Emme nikamethikoh othee Addu, Ei baakee vaan jehey thaneh noon: Nizar | Mihaaru\nހިތަދޫ ދެކުނު ދާއިރާގެ ކުރީގެ މެމްބަރު އަލީ ނިޒާރު. އަންނަ އަހަރު އޮންނަ ކައުންސިލް އިންތިހާބުގައި ވާދަކުރެއްވުމަށް އޭނާ ވަނީ ނިންމަވާފައި.\nއެންމެ ނިކަމެތިކޮށް އޮތީ އައްޑޫ، އެއީ ބާކީވާން ޖެހޭ ތަނެއް ނޫން: ނިޒާރު\n15 ޑިސެމްބަރ 2019 - 13:41 44 comments\nއަންނަ އަހަރުގެ އޭޕްރީލް މަހު ބާއްވާ ލޯކަލް ކައުންސިލްތަކުގެ އިންތިޚާބުގައި އައްޑޫ މޭޔަރުކަމަށް ވާދަކުރައްވާ ނިޒާރު ވިދާޅުވީ، ރާއްޖޭގައި މީހުން ދިރިއުޅޭ ރަށްތަކުގެ ތެރެއިން އެންމެ ނިކަމެތީ އައްޑޫ ކަމަށް ވާއިރު އެ ސިޓީގެ އިގްތިސާދު އޮތީ ވަރަށް ހާލުގައި ކަމަށެވެ.\nއޭނާ ވިދާޅުވީ، އައްޑޫ ރައްޔިތުންގެ ހިއްސާ އަކީ ހަމައެކަނި "ގުރުބާނީވުން" ކަމަށް ގަބޫލު ނުކުރައްވާ ކަމަށާއި އެއީ ބާކީވެފައި ތިބެން ޖެހޭނެ ބައެއް ނޫން ކަމަށެެވެ.\nސަންގު ޓީވީގެ "ޚަބަރަށް ފަހު" ޕްރޮގްރާމްގައި ނިޒާރު ވިދާޅުވީ، ރައީސް އިބްރާހިމް މުހައްމަދު ސޯލިހްގެ ސަރުކާރު އައި ފަހުން އައްޑު އަށް ބޮޑު ތަރައްގީއެއް ނާންނަ ކަމަށެވެ. އެކަމަކު، އައްޑޫ މީދު އާއި މަރަދޫފޭދޫ ބަނދަރުގެ މަސައްކަތް ހިނގަމުންދާ ކަން އޭނާ ފާހަގަ ކުރެއްވި އެވެ.\n"އެކަމަކު މާ ބޮޑު ކަންތައްތަކެއް ފެންނާކަށް ނެތް. މި ސަރުކާރަށް އެއް އަހަރު ވެގެން ދިޔަ އިރު، މާ ބޮޑު ތަފާތެއް ފެންނާކަށް ނެތް،" އެމްޑީޕީގެ ޓިކެޓުގައި މަޖިލިސް ގޮނޑި ކުރިން ހޯއްދެވި ނިޒާރު ވިދާޅުވި އެވެ.\nއެކަމަކު، އޭނާ ވިދާޅުވި ގޮތުގައި ރާއްޖެ އަށް އަންނަ ކޮންމެ ބަދަލެއްގައި އައްޑޫ ރައްޔިތުންގެ ހިއްސާ އެބައޮތެވެ. އަދި ރާއްޖެ އަށް ޑިމޮކްރަސީ ގެނައުމުގައި އެންމެ ބޮޑު ހިއްސާއެއް ވީ ވެސް އައްޑޫ މީހުން ކަމަށް ވިދާޅުވި އެވެ.\nއައްޑޫގެ ބައެއް މަޖިލިސް މެމްބަރުންނާއި ކައުންސިލަރުން. ---\n"އަޅުގަނޑުމެންގެ ހިއްސާ އަކީ ގުރުބާނީ ވުން ކަމަށް އެއީ އަޅުގަނޑު ގަބޫލު ކުރާ ކަމެއް ނޫން. އަޅުގަނޑު ގަބޫލު ކުރަނީ ދައުލަތުގެ ހިއްސާ ވެސް އައްޑޫ ރައްޔިތުންނަށް ލިބެން ޖެހޭނެ ކަމަށް. އެންމެ ނިކަމެތި މީހުންގެ ގޮތުގައި ތާއަބަދު ތިބޭކަށް ނުޖެހޭ،" ކޮންމެ ފަހަރަކު ވެސް އެމްޑީޕީ އަށް ވެރިކަން ހޯދައި ދިނުމަށް އެންމެ ބޮޑު ގުރުބާނީއެއް ވާ އައްޑޫގެ ނިކަމެތި ހާލު ސިފަ ކުރައްވައި ނިޒާރު ވިދާޅުވި އެވެ.\nނިޒާރު ވިދާޅުވި ގޮތުގައި އައްޑޫގައި އިޖުތިމާއީ މައްސަލަތައް އެހާ ބޮޑެވެ. ވައްކަން ކުރުމާއި މަސްތުވާތަކެތި ބޭނުންކޮށްގެންނާއި ވިއްކާ މީހުން އެހާ ގިނަ ކަމަށް ނިޒާރު ވިދާޅުވި އެވެ.\nއައްޑޫގައި އުމްރާނީ ތަރައްގީގެ ކަމެއް ނުފެންނަ ކަމަށް ވިދާޅުވެ، ހަމައެ ނޭވާގައި ނިޒާރު ވިދާޅުވީ "މަގުތަކުގައި ދުއްވައިލެވޭ" ވަރު ވެސް ނުވާ ކަމަށެވެ. އައްޑޫ ރައްޔިތުން ތާއަބަދު ތިބެން ޖެހިފައި ވަނީ ޝަކުވާ ކުރުމުގައި ކަމަށް ވެސް ނިޒާރު ވިދާޅުވި އެވެ.\nއެހެންވެ، ނިޒާރު ވިދާޅުވީ އައްޑު އަށް ތަރައްގީ ގެނައުމުގައި ސިޔާސީ މީހުން މަސައްކަތް ކުރަންޖެހޭ ކަމަށެވެ. އައްޑޫގައި ތަރައްގީގެ މަޝްރޫއުތައް ހިންގަން އާދޭސް ކުރަން ޖެހޭ ކަމަށާއި ޓައި އަޅައިގެން ކައުންސިލްގައި ތިބެގެން މިކަމެއް ނުވާނެ ކަމަށް ވެސް ނިޒާރު ވިދާޅުވި އެވެ.\n"ރައްޔިތުންނާ ވާހަކަ ދައްކަން ޖެހޭ. ރައްޔިތުންނާ ގުޅުން ބޮޑުވާން ޖެހޭ. އައްޑޫ އަށް ބަދަލު ގެނައުމުގައި އައްޑޫ ރައްޔިތުންނާ މަޝްވަރާ ކުރެވިގެން. އައްޑު ރައްޔިތުން އެކައްޗެއްގެ ގޮތުގައި ގެނެސްގެން ތަރައްގީ ކުރެވޭނީ،" ނިޒާރު ވިދާޅުވި އެވެ.\nސ. ހިތަދު އަށް ބޯކޮށް ވާރޭވެހި ފެންބޮޑުވެފައި.\nއައްޑޫ ތަމްސީލް ކުރައްވާ މަޖިލިހުގެ އެމްޑީޕީގެ ހަތް މެމްބަރުންނާއި ކައުންސިލަރުންނަށް އިޝާރާތް ކުރައްވައި ނިޒާރު ވިދާޅުވި ގޮތުގައި އެ ބޭފުޅުންނަށް ރައްޔިތުންގެ ހައްގު ހޯދައެއް ނުދެވުނެވެ.\nއަދި އައްޑު އަކީ ޓޫރިސްޓުން ގޮސް އުޅޭ ތަނެއްގެ ގޮތުގައި އިސްތިހާރު ކުރުމުގެ ވިސްނުން ވެސް ނެތުމުން ނިޒާރު ފާޑު ވިދާޅުވި އެވެ.\nނިޒާރުގެ ވިސްނުމުގައި އައްޑު އަކީ ޓޫރިސްޓުންނަށް ތަފާތު ފުރުސަތުތައް ފަހިވެފައި އޮންނަ ތަނަކަށް ހަދަން ބޭނުންވެ އެވެ. އެއީ ކ. މާފުއްޓާއި ހިންމަފުށި ފަދަ ރަށްރަށާއި ތަފާތު ރަށެއް ކަމަށް ޓޫރިސްޓުން ހިތްހަމަޖައްސާލެވޭނެ ތަފާތު ތަންތަން ހުރި ކަމަށް ވެސް ނިޒާރު ވިދާޅުވި އެވެ.\nއައްޑޫގެ މޭޔަރު ކަމަށް ހޮވިވަޑައިގެންފި ނަމަ، ނިޒާރު ވިދާޅުވީ އައްޑޫގެ އެއްވެސް ރައްޔިތަކު ބާކީ ނުކުރައްވާނެ ކަމަށެވެ. އަދި ހުރިހާ ރަށްތަކެއްގެ ރައްޔިތުންނާ ގުޅިގެން މަސައްކަތް ކުރެވޭނެ ކަމުގެ އުންމީދުގައި ހުންނެވި ކަމަށް ވެސް ނިޒާރު ވިދާޅުވި އެވެ.\nއޭނާ ވިދާޅުވި ގޮތުގައި، އައްޑޫގެ ހާލަތު ބަދަލު ކުރަން ބުރަ މަސައްކަތެއް ކުރަން ޖެހެ އެވެ. އައްޑު އަކީ ރީތި، ރައްކާތެރި ތަނަކަށް ކުރިއަށް އޮތް ތަނުގައި ހެދޭނެ ކަމަށް އޭނާ ގަބޫލު ކުރައްވަ އެވެ.\nއިތުރު ލިޔުންތައް އައްޑޫ ތަރައްގީގެ މަޝްރޫއުތައް ދިވެހި ސަރުކާރު ލޯކަލް އިންތިހާބު އައްޑޫ ސިޓީ ކައުންސިލް ކުރީގެ މެމްބަރު އަލީ ނިޒާރު


PNC ge council in Shaheeb suspend koffi | Wathan.mv ޕީއެންސީގެ ކައުންސިލުން ޝަހީބު ސަސްޕެންޑުކޮށްފި | Wathan.mv\nހުޅުމާލޭ ފަޅުތެރޭގައި އޮތް ކަންނެލި ދޯންޏަކުން ފެނުނު 100 ކިލޯގެ ޑްރަގް ސުމަގުލް ކުރުމުގައި އިސްކޮށް އުޅުނުކަމުގެ ތުހުމަތަށް ހައްޔަރުކޮށްފަައިވާ ޝަހީބު އިބްރާހީމް ޕީއެންސީގެ ކައުންސިލުން ސަސްޕެންޑް ކޮށްފި އެވެ.\nޕީއެންސީން މިއަދު ނެރުނު ކުރު ބަޔާނެއްގައި ބުނީ ޝަހީބުގެ މައްޗަށް ތުހުމަތު ކުރެވޭ މައްސަލައެއްގައި އޭނާ ހައްޔަރުކުރުމާ ގުޅިގެން، އެ މައްސަލައިގައި ވަކި ގޮތެއް ނިމެންދެން އެ ޕާޓީގެ ކައުންސިލުން އޭނާ ސަސްޕެންޑްކޮށްފައިވާ ކަަމަށެެވެ.\nކަންނެލި ދޯނިން ފެނުނު ޑްރަގްގެ މައްސަލައިގައި ޝަހީބް ހައްޔަރުކުރީ މިއަދު އެވެ.\nއޭނާއަކީ ޕީޕީއެމް/ޕީއެންސީގެ ހަރަކާތްތަކުގައި އިސްކޮށް އުޅުނު އެކްޓިވިސްޓެކެވެ. އެންމެ ފަހުން ބޭއްވި ރައްޔިތުންގެ މަޖިލިސް އިންތިހާބުގައި ގއ. ވިލިނގިލީ ދާއިރާ އަށް އިދިކޮޅު ކޯލިޝަންގެ ފަރާތުން ވާދަ ވެސް ކުރި އެވެ. ކުރީގެ ރައީސް އަބްދުﷲ ޔާމީންގެ ސަރުކާރުގައި އުސޫލުން ބޭރުން މީހުން އަތުން ފައިސާ ނަގައި ފްލެޓު ދިން ކަމަށް ތުހުމަތުުކުރެވުނު މައްސަލައިގައި ވެސް ޝަހީބުގެ ބައިވެރިވުން އޮތް ކަމަށް ތުހުމަތުކޮށްފައި ވެއެވެ.\nޑްރަގްސް އެތެރެކުރި ކަންނެލި ދޯނި ފުލުހުންގެ ބެލުމުގެ ދަށަށް ގެންދިޔައީ ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެއްގައި ކަނޑުމަތިންނެވެ. އެ ދޯނި އަތުލައިގަނެ ހުޅުމާލެ ފަޅަށް ވައްދައި ފާސްކުރި އިރު އެއިން 130 ކިލޯގެ މަސްތުވާތަކެތި ފެނުނެވެ.\nމި މައްސަލައިގައި ޝަހީބުގެ އިތުރުން ހއ. ހޯރަފުށީ ވައިލެޓްވިލާ އަހްމަދު މޫސާ އާއި އިތުރު ހަތަރު މީހަކު ވެސް ހައްޔަރުކޮށްފައި ވެއެވެ. އޭގެ ތެރޭގައި ކުޑަކުއްޖަކު ވެސް ހިމެނެ އެވެ.\nޝަހީބުގެ ބަންދަށް ކްރިމިނަލް ކޯޓުން 15 ދުވަހުގެ މުއްދަތެއް ދީފައިވާއިރު އަހްމަދު މޫސާ ގެ ބަންދަށް ދިނީ ފަސް ދުވަހެވެ.


Nuva meehunaaeku kulhunu grande balikoh Green thin vana ah | Mihaaru\nނުވަ މީހުންނާ އެކު ކުޅުނު ގްރާންޑޭ ބަލިކޮށް ގްރީން ތިން ވަނަ އަށް\nގްރާންޑޭ ކޮޅަށް ލަނޑު ޖެހުމަށް ފަހު ގްރީންގެ ކުޅުންތެރިން އުފާފާޅުކުރަނީ. -- ފޮޓޯ / އެފްއޭއެމް\n06 އެޕްރީލް 2021 - 13:30\nނުވަ މީހުންނާ އެކު ކުޅުނު ދަ ގްރާންޑޭ އަތުން 2-0 އިން އިއްޔެ ރޭ މޮޅުވެ، ދިރާގު ދިވެހި ޕްރިމިއާ ލީގު ތާވަލްގެ ތިން ވަނަ އަށް ކްލަބު ގްރީން ސްޓްރީޓްސް ޖެހިލައިފި އެވެ.\nމި މެޗުގެ ފުރަތަމަ ހާފުގައި ގްރާންޑޭގެ ދެ ކުޅުންތެރިންނަށް ވަނީ ރަތް ކާޑު ދައްކައިފަ އެވެ. އެހެންކަމުން، މި މެޗުގައި އެ ޓީމަށް ގިނަ އުނދަގޫތަކާ ކުރިމަތިވި އެވެ.\nމި މެޗުން މޮޅުވެ، ގްރީން ސްޓްރީޓްސް ތިން ވަނަ އަށް އެރީ 17 ޕޮއިންޓާ އެކު އެވެ. މި މެޗުން މޮޅުވެގެން، ދެވަނަ އަށް އެރުމުގެ ފުރުސަތު އޮތް ގްރާންޑޭ މިހާރު އޮތީ 16 ޕޮއިންޓާ އެކު ހަތަރު ވަނައިގަ އެވެ.\nމެޗުގައި ގްރާންޑޭގެ ކެޕްޓަން ބޭންޑް އަޅައިގެން ކުޅެމުންދިޔަ އަހުމަދު ވިޖުދާން (ވިޖޫ) އަށް 12 ވަނަ މިނިޓުގައި ރަތް ކާޑު ދެއްކީ ގްރީންގެ އަންސަރު އިބްރާހިމް (އަންކޮ) އަށް ކުރި ފައުލަކާ ގުޅިގެންނެވެ.\nގްރީން ސްޓްރީޓްސް އަށް މެޗުގެ 32 ވަނަ މިނިޓުގައި ލީޑު ހޯދައިދިިނީ ހަސަން ނަޒީމް (ޗޯޓު) އެވެ. ޕެނަލްޓީ އޭރިޔާ ތެރެއިން ލިބުނު ބޯޅަ ފަޔަށް ހެޔޮވަރުކޮށްލުމަށް ފަހު، އޭނާ އެ ބޯޅަ އަމާޒުކޮށްލީ ގޯލުގެ މަތީ ކަނަށެވެ.\nފުރަތަމަ ހާފު ނިމެން ކައިރިވެފައިވަނިކޮށް ގްރާންޑޭގެ އަލީ އިފާޒަށް ރެފްރީ ހުސެއިން ޒަރީރު ވަނީ ރަތް ކާޑު ދައްކައިފަ އެވެ. މި ރަތް ކާޑާ އެކު ގްރާންޑޭގެ ކުޅުންތެރިންނާއި އޮފިޝަލުން ވެސް ވަނީ ހިތްހަމަނުޖެހުން ފާޅުކޮށްފަ އެވެ.\nއިފާޒަށް ރަތް ކާޑު ދެއްކީ ރެފްރީގެ ނިންމުމަކާ ގުޅިގެން ގްރާންޑޭގެ ކުޅުންތެރިން ހިތްހަމަނުޖެހުން ފާޅުކުރިއިރު، ރެފްރީއާ ދިމާލަށް އޭނާ ބުނި އެއްޗެއްގެ ސަބަބުންނެވެ. ގްރާންޑޭގެ ކުޅުންތެރިން ހިތްހަމަނުޖެހުނީ އެ ޓީމުގެ ޕެނަލްޓީ އޭރިޔާ ބޭރުން ގްރީނަށް ލިބުނު ހިލޭޖެހުމެއް، އެ ޓީމުގެ ކުޅުންތެރިން ތައްޔާރުނުވަނީސް ގްރީންގެ އަބްދުﷲ ޔާމީން (ޔާނު) ގޯލާ ދިމާލަށް ފޮނުވާލުމުންނެވެ. ހިލޭޖެހުމަށް ތައްޔާރުވުމުގެ ކުރިން، ރެފްރީ ކަށިގަނޑަށް އިޝާރާތްކުރުމުން، ގްރާންޑޭގެ ކުޅުންތެރިން ތިބީ އަވަސްކޮށް ހިލޭޖެހުން ޖަހާނެ ކަމަށް ވިސްނައިގެނެއް ނޫނެވެ.\nމެޗުގެ 79 ވަނަ މިނިޓުގައި ގްރީންގެ ދެވަނަ ލަނޑު ޖެހީ ބަދަލު ކުޅުންތެރިއެއްގެ ގޮތުގައި ކުޅެން ނުކުތް މުހައްމަދު ރިޝްވާން (ފުކޭ) އެވެ. ފުކޭ ފޮނުވާލި ބާރު ޝޮޓު ގޯލު ތެރެއަށް ވަނީ ހުރަސް ދަނޑީގައި ޖެހިފަ އެވެ.\nމި ލަނޑު ޖެހުމުގެ ކުރިން، ގްރީން ސްޓްރީޓްސްގެ ނުރައްކާތެރި ހަމަލާތަކެއް ގްރާންޑޭގެ ގޯލްކީޕަރު އިޔާން އަބްދުލް އަލީމް (ޗިކީ) ވަނީ ދިފާއުކޮށްފަ އެވެ.\nނުވަ މީހުންނާ އެކު ވެސް، ގްރާންޑޭ އިން ދެވަނަ ހާފުގައި ލަނޑު ޖަހާނެ ފުރުސަތުތަކެއް ތަނަވަސްކުރި އެވެ. އެކަމަކު އެ ޓީމަށް އެ ފުރުސަތުތަކުގެ ބޭނުން ހިފޭ ގޮތެއް ނުވި އެވެ.\nފުޓްބޯޅަ ދިރާގު ދިވެހި ލީގު ދަ ގްރާންޑޭ ސްޕޯޓްސް ކްލަބް\nއިފާޒު އަކީ އަޚްލާގީ ގޮތުން ރަނގަޅު އަދި މޮޅު ކުޅުންތެރިއެއް. ކޮންމެ މީހަކަށްވެސް ކެތް ވާނީ ވަކިވަރަކަށް.. އެހެންނޫނަސް ދުލުން ބުނާބުނުމަކަށް ރަތްކާޑު ދޭއިރު ރެފްރީ އެބަޖެހޭ ކުޑަކޮށް ފުޓްބޯޅައިގައި މީހުން ގާތަށް އަންނަ ފޯރިއާއި ކުޅުންތެރިންގެ ފްރަސްޓްރޭޝަން ދަސްކުރަން. އީގޯ ހަރޓުވީހެން ހީވަނީ


Story: Furaanadhandhen - 43 - One Online\nފުރާނަދަންދެން - 43\nނާހިދް ހެވިލާފައި އެނދަށް ވެއްޓިގަތްއިރު އޭނާގެ ތުންފަތުގައި ހިނިތުންވުމެއް ވިއެވެ. ޖީބުގައި އޮތް ފޯނު ނަގާފައި އޭނާ ނަތާޝާގެ ފޯނަށް މެސެޖެއް ކޮށްލިއެވެ. ބައްދަލުކުރަން ބޭނުންވާ ގަޑި އޭނާ ކަނޑައެޅީ ރޭގަނޑަށެވެ. އޭނާ އެވަގުތުން ފެށިގެން ގަޑި ގުނަން ފެށިއެވެ.\nއަޒްކާއަށް މެސެޖް ލިބުނީ އޭނާ އެޕާޓްމަންޓް ބަދަލުވުމަށް ހެދުންތައް ޕެކް ކުރަން އުޅެނިކޮށެވެ.\nއޭނާ ތުންފަތަށް ވެރިވި ހިނިތުންވުން ކައިރީގައި އުޅުނު އަމީޒާއަށް ފެނުނެވެ. އޭނާގެ ދަރިފުޅުގެ ހަޔާތަށް ޙާއްސަ މީހަކު އަންނަން އުޅޭހެން މިހާރު އޭނާއަށް ހީވާން ފަށައިފިއެވެ. އެއީ ނާހިދް ކިޔާ ކުއްޖެއްކަން އިނގުނަސް އެއީ އޭނާގެ ޑޮކްޓަރ ކަމެއް އަދި ނޭނގެއެވެ.\n"މަންމާ! އަވަހަށް ހިނގާ ހެދުންތައް ޕެކް ކޮށްގެން އެބަޔަށް ގެންދަން. މާދަމާ އިރުއޮއްސޭ ވަގުތަށް މިތަން ހުސްކުރަންޖެހޭ. "މާދަމާ މިގޭ އެބުނާ ފިރިހެންކުއްޖާ އެބައާދޭ" ފޯނު އެނދުމަތީގައި ބާއްވަމުން އަޒްކާ ވާހަކަދެއްކިއެވެ. ހަގީގަތުގައި އޭނާ އަމީޒާ ބަލަން އިންގޮތުން ލަދުގަތީއެވެ. އެއްފަހަރު ވަގު ލޮލުން އަމީޒާއަށް ބަލައިވެސްލިއެވެ. އެމަންޒަރު ފެނުމުން އަމީޒާ ކައިރިއަށް ހިނިއައެވެ.\n"މަންމައަށް ހީވަނީ އެހެންވެއެއް ނޫންހެން އަވަސްކުރަން ތިބުނީ" އަމީޒާ ބުނެލިއެވެ. އަޒްކާގެ ހަރަކާތްތަކަށް ހުއްޓުމެއް އައެވެ. އޭނާ ލަސްލަހުން އެސްފިޔަތައް އުފުލާލަމުން ކުރިމަތީގައި އިން އަމީޒާއަށް ބަލައިލިއެވެ. އަމީޒާގެ ދެލޮލުގައިވާ ލާނެއްކަން ފެނި އަޒްކާ ރަކިވިއެވެ.\n"އެއީ އެސޮރުތަ؟ އަރޫގެ ނާހިދް ތަ...؟" އަމީޒާ ބުނެލިއެވެ. އަޒްކާ ހީލިއިރު އޭނާގެ މޫނު ލަދުން ރަތް ވެއްޖެއެވެ.\n"މަންމާ...!! އެއީ ނަތާގެ މެސެޖެއް. މަންމަ ތިބުނާ ނާހިދަކީ މީހެއްގެ ފިރިއެއް. އަޅުގަނޑު ލޯބިވިޔަސް އެއީ އަޅުގަނޑަށް ދުވަހަކުވެސް ލިބޭނެ ލޯތްބެއްނޫން" އަޒްކާ ބުނެލިއެވެ. އަމީޒާ ދެރަވިއެވެ. އޭނާ ބޭނުންވަނީ ދުނިޔޭގެ ހުރިހާ އުފަލެއް އޭނާގެ ދަރިފުޅަށް ލިބޭށެވެ. އެހެނީ އެދަރިފުޅު ޅަ އުމުރުގައި ތަޙައްމަލުކޮށްފައި ވަނީ ހިތްދަތި ވޭނީ ދުވަސްތަކެކެވެ. އޭނާ ފަދައިން އެ ދަރިފުޅު ލޯބިން މަހުރޫމްވާކަށް އޭނާ ނޭދޭއެވެ.\n"މަންމަގެ ހުރިހާ ދުޢާއެއް ވަނީ ދަރިފުޅާއެކު. މާތްﷲ އިރާދަކުރެއްވިއްޔާ އެލޯބި ދަރިފުޅަށް ލިބޭނެ" އަމީޒާ އަސަރާއެކު ބުނެލިއެވެ. އޭނާގެ ދެލޯ ފެންކަޅިވިއެވެ.\n"މަންމައަށް އިނގޭތަ ނާހިދަކީ ކާކުކަން" އަޒްކާ ބުނެލިއެވެ. އަމީޒާ ދެލޮލުން ކޮށްލި އިޝާރާތަކާއެކު ނޭނގެއޭ ބުނެލިއެވެ.\n"އެއީ މަންމަގެ ޑޮކްޓަރ. އަޅުގަނޑު ކުރިން އުޅުނީ އެގޭގައި. އެގޭގަވެސް އުޅޭނެ އަޅުގަނޑުގެ މަންމަ އާ ބައްޕައެއް. މަންމަ ގޮވައިގެން ދާންވީ ކަންނޭނގެ އެގޭ މަންމަމެންނާ ބައްދަލުކޮށްދޭން" އަޒްކާ ވާހަކަދެއްކިއެވެ. އެގޭ ވާހަކަ ފެށުމާއެކު އޭނާގެ އަޑަށް ޖޯޝެއް ވެރިވިއްޖެއެވެ. ތުންފަތްމަތިން ފުޅާ ހިނިތުންވުމެއްވެސް ވެރިވެއްޖެއެވެ.\n"މަންމަގެ ޑޮކްޓަރޭ... ނާ ހަމަ ތެދެއްތަ؟ އެއީ ވަރަށް ހެޔޮ އިންސާނެއް. މަންމަ އާ ވަރަށް ސަމާސާވެސް ކުރާނެ. އިހުތިރާމްވެސް ކުރާނެ. މަންމަ ގެންދެބަލަ އެގެއަށް" އަމީޒާ ވާހަކަދެއްކިއެވެ.\n"ނެކްސްޓް ވީކް ގަ މަންމަ ރެޑީވޭ އިނގޭ. އެގޭ މަންމަ ކައިރީގަ ބުނެލާފަ ދުވަހެއް ކަނޑައަޅާނީ" އަޒްކާ ވާހަކަދެއްކިއެވެ.\nހުކުރު ނަމާދަށްފަހު މާހިލް ބުރުހާނުއްދީނާ އެކުގައި މެންދުރުގެ ކެއުމަށް ދިޔައީ ބުރުހާނުއްދީނުގެ އެކުވެރިއެއްގެ ގެއަށެވެ. ބުރުހާނުއްދީނަށް ދަޢުވަތެއް ލިބުމުން އޭނާ ބޭނުންވީ އެކުގައި މާހިލް ގޮވައިގެން ދާށެވެ. އެގެއަށް ވަނުމާއެކު އެ ދެބަފައިންނަށް މަރުޙަބާ ކިއީ ބުރުހާނުއްދީންގެ އެކުވެރި ޒާހިރުގެ އަނބިމީހާ ލަމްހާއެވެ.\n"އިށިންނަވާ. އަޅުގަނޑު މިގޮވާލަނީ ޒާހިރަށް" މެހެމްނާދަރީ އަދާކުރުމަށްފަހު ލަމްހާ ވަނީ ކޮޓަރިއަށެވެ. ޖާގަ ތަނަވަސް ބޮޑު ގެއެކެވެ. ކޮންމެ ދިމާލަކަށް ބަލައިލިޔަސް ފެންނަނީ ހައިބަތެވެ.\n"އަނހަ ވަރަށް ބޮޑަށް ޝުކުރިއްޔާ އައިސްދިނީމަ. ހިނގާ އަވަހަށް ކާން" ގަމީސް ލަމުން ކޮޓަރިން ނިކުތް ޒާހިރު ބުނެލިއެވެ. ހަތަރު ފަސް ކޮޓަރި ހުރަސްކޮށް ކާމޭޒު ކައިރީގައި އިށީންނަމުން މާހިލް މޭޒުގެ ވަށައިގެން ތިބި ނޯކަރު ކުދިންނަށް ބަލައިލިއެވެ. ރީތި ކުދިބަޔެކެވެ. މާހިލް ހިނިތުންވެލަމުން އިސްޖަހައިލިއެވެ. އެހުރިހާ ކުދިންނަށް ވުރެ ބޮޑަށް އޭނާގެ ހިތުގެ ރާނީ މާ ޗާލެވެ. ދުވަހަކުވެސް ނައިޝީގެ މަގާމަށް އެހެން މީހަކަށް ނާދެވޭނެއެވެ.\nޒާހިރުގެ ދަރިންގެ އިތުރުން ކާފަ ދަރިން އިރުކޮޅަކުން އައިސް ބޮޑު މޭޒު ފުރާލައިފިއެވެ. ބުރުހާނުއްދީނާ މާހިލް އިނީ ޚައިރާންވެފައެވެ. ބޮޑު އާއިލާއެކެވެ.\n"މިއީ އަހަރެންގެ ތިން ދަރިން. ދެން މިތިބީ ކާފަ ދަރިން" ޒާހިރު ތަޢާރަފަށް ދިޔައެވެ.\n"ލަމް! މިއީ އަހަރެންގެ ވަރަށް ކުރީގެ ރައްޓިއްސެއް. އޭރުގަ ބޭރަށް ދިރިއުޅުން ބަދަލުކުރި ފަހުން ގެއްލުނީ. ވަރަށް ފަހުން މިސްކިތުން ދިމާވެގެން މިގެނައީ" ޒާހިރު ކައިރީގައި އިން އޭނާގެ އަނބިމީހާއަށް އެކުވެރިޔާ ތަޢާރަފްކޮށްދިނެވެ.\n"ހިއެއް ނުކުރަން ޒާހިރުގެ މިހާ ބޮޑެތި ކުދިން ތިބޭ ކަމަކަށް" ބުރުހާނުއްދީން ބުނެލިއެވެ.\n"ހެހެހެ... މިއީ އަހަރެންގެ މުޅި ދިރިއުޅުމަކީ. އާއިލާއެއް ފުރިހަމަވުމޭ ކިޔަނީ މިއަށް. މިކުދިންނާ ނުލާ އަހަރެންނަކީ ދުނިޔޭގައި ނެތް މީހެއް ފަދަ" ޒާހިރު އިޝާރާތްކުރީ އެތަނުގައި ތިބި ހަތް އަހަރުނުފުރޭ އޭނާގެ ކާފަ ދަރިންނަށެވެ. އެއް އަހަރަށްދާ ފިރިހެން ކުއްޖެއް ޒާހިރުގެ އުނގުގައި އިނެވެ.\n"ބުރުހާނުއްދީންގެ ހިތަށް ކުރި ފުންއަސަރެއްގެ ސަބަބުން އިސްޖަހާލިއެވެ. އެފަދަ އާއިލާއަކަށް އޭނާއަށް ވެސް އެދެވެއެވެ. ޒުވާން އުމުރުގައި ކުރެވުނު ކައިވެނި އޭނާއަށް ރޫޅާލެވުނީ އޭރު އޭނާގެ ބޮލަށް ޝާއިތާނާ ސަވާރުވެފައި ހުރުމުން ކަން މިހާރު އޭނާއަށް ވިސްނިއްޖެއެވެ. އެންމެފަހުން ރާއްޖެއިން ބޭރަށް އޭނާ ކުރި ދަތުރުގައި ދިޔައީ ދައްތަ ސަލްމާ ކައިރިއަށެވެ. އޭނާ ސަލްމާގެ ފައިބުޑަށް ވެއްޓި މަޢާފަށް އެދުނެވެ. އޭނާގެ ދިރިއުޅުން އިސްލާހުކުރާނެ ކަމަށް ބުނެ ވަޢުދުވިއެވެ. އޭނާ އެނބުރި އައީ އެހެން އިންސާނެއް އެތެރެހަށީގައި އުފަން ކޮށްގެންނެވެ.\nމާހިލްގެ ނަޒަރު ހުއްޓިފައި އިނީ އޭނާގެ ކުރިމަތީގައި އިން އޭނާ އާ ދާދި އެއް އުމުރެއްގެ ފިރިހެނެއްގެ އަތުގައި އިން ހަތް މަހަށްދާ ކުޑަ ކުއްޖަކަށެވެ. އެކުޑަ ކުއްޖާގެ ނަޒަރު ހުއްޓިފައި ވަނީ މާހިލަށެވެ. އެކުޑަ ކުއްޖާގެ މައުސޫމު ދެލޮލަށް ބަލަހައްޓައިގެން އެނާއަށް އިންއިރު އޭނާގެ އުފަން ދަރިފުޅު މަތިން ހަނދާންވާން ފަށައިފިއެވެ. އޭނާއަކީވެސް ކުޑަ ކުއްޖެއްގެ ބައްޕައެކެވެ. ޔަގީނެވެ. އޭނާގެ ދަރިފުޅު އެ ދަރިފުޅުގެ މަންމަ ކައިރީގައި ވަރަށް އުފަލުގައި ހުންނާނެއެވެ. އިސާހިތަކު އެދަރިފުޅަށްޓަކައި އޭނާގެ ހިތުގައި އާދަޔާޚިލާފު ކުލުނެއް އުފެދުނެވެ. އެ ދަރިފުޅު ދެކިލާހިތުން އޭނާ ހިތްތެޅިފޮޅެން ފަށައިފިއެވެ. ބަފައިންތަވަންތަ އިހުސާސް އޭނާގެ ހިތުގައި ހޭލައްވާލައިފިއެވެ. އެންމެ ފަހަރަކު ނަމަވެސް އެދަރިފުޅު އުރާލާ ބޮސްދޭން އޭނާ ބޭނުންވިއެވެ.\nހިމޭންކަމާއެކު ކާން އިން ބުރުހާނުއްދީނުގެ ހިތުގައިވެސް އެތައް ވާހަކަތަކެއް ދެކެވެމުން ދިޔައެވެ. އޭނާގެ ލެއިން އުފެދިފައިވާ ދަރިއަކު އެބަހުއްޓެވެ. އެދަރިފުޅު އުމުރުން ބޮޑުވެ މީހަކާ ކައިވެނިކުރި އިރުވެސް އެދަރިފުޅަށް އޭނާގެ ހަގީގީ ބައްޕައަކީ ކާކުކަން ނޭނގެއެވެ. އެދަރިފުޅު ދުނިޔެއަށް ނޭވާލުމުގެ ކުރިން އޭނާ ވަނީ އެދަރިފުޅު ނައްތާލަން މަސައްކަތްކޮށްފައެވެ. އޭރު އޭނާއަށް ނުވިސްނުނީއެވެ. މިހާރު އޭނާ އެދެނީ މާހިލް އެކޭ އެއްފަދައިން ނާހިދް ވެސް އޭނާއަށް ބައްޕަ ކިޔާ އެކުގައި އުޅުމަށެވެ. އަދި ހާއްސަކޮށް އޭނާ އެކްސިޑެންޓްވުމުން ހޮސްޕިޓަލަށް ގެންގޮސް ފުރާނަ ސަލާމަތްކުރުމަށް ލޭދިނީ ނާހިދްކަން ސަލްމާގެ ފަރާތުން އިނގުމުން މާބޮޑަށް އޭނާ ހުރީ ނާހިދާ ބައްދަލުކުރަން ބޭނުންވެފައެވެ. އިއްތިފާގަކުން ނަމަވެސް ހެއްދެވި ފަރާތުން މިވަނީ އެދެބަފައިން ވަގުތުކޮޅަކަށް ނަމަވެސް ދެފަހަރެއްގެ މަތިން އެއްތަން ކުރުވާފައެވެ.\nކައި ނިމިގެން މާހިލްގެ ސައިކަލް ފަހަތުން ބުރުހާނުއްދީން ދިޔައިރު ވިސްނަމުން ދިޔައީ އޭނާގެ ދަރިއަކު ހުންނަކަން ބުރުހާނުއްދީން ކައިރީގައި ބުނާނެ ގޮތަކާ މެދުގައެވެ. އަދި ކުރިން އޭނާއަށް ހެދިފައި ހުރި ގޯސްތަކުގެ ވާހަކަތައް ކިޔައިދީ މަޢާފަށް އެދޭނެ ގޮތަކާ މެދުގައެވެ.\n"ބައްޕާ! އެބައޮތް ވާހަކައެއް ދައްކަންވެފަ" މާހިލް ބުނެލިއެވެ.\n"އެކަމަކު މިހާރަކުނޫން. ގެއަށް ގޮށްސަ" މާހިލް ބުނެލިއެވެ.\n"ބައްޕަވެސް ބުނަންވެފަ އޮތް ވާހަކައެއް އެބައޮތް. އެއީ ކޮންމެހެން ދަރިފުޅަށް އިނގެންޖެހޭ ހަގީގަތެއްގެ ވާހަކަ" ބުރުހާނުއްދީން ބުނެލިއެވެ. މާހިލް އަކީ އޭނާގެ އުފަން ދަރިއެއް ނޫންކަމަށާއި ނާހިދަކީ އޭނާގެ އުފަން ދަރިއެއްކަން މާހިލް ކައިރީގައި ބުނަންވީ ވަގުތު ޖެހުނީކަން އޭނާއަށް އެނގިއްޖެއެވެ.\nނަތާޝާއާއި އެކުގައި ފިހާރައަށް ވަން އަޒްކާގެ ދެލޯ އަމާޒުވީ ކައުންޓަރ ކައިރީގައި އިން މޯހަންދާސްއަށެވެ. އޭނާ ނަތާޝާގެ ފުރަގަހަށް ވަދެ ފިލިއެވެ. އޭނާ ނާހިދާ ބައްދަލުކުރަން އައިސް ހުރިކަން މޯހަންދާސްއަށް އިނގޭކަށް އޭނާ ބޭނުމެއްނުވިއެވެ. އެހެންކަމުން އޭނާ ހެދުންތަކުގެ ބިތްދަށަށް ވަދެ ނިވާވިއެވެ. އިރުކޮޅެއްވީތަނާ މޯހަންދާސް ފިހާރައިން ނިކުމެ ސައިކަލަށް އަރާ ނައްޓައިލިއެވެ. އަޒްކާ ހަމަޖެހުމުގެ ނޭވައެއްލިއެވެ. އިރުކޮޅަކުން ނަތާޝާގެ ފޯނަށް މެސެޖެއް އައެވެ.\n"ތިތަނުން ބޭރުމީހެއް ކައިރީގައި ބުނޭ ލިފްޓް ދައްކާށޭ. ލިފްޓުން އާދޭ ތިންވަނަ ފްލޯރއަށް. ހުންނާނެ ބްރައުންކުލައިގެ ދޮރެއްލާފައި އިން އެޕާޓްމަންޓެއް. ދޮރުން ވަނީމަ އަހަރެން ފެންނާނެ" ނާހިދްގެ މެސެޖް އަޒްކާއަށް އިވޭ ވަރަށް ނަތާޝާ ކިޔާލިއެވެ.\n"ފޮނި ފިރިހެނެއް. ހީވަނީ މަހެން މިއުޅެނީ ބައްދަލުކުރާހިތުން" އަޒްކާ ބުނެލިއެވެ.\n"އެކަމެއް ނޭނގޭ. އަޒްކީގެ ހާޓްބީޓް އަޑު ނަތާއަށް އެބައިވޭ މިހާރު. ދައްކަބަލަ. އަތްތިލަވެސް ފިނިވެއްޖެ" ނަތާޝާ ސަމާސާ ކޮށްލިއެވެ.\n"ހޫން... މަށެއް ނޫޅެން. ދެންވެސް ހިނގާ" އަޒްކާ ބުނެލިއެވެ.\n"އަޒްކީ ދޭ. ނަތާ މިތާ މަޑުކޮށްލާނަން" ނަތާޝާ ބުނެލިއެވެ. ނަމަވެސް އެގޮތް އަޒްކާ ބޭނުމެއްނުވިއެވެ. އޭނާ ބޭނުންވީ ނަތާޝާ ގޮވައިގެން ދާށެވެ. ނާހިދު އޭނާއާ ވާހަކަދައްކަން ޖެހޭނީ ނަތާޝާގެ ހާޟިރުގައެވެ.\n"ނަތާ! ތިދެމީހުން އުޅޭގޮތް މަށަށް އެބަފެނޭ. އަޒްކާ ކައިރީގަ ބުނޭ އަހަރެން ކައެއް ނުލާނަމޭ" އަނެއްކާވެސް ނާހިދުގެ މެސެޖެކެވެ. ނަތާޝާ އެވާހަކަ ބުނުމާއެކު ވަގުތުން އަޒްކާ ހިމޭންވިއެވެ. ކައިރީގައި އައިސް ހުއްޓުނު ބޭރުމީހާ ފަހަތުން ދެކުދިން ހިނގައިގަތްއިރު އަޒްކާގެ ހިތްވަނީ އަވަސްވެފައެވެ. ތިންވަނަ ފްލޯރއަށް ލިފްޓު ހުއްޓުމާއެކު ދެކުދިން ނިކުތެވެ. ނާހިދް ބުނި އެޕާޓްމަންޓު ހުޅުވަންޖެހުނީ ނަތާޝާއަށެވެ. ހުޅުވިގެން ދިޔަ ދޮރާއެކު އެތެރޭގައި ހުރި ނާހިދް ނަތާޝާއަށް ފެނުނެވެ. ހަމައެއާކު ތަނުގައި ހިފާލާފައިވާ މީރުވަހުން ނަތާޝާއަށް އެތެރެއަށް ނޭފަތް ދަމާލެވުނެވެ. ދޮރުމަތީގައި ހުރި އަޒްކާ ނާހިދަށް ފެނުނީ ނަތާޝާ އެއްކައިރިވެލީމައެވެ. ނާހިދްގެ ނަޒަރު އަޒްކާއަށް ހުއްޓުނެވެ. ސްކާރލެޓް ކުލައިގެ އަތްދިގު މިޑީގައި އަޒްކާގެ ލޫޅާފަތި ހަށިގަނޑު ކިތަންމެހާވެސް ލޯތްބެވެ. ނާހިދްގެ ހިތް ތާރީފް ކޮށްލިއެވެ. އިސްތަށިގަނޑު އެއްކޮށް މައްޗަށް އައްސާލާފައި ހުރިއިރު ދޮން ކަރާއި ކަނދުރާ އޮތީ ހާމައަށެވެ. ދޮންދޮން ކަރު ފަޅުފިލުވާލާފައިވަނީ ރިހި ކުލައިގެ ހިމަ ފަށަކުންނެވެ. ހަމަ އެކުލައިގެ ކްލަޗެއް އަތުގައި އޮތްއިރު އޭނާގެ ދޮން ދެފައިތިލައިން ކުޑަތަންކޮޅެއް ފެންނަން ހުއްޓެވެ. ނާހިދަށް ނުބަލަންވެގެން އޭނާ ހުރީ އެހެން ދިމާލަކަށް ނަޒަރު ހުއްޓާލައިގެންނެވެ.\nނާހިދް ސިހުނީ ނަތާޝާ ކަރުކެހިލުމުންނެވެ. ނާހިދް ނަތާޝާއަށް ބަލައިލިތަނާ އަޒްކާ ނާހިދަށް އަވަސް ނަޒަރެއްދިނެވެ. ކަޅު ކުލައިގެ އަތްދިގު ގަމީހުގައި ނާހިދް ހުރިގޮތް އަޒްކާއަށް ވަރަށް ކަމުދިޔައެވެ. އޭނާ ދެލޯ ނޭދި އެދޭ ހިތުގެވެރިޔާ އެހުރީ އޭނާގެ ކުރިމަތީގައެވެ. ބިންނަން އިންތިހާއަށް އެދެވޭއިރު އަތްލެވޭކަށް ނެތެވެ. ނާހިދް ބަލައިލުމާއެކު އަޒްކާ އެހެން ދިމާލަކަށް ބަލައިލިއެވެ.\n"ނަތާ މަޑުކޮށްލަންވީނުން މިތާ ގޮނޑީގަ" ނާހިދް ބުނެލިއެވެ. އަޒްކާ ހިތުގައި ބިރުވެރިކަމެއް ހިފާލިއެވެ. އެހެންމަވެސް އޭނާ އަމިއްލަ ހިތަށް ވިސްނައިދިނެވެ. އިތުރު މީހެއްގެ ހާޟިރުގައި އޭނާއަށް ވާހަކަދައްކަން އުނދަގުވީއެވެ. އެބިރުވެރިކަން ފިލައިގެން ދިޔައީ އެތައް ޒަމާނަކަށްފަހު ނާހިދްގެ އަޑު އެއްވެސް ހުރަހެއްނެތި އޭނާގެ ކަންފަތުގައި ބީހިލުމުންނެވެ.\n"ނަތާގެ އެކުވެރިޔާ ކައިރީގައި ބުނޭ މިކޮޓަރިއަށް ވަދެލާށޭ..." އަޒްކާ ކައިރީގައި ބުނަން ނާހިދަށް ނުކެރުނެވެ.\n"ނާހިދް ބުނެބަލަ. ތިދެމީހުން ކޮޓަރީގަ ތިބެ ދައްކާ ވާހަކަވެސް މިތާ އިނދެ މަތަ ފޯނުން ކިޔައިދޭންވީ" އަޒްކާ ކައިރިއަށް ހިނިއައެވެ. ނާހިދްވެސް ހީލިއެވެ.\n"އަޒްކާ މަޑު ހިނގުމެއްގައި ހިނގާފައި ގޮސް ކޮޓަރީ ތަޅުގައި ހިފައިލިއެވެ. ނާހިދް ކޮޓަރިއަށް ވަނީ އަޒްކާގެ ފަހަތުންނެވެ. ކޮޓަރީގެ ހުރިހާ ދިމާލެއް ބަލައިލުމަށްފަހު އަޒްކާ ނިކުތީ ކޮޓަރިން ތެރެއިން ނިކުމެވެން ހުންނަ ބެލްކަންޏަށެވެ. ކޮޓަރި ތެރޭގައި ހުންނަން އޭނާއަށް އުނދަގުވީއެވެ. މާބޮޑު ޖާގައެއް ނެތަސް ދެމީހުންނަށް ހަމަޖެހިލައިގެން ތިބެވޭނެހާ ޖާގަ ބެލްކަނީގައި ހުއްޓެވެ. ނާހިދް ބެލްކަންޏަށް ނިކުތީ ކުރިމަތީގައި ހުރި އަޒްކާއަށް ބަލަހައްޓައިގެން ހުރެއެވެ.\n"ކޮންގެޖުލޭޝަންސް" އަޒްކާ ކައިރީގައި ނާހިދް ހުއްޓުމާއެކު އެންމެ ފުރަތަމަ އަޒްކާ ބުނެލިއެވެ.\n"ކޮންކަމަކަށް" ނާހިދް އަހައިލިއެވެ.\n"މެރީކުރީމަ. ކޮންމެ އިރަކުން ކިޔަސް ކިއިދާނެތާ" އަޒްކާ ބުނެލިއެވެ.\n"އަޒްއަށްވެސް ވަރަށް ބޮޑަށް މަރުހަބާ. އެކަމަކު އެންމެ ފުރަތަމަ ބުނާނީ ތެންކިޔުއޭ މިތަނަށް އައިސްދިނީތީ" ނާހިދް ބުނެލިއެވެ.\n"ކޮންކަމަކަށް މަށަށް މަރުހަބާ ކިއީ؟" އަޒްކާ އަހައިލިއެވެ.\n"އެއީ އަޒް މަށަށް ވުރެ ކުރިން މެރީ ކުރީމަ. އަދި ކިޑެއް ހޯދީމަ" ނާހިދް ބުނެލިއެވެ. އަޒްކާ މޫނުމަތި މިލައިގެން ދިޔައެވެ. އޭނާ ހިތުގައިޖެހުނެވެ. ދެލޮލަށް ކަރުނަ ޖަމާވުމުގެ ކުރިން އޭނާ ނާހިދަށް ފުރަގަސްދިނެވެ.\n"ލައިފް ކިހިނެއް؟ ކޮންކަހަލަ ކިޑެއް ލިބުނީ؟" ނާހިދް އަހައިލިއެވެ.\n"ގާރލްއެއް. އައިޒާ ކިއީ... ނާހިދްގެ ލައިފް ކިހިނެއްތަ؟" އަޒްކާ ވަރަށް ހިތްވަރުކޮށްފައި ވާހަކަދެއްކިއެވެ.\n"މާޝާﷲ. ވަރަށް ރީތި ނަމެއް. އަހަރެން ދޯ... ގޯހެއްނޫން" ނާހިދް ބުނެލިއެވެ.\n"އެހެންވިއްޔާ އަހަރެންގެ ލައިފްވެސް ހީކޮށްލާ ރަނގަޅޭ" އަޒްކާ ބުނެލިއެވެ. ދެލޮލަށް ޖަމާވި ކަރުނަތައް އޭނާ ހިންދާލިއެވެ.\n"ކޮބާ ދަރިފުޅު މިހާރު؟" ހީލުމަކާއެކު ނާހިދް އަހައިލިއެވެ. އަޒްކާ ހިތުގައި ޖެހުނެވެ. ބުނާނީވެސް ކީކޭ ހެއްޔެވެ؟ ޔަޤީނެވެ. ނާހިދަށް ޙަގީގަތް އިނގޭނަމަ އެސުވާލު އޭނާއާ ނުކުރީހެވެ.\n"ނާހިދްގެ އަނބިމީހާ ދައްކާލާނީ ކޮންއިރަކުން؟" އަޒްކާ ޖަވާބުދިނީ ނާހިދް ކުރި ސުވާލަކަށް ނޫނެވެ.\n"އަޒް ގެއަށް އާދޭ. އޭރުން ދައްކާލާނަން" ނާހިދް ބުނެލިއެވެ.\n"ޔަޤީންތަ؟" އަޒްކާ ބުނެލިއެވެ.\n"އަހަރެން ވާހަކައެއް އަހާލަންތަ؟" ނާހިދް ބުނެލިއެވެ.\n"އަހަރެންނަށް ޖަވާބުދެވޭވަރުގެ ސުވާލެއް ވިއްޔާ ޖަވާބުދޭނަން" އަޒްކާ ބުނެލިއެވެ. ނާހިދްގެ ސުވާލަކީ ކޮބާކަން އޭނާއަށް އިނގޭ ކަހަލައެވެ.\n"އަހަރެން ނާހާނާން އެރޭގަ ގެއިން ނިކުތީ ކީއްވެގެންތޯއެއް. އަހަރެން އަހާލަން ބޭނުންވަނީ އަޒްގެ ހަޔާތުގަ އެހާ ހާއްސަ މީހަކު ހުރިއިރު ކީއްވެގެންހޭ އަހަރެންނާ އެހާ ކްލޯޒްވީ. މިބުނީ ދެޓް ކިސް..." ނާހިދަށް ކުރިއަށް ނުގެންދެވުނެވެ.\n"ސްޓޮޕް އިޓް ނާހިދް. ނާހިދް ހީކުރަނީ އެރޭ އަހަރެން ގެއިން ފިލީ އަހަރެންގެ ބޯއީފްރެންޑެއް ހުރީމައޭތަ؟ ނާހިދަށް ހީވަނީތަ އެހެން؟ އެންމެ ފަހަރަކުވެސް ހަގީގަތް ހޯދަން މަސައްކަތްކުރިންތަ؟" އަޒްކާ ވާހަކަދެއްކިއެވެ.\n"ނޭނގުނު. ކޮންކަމެއް އަޒްއަށް ދިމާވީ. އެރޭގެ ކުރިން އަހަރެމެން ދެމީހުންނަކީ ދެ އެކުވެރިން. ކަމެއް ދިމާވީމަ އެކުވެރިއެއްގެ ހައިސިއްޔަތުން ކީއްވެ ނުބުނެވުނީ" ނާހިދް ވާހަކަދެއްކިއެވެ.\n"އަހަރެން ކިހިނެއްބުނާނީ؟ އަހަރެންނަށް ނުވި އެކަމެއް" އަޒްކާގެ އަޑަށް ބަދަލުއައެވެ. އޭނާއަށް ރޮވިއްޖެއެވެ.\n"ކީއްވެތަ އަހަރެންނަށް ފޭސްކޮށްގެން ހުރެ ވާހަކަނުދައްކަނީ. ކޯޗެއް އަހަރެންނަށް ތިފޮރުވަނީ" ނާހިދް ބުނެލިއެވެ.\n"އަހަރެންގެ ކަރުނަތައް. އެކަރުނަތަކަކީ އަހަރެން އެއްވެސް މީހަކަށް ދައްކަން ބޭނުންވާ އެއްޗެއް ނޫން. މީގެ ދުވަސްތަކެއް ކުރިން އަހަރެން ނިންމައިފިން އެކަރުނަތައް މީހުންގެ ކުރިމަތީގައި ނުބާލަން" އަޒްކާ ވާހަކަދެއްކިއެވެ. ނާހިދް އެއްޗެއް ނުބުނެވެ. އަޒްކާއަށް ބަލަހައްޓައިގެން އޭނާއަށް ހުރެވުނީއެވެ. އަޒްކާ އެ ސިއްރުކުރަނީ ކޮންކަމެއް ހެއްޔެވެ؟\n"އަހަރެން... އަހަރެން އަދިވެސް އަޒްދެކެ ވަރަށް...."\n"ޕްލީޒް ނުބުނޭ. ނާހިދް ތިއީ މީހެއްގެ ފިރިއެއްނުން" ކުއްލިއަކަށް އަޒްކާ އެނބުރި ނާހިދްގެ އަނގަމަތީގައި އަތް އެޅިއެވެ. ހަތަރުކަޅި ބައްދަލުވި ވަގުތު އެކަކަށްވެސް އެއްޗެއް ނުބުނެވުނެވެ. ކަރުނުން ބަރާވެފައިވި އަޒްކާގެ ދެލޮލަށް ބަލަހައްޓައިގެން ހުރެ ނާހިދް ގެ އަނގަމަތީގައި އަޅާފައި އިން އަޒްކާގެ އަތްތިލައިގައި ބޮސްދިނެވެ. އަޒްކާ އަތް ދަމައިގަތީ ކުއްލިއަކަށެވެ.\n"އަހަރެން ދަނީ" އަޒްކާ ދުއްވައިގަންނަން އުޅުނު ވަގުތު ނާހިދް އަޒްކާގެ އަތުގައި ހިފެހެއްޓިއެވެ.\n"ދޫކޮށްލާ ނާހިދް. އަހަރެން ދިޔަދީ" އަޒްކާ ބުނެލިއެވެ. އިތުރަށް މަޑުކުރަންވެއްޖެނަމަ އޭނާއަށް ގޯހެއް ހެދިދާނެއެވެ. އިންސާނަކަށް ވީތީ ކެތްކުރެވޭނީ ވަކި ވަރަކަށެވެ. ކުއްލިއަކަށް ނާހިދް އަޒްކާއާ ކައިރިވާހެން އަޒްކާއަށް ހީވިއެވެ. އޭނާ ކުޑަކޮށް ފަހަތް ބަލައިލިއިރު ނާހިދް ހުރީ ދާދި ކައިރީގައެވެ.\n"އަހަރެންނާ އެހާ ކައިރިއަށް އައިއްސަވެސް ދަނީތަ؟" ނާހިދް ބުނެލިއެވެ. އޭނާއަށް ނާހިދަށް ބަލައިލަން އުނދަގުވިއެވެ. ނާހިދްގެ ވާހަކަތައް ބަދަލުވެއްޖެއެވެ. އަނެއްކާ ވާން މިއުޅެނީ ކިހިނެއް ހެއްޔެވެ؟\n"ނާހިދް! މިއީ ރަނގަޅުގޮތެއް ނޫން. އަހަރެން ދާންބޭނުން. ހެޔޮނުވާނެ އަހަރެން ނުހިފަހައްޓާ" ނާހިދްގެ އަތުން އަޒްކާ އަތް ދަމައިގަތެވެ. ހަމަ އެހިނދު ހުޝިޔާރުވެގެން ހުރި ނާހިދް އަޒްކާގެ ދެކޮނޑުގައި ހިފާ ފަހަތަށް ދަމައިލިއެވެ. އެއާއެކު އަޒްކާގެ ބުރަކަށި އައިސް ތަތްވީ ނާހިދްގެ މޭމަތީގައެވެ.\n"ލަވިންގް ޔޫ އިޒް ލައިކް ބްރީތިންގް. ހައު ކެން އައި ސްޓޮޕް؟" ވައި އަޑުން އަޒްކާގެ ކަންފަތް ދަށުގައި ނާހިދް ބުނެލިއެވެ. އަޒްކާއަށް ހީވީ އޭނާ ގަނޑުވި ހެންނެވެ. އެ އަޑުގައިވި ހިތްދަތިކަން އަޒްކާގެ ހިތުގެ އެންމެ ހިމަ ނާރަށް އަސަރުކުރުވައިފިއެވެ. ފާޅުގައި ލޯބިވާ ވާހަކަ ނާހިދް އެބުނީ އަދި ފުރަތަމަ ފަހަރަށެވެ. ލޯބިވާ ވާހަކަ ބުނަން އޭނާ ހިތްއެދުނެވެ. ލޯބިން އެމޭގައި ބޯއަޅާލަން ހިތް އެދުނެވެ. އޭނާގެ ލޯބިން ނާހިދްގެ ހިތް ފުރާލަން އެ ހިނދުކޮޅުގައި އޭނާ ހިތްއެދި ގޮވަން ފެށިއެވެ. ނަމަވެސް އޭނާ އަމިއްލަ ނަފްސް ކޮންޓްރޯލް ކުރިއެވެ. އަންހެނަކަށްވެ ހުރެ އަންހެނެއްގެ ދިރިއުޅުން ހަލާކުކޮށްލާނީ ކިހިނެއް ހެއްޔެވެ؟ އޭނާ ނާހިދްގެ އަތް ދަށުން ވީއްލިގަނެގެން ދުއްވައިގަތެވެ. އެވަގުތު އަޒްކާގެ ދެލޮލުގައި ފުރި ބާރުވެގެން ތިރިއަށް ފައިބަމުންދިޔަ ކަރުނަތައް ނާހިދަށް ފެނުނުނަމަ އޭނާ ފަދައިން އަޒްކާގެ ހިތުންވެސް އޭނާއަށް އެދޭކަން އެނގުނީހެވެ. އަޒްކާ ދިޔަ ދިމާލަށް ބަލަން ނާހިދް ހުރިއިރު އޭނާގެ މޫނުމަތި އެއްކޮށްވަނީ މިލާފައެވެ. ދުނިޔޭގައިވާ ހުރިހާ ހިތާމަތަކެއް އޭނާގެ މޫނު މައްޗަށް ޖަމާވެފައިވާ ކަހަލައެވެ. ދެލޮލުން ކަރުނައައެއް ކަމަކު އޭނާގެ މޭތެރޭގައިވާ ހިތް ރޮމުން ދިޔައެވެ. އަޖައިބެއް ފަދަ ލޯތްބެކެވެ. ލޯބީގައި އެއްބަޔަކު މާ ބަގީޗާގައި އެތައް ކުލައެއްގެ މާތައް ފޮޅުވަމުން ދާއިރު އޭނާއަށް މިޖެހުނީ ލޯތްބަށް އެދި ބަގީޗާ ބޭރުގައި ކުރުކަކޫ ޖަހައިގެން އިންނާށެވެ. މިފަދަ ހިތްދަތި ވޭނެއް އިހުސާސް ވާނީ މިވޭން ތަޙައްމަލް ކުރަމުންދާ ނާހިދް ފަދަ ދެވަނަ އިންސާނަކަށެވެ.\nނަތާޝާއާއި އެކީގައި މަގުމަތީގައި ހިނގާފައި ދިޔަ އަޒްކާ އެއްވެސް ބަހެއް ނުކިޔާތީ ނަތާޝާ ހުރީ ކަންބޮޑުވެފައެވެ. އޭނާ އިރުކޮޅަކާ އަޒްކާގެ މޫނަށް ބަލައިލައެވެ. އެގޮތުގައި ވަކި ހިސާބަކަށް ދިޔަތަނާ އަޒްކާ ނޭފަތް ދަމާލި އަޑު ނަތާޝާއަށް އިވުނެވެ. އޭނާ އަޒްކާގެ އަތުގައި ހިފަހައްޓާ ހުއްޓުވިއެވެ. ކަމެއް ގޯސްވެއްޖެކަން އޭނާއަށް އިނގިއްޖެއެވެ.\n"ރޮނީތަ؟ ވަޓްސް ގޮއިންގް އޯން" ނަތާޝާ އަހައިލިއެވެ.\n"މިތަނުގަތަ ވާހަކަދައްކާނީ. ފަހުން ކިޔައިދޭނަން. މިގަޑީގަ ބޭނުމީ އަވަހަށް ގެއަށް ދާން" އަޒްކާ ބުނެލިއެވެ.\n"އޯލްރައިޓް. ބަޓް ޕްލީޒް. ޑޯންޓް ކްރައި" ނަތާޝާ ބުނެލިއެވެ. އަޒްކާ ބޯޖަހައިލިއެވެ.\nއަޒްކާގެ އިހުސާސްތަކަށް ނަތާޝާ އިހުތިރާމު ކުރިއެވެ. މަގުމަތިން ދިޔަ ޓެކްސީއެއް ނަގައިގެން ދެކުދިން ގެއާ ދިމާލަށް ދިޔައިރު އިތުރަށް އެއްވެސް ކުއްޖަކު ބަހެއް ނުކިޔައެވެ.\nނާހިދް އެނދުގައި ބަންޑުން އޮތެވެ. އޭނާ އޮތް ގޮތުން އޮތީ ނިދާފައި ކަމެއް ނުވަތަ ހޭލާ ކަމެއް ނައިޝީއަށް ނޭނގެއެވެ. ގައިގައި އަތްލާކަށް ނައިޝީއަށް ނުކެރުނެވެ. ބޭރުގައި އުޅެފައި ގެއަށް އައިގޮތަށް އޭނާ އެ އޮންނަނީ އެހެންނެވެ. ހެޑްބޯޑުގައި ލެގިލައިގެން ނާހިދަށް ބަލަހައްޓައިގެން ނައިޝީ އިނެވެ. އަނެއްކާވެސް އެދެމަފިރިން ދޭތެރޭގައި ގޮތްނޭނގޭ ފާރެއް ލެވިއްޖެއެވެ. ދެމަފިރިންގެ އެކީގައި ލޯބީގެ ވަގުތުކޮޅެއް ހޭދަކޮށްނުލާތާ އެތައް ދުވަހެކެވެ. މިފަހަރުވެސް ބަދަލު އައީ ނާހިދަށެވެ. ސައިޑްކަބަޑް މަތީގައި އޮތް ނައިޝީގެ ފޯނު ރިންގުވާން ފެށީ އެވަގުތުއެވެ. އޭނާ ބަލައިލިއިރު ގުޅަނީ އިނާޝާއެވެ. މިހާރަކަށް އައިސް އިނާޝާއަށް ވެސް ވަނީ ބަދަލުތަކެއް އައިސްފައެވެ. އޭނާ ވިސްނާ ވިސްނާ މިހާރު ބޯގޮވާން ކައިރިވެއްޖެއެވެ.


Emme fahun Foreign Ministry in Luthufee ge massalaigai bayaan nerefi | Mihaaru\nއަބްދުﷲ ލުތުފީ ސިފައިންގެ ބެލުމުގެ ދަށުގައި: އޭނާ ރާއްޖެ ގެނައުމުގެ މަސައްކަތް ފުލުހުންނާއި ފޮރިން މިނިސްޓްރީން އަންނަނީ ކުރަމުން.\nއެންމެ ފަހުން ފޮރިން މިނިސްޓްރީން ލުތުފީގެ މައްސަލައިގައި ބަޔާން ނެރެފި\n26 ޖޫން 2019 - 11:03 95 comments\nފިލައިގެން އަށް އަހަރު އުޅެފައި ސްރީ ލަންކާގައި ހުންނަ ދިވެހި ރާއްޖޭގެ އެމްބަސީ އަށް ގޮސް ފުލުހުންގެ ބެލުމުގެ ދަށަށް ދިޔަ ހާޖަރާގޭ އަބްދުﷲ ލުތުފީ ރާއްޖެ ގެނައުން ލަސްވީ ގޮންޖެހުންތަކެއް ކުރިމަތިވުމުން ކަމަށް ބުނެ އެންމެ ފަހުން ފޮރިން މިނިސްޓްރީން އެ މައްސަލައިގައި މިއަދު ބަޔާނެއް ނެރެފި އެވެ.\nކުށެއް ނެތް އެތައް ދިވެއްސެއްގެ ލޭ އޮހޮރުވާލި ނޮވެމްބަރު3ގެ ހަމަލާގެ މޭސްތިރި، ލުތުފީ އެމްބަސީ އަށް ދިޔައީ މިދިޔަ މަހުގެ 1 ގަ އެވެ. އިތުރު ގޮތެއް ނެތިގެން އޭނާ އެމްބަސީ އަށް ދިޔަކަން ކަމާ ބެހޭ ފަރާތްތަކުން ހާމަނުކޮށް ތިއްބައި ފަޅާއެރުމުން ވެސް ފޮރިން މިނިސްޓްރީން މިއަދާ ހަމައަށް އެއްވެސް އެއްޗެއް ނުބުނެ އެވެ.\nއެމްބަސީގެ ބެލުމުގެ ދަށުގައި ލުތުފީ ހުރިކަން ސިއްރުކުރި މައްސަލައިގައި ސަރުކާރަށް ވަރަށް ބޮޑަށް ފާޑުކިއުން އަމާޒުވެފައި ވަނިކޮށް ފޮރިން މިނިސްޓްރީން ނެރުނު ބަޔާނުގައި ބުނީ ލުތުފީ ސަރުކާރުގެ ބެލުމުގެ ދަށަށް އެނބުރި ދާން ބޭނުންވާ ވާހަކަ ފޮރިން މިނިސްޓްރީ އަށް އެންގުމާ އެކު ކަމާ ބެހޭ އިދާރާތަކަށް އެކަން ހިއްސާކުރި ކަމަށެވެ. އަދި އެ ވަގުތުން ފެށިގެން އޭނާ ރާއްޖެ ގެނައުމުގެ މަސައްކަތް ފެށި ކަމަށް ފޮރިން މިނިސްޓްރީން ބުންޏެވެ.\nއެ މިނިސްޓްރީން ބުނި ގޮތުގައި ލުތުފީ އެމްބަސީ އަށް ދިއުމާ އެކު ވަގުތުން ރާއްޖެ ގެންނަން ދަތިތަކެއް ކުރިމަތިވީ އޭނާ އަކީ އިންޓަޕޯލް އިން ހޯދަން އިއުލާންކޮށްފައިވާ މީހަކަށް ވުމާއި ބައިނަލްއަގުވާމީ ގޮތުން ފުރިހަމަ ކުރަން ޖެހޭ އިޖުރާއަތުތަކެއް ހުރުމުންނެވެ.\n"އަދި ސްރީ ލަންކާގައި އޭނާ ދިރިއުޅެމުން ދިޔައީ ސައްހަ ވިސާއަކާ ނުލައި ފިލައިގެން ކަމުން، އިންސާނީ ހައްގުތަކުގެ މައްޗަށް ބިނާކޮށް އެ ގައުމުގެ ހިމާޔަތް ހޯދުމަށް މަސައްކަތްކޮށްފައި ވުމުން ލަންކާގެ ގާނޫނުތަކުގެ ދަށުން ފުރިހަމަކުރަން ޖެހޭ މަރުހަލާތަކެއް ހުއްޓެވެ،" ބަޔާނުގައިވެ އެވެ.\nއަބްދުﷲ ލުތުފީ: ދެ ދުވަސް ތެރޭގައި އޭނާ ރާއްޖެ ގެނައުމުގެ މަސައްކަތް ކުރަމުން އަންނަ ކަމަށް ފުލުހުން ބުނޭ.\nރާއްޖެ އާއި ލަންކާއާ ދެމެދު ކުށްވެރިން ބަދަލުކުރުމުގެ އެއްބަސްވުމެއް އޮތް ނަމަވެސް، ފޮރިން މިނިސްޓްރީން ބުނިގޮތުގައި، ކުރީގެ ސަރުކާރުގައި ކޮމަންވެލްތުން ރާއްޖެ ވަކިވެފައިވާތީ އެ އެއްބަސްވުމުގެ ސައްހަކަމާ މެދު ވެސް އޮތީ ސުވާލު އުފެދިފަ އެވެ. މީގެ އިތުރުން އޭނާ ހަވާލުވީ ސްރީ ލަންކާގެ އެކި ތަންތަނުގައި ބޮމުގެ ހަމަލާތަކެއް ދީ އެ ގައުމުގެ ހާލަތު ގޯސްވެފައި އޮތް ދަނޑިވަޅަކަށް ވާތީ ވެސް ދިމާވި ހުރަސްތަކެއް ހުރި ކަމަށް ފޮރިން މިނިސްޓްރީން ބުންޏެވެ.\n"ވުމާއެކު، އާއްމު ފަރުދަކު އަމިއްލަ އިޚްތިޔާރުގައި އެނބުރި ރާއްޖެ އައުމުގައި އާއްމު ގޮތެއްގައި އަމަލުކުރާ އުސޫލާ ޚިލާފަށް، އަބްދުﷲ ލުތުފީ އަނބުރާ ގެނައުމުގައި ގިނަގުނަ ގޮންޖެހުންތަކާއި ކުރިމަތިލާން ޖެހިފައިވެ އެވެ،" މިނިސްޓްރީގެ ބަޔާނުގައިވެ އެވެ.\nފޮރިން މިނިސްޓްރީން ބުނިގޮތުގައި ރާއްޖެ ގެނެވެންދެން ލުތުފީ ބަލަހައްޓަމުން އަންނަނީ ފުލުހުންނެވެ. އެކަމަށް ފުލުހުންގެ ޓީމެއް ލަންކާގައި ތިބި ކަމަށް ފުލުހުން ވެސް ވަނީ ބުނެފަ އެވެ.\nބައިނަލްއަގުވާމީ އިޖުރާއަތުތައް ފުރިހަމަކޮށް، ސްރީ ލަންކާ އާއި ރާއްޖޭގެ ގާނޫނީ އިމުގެ ތެރެއިން ވީ އެންމެ އަވަހަކަށް އޭނާ އަނބުރާ ސަރުކާރުގެ ބެލުމުގެ ދަށަށް ގެނައުމުގެ މަސައްކަތް ކެނޑިނޭޅި ކުރަމުންދާ ކަމުގެ ޔަގީން ކަން ބަޔާނުގައި ފޮރިން މިނިސްޓްރީން ވަނީ ދީފަ އެވެ.\nޕޮލިސް ކޮމިޝަނަރު މުހައްމަދު ހަމީދު އިއްޔެ ވިދާޅުވި ގޮތުގައި، ދެ ދުވަހެއްގެ ތެރޭގައި ލުތުފީ ރާއްޖެ ގެނެވޭތޯ އަންނަނީ މަސައްކަތް ކުރަމުންނެވެ. ހުކުމް ތަންފީޒުކުރަން އޭނާ ހަވާލުކުރާނީ މޯލްޑިވްސް ކަރެކްޝަނަލް ސާވިސްއާ ކަމަށާއި އޭނާ ފިލި މައްސަލަ ވަކިން ތަހުގީގު ކުރާނެ ކަމަށް ވެސް ވިދާޅުވި އެވެ.\nބާޣީ ލުތުފީގެ ގޮތުގައި ރާއްޖެ އަށް މަޝްހޫރުވެފައިވާ ކުށްވެރިޔާ އަމާންދޭން މަޖުބޫރުވީ ލަންކާގެ ހަމަނުޖެހުމާ ގުޅިގެން ސިފައިން ގެތަކަށް ވަދެ ހިންގި އޮޕަރޭޝަނުގައި އޭނާ އަތުލައިގެންފާނެ ކަމުގެ ބިރެވެ. ލަންކާގައި ދިރިއުޅޭ ބިދޭސީން އެންމެ ކައިރި ޕޮލިސް ސްޓޭޝަންތަކުގައި ރަޖިސްޓްރީން ވާން ވެސް އެންގި އެވެ. އެހެންވެ އޭނާ ސަލާމަތްކަން ހޯދީ އެމްބަސީ ތެރެއަށް ވަދެގެންނެވެ.\nއިތުރު ލިޔުންތައް ޕޮލިސް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-ލަންކާ ސްރީ ލަންކާ އަބްދުﷲ ލުތުފީ ނޮވެމްބަރު3ނޮވެމްބަރު3ބަޣާވާތް ބަޣާވާތް


ޤަޟާއީ އަހަރު 2018 އިފްތިތާޙްކުރުމުގެ ޕްރޮގްރާމްގެ ތެރޭގައި ހިމެނޭ ޖުޑީޝަލް ކޮންފަރެންސް އޮން ކައުންޓަރިންގ ޓެރަރިޒަމް މިއަދު ފަށައިފިއެވެ.\nމި ކޮންފަރެންސްގެ މަޤުޞަދަކީ، ޓެރަރިޒަމް އަކީ މިހާރު މުޅި ދުނިޔެއަށް ކުރިމަތިވެފައިވާ ނުރައްކަލަކަށް ވާއިރު، ޓެރަރިޒަމްގެ ކުށުގެ މައްސަލަތައް ތަޙްޤީޤުކުރުމާއި، ދަޢުވާ އުފުލުމާއި، ޝަރީޢަތް ހިންގުމުގައި ދިމާވަމުންދާ ގޮންޖެހުންތައް ޙައްލުކުރުމާގުޅޭގޮތުން ޝަރުޢީ ދާއިރާއާ ކަމާބެހޭ ދައުލަތުގެ މުއައްސަސާތަކުގެ މެދުގައި ޢިލްމީ ގޮތުން މަޝްވަރާކޮށް، އެ ގޮންޖެހުންތައް ޙައްލުކުރުމަށް ކުރެވިދާނެ ކަންތައްތައް ދެނެގަތުމެވެ.\nދެ ދުވަހުގެ މުއްދަތަށް ކުރިޔަށް ދާ މި ކޮންފަރެންސް ކުރިޔަށް ގެންދިއުމަށް ހަމަޖެހިފައިވަނީ ޖުމްލަ 8 ސެޝަންއެއް ހިމެނޭގޮތަށެވެ. އެގޮތުން ފުރަތަމަ ސެޝަން އަކީ ކޮންފަރެންސްގެ މައުޟޫޢު ތަޢާރަފްކުރުމެވެ. އެ ސެޝަންގައި ޓެރަރިޒަމްގެ ކުށުގެ މައްސަލަތަކުގެ ބައިނަލްއަޤުވާމީ ލީގަލް ފްރޭމްވޯކާއި، ދިވެހިރާއްޖޭގައި ޢަމަލުކުރަމުންދާ ނިޒާމާގުޅޭ މަޢުލޫމާތު ހިއްސާކުރާނެއެވެ.\nދެވަނަ ސެޝަންގައި މަޢުލޫމާތު ހިއްސާކުރުމަށް ހަމަޖެހިފައިވަނީ ޓެރަރިޒަމްގެ ކުށުގެ މައްސަލަތަކުގެ ތަޙްޤީޤު މަރުޙަލާގައި ދިމާވަމުންދާ ގޮންޖެހުންތަކުގެ މައްޗަށެވެ. އެ ސެޝަންގައި މަޢުލޫމާތު ހިއްސާކޮށްދެއްވަނީ މޯލްޑިވްސް ޕޮލިސް ސަރވިސްގެ ފަރާތުންނެވެ. ޓެރަރިޒަމްގެ ކުށުގެ މައްސަލަތަކަކީ ހެއްކާއި ޤަރީނާ ހޯދަން އުނދަގޫ މައްސަލަތަކެއްކަން ފާހަގަކުރެވިފައިވާއިރު، ތަޙްޤީޤު މަރުހަލާ ފުރިހަމަކުރުމުގައި ދައުލަތުގެ އިދާރާތައް ގުޅިގެން މަސައްކަތްކުރެވިދާނެ ގޮތްތަކާގުޅޭގޮތުން މި ސެޝަންގައި މަޝްވަރާކުރެވޭނެއެވެ.\nތިން ވަނަ ސެޝަންގައި މަޢުލޫމާތު ހިއްސާކުރުމަށް ހަމަޖެހިފައިވަނީ ޓެރަރިޒަމްގެ ކުށުގެ މައްސަލަތަކުގެ ދަޢުވާ އުފުލުމުގައި ދިމާވާ ގޮންޖެހުންތަކާ ގުޅޭ މަޢުލޫމާތެވެ. ޕްރޮސިކިއުޓަރ ޖެނެރަލްގެ އޮފީހާއި، ކްރިމިނަލް ކޯޓާއި ޖުވެނައިލް ކޯޓު ގުޅިގެން ކަރުދާސް ހުށަހެޅުމަށް ހަމަޖެހިފައިވާ މި ސެޝަންގައި ދަޢުވާ އުފުލުމުގައި ދިމާވާ މައްސަލަތަކުގެ މަޢުލޫމާތު ހިއްސާކޮށްދެއްވާނީ ޕްރޮސިކިއުޓަރ ޖެނެރަލްގެ އޮފީހުގެ ފަރާތުންނެވެ. އަދި ޝަރުޢީ މަރުޙަލާގައި ދިމާވަމުންދާ ގޮންޖެހުންތަކުގެ މަޢުލޫމާތު ހިއްސާކޮށްދެއްވާނީ ކްރިމިނަލް ކޯޓާއި ޖުވެނައިލް ކޯޓުގެ ފަރާތުންނެވެ. ޓެރަރިޒަމްގެ ކުށުގެ މައްސަލަތަކުގެ ދަޢުވާ އުފުލުމުގައްޔާއި ޝަރީޢަތް ހިންގުމުގައި ދިމާވަމުންދާ ގޮންޖެހުންތައް ޙައްލުކުރުމަށް ހުށަހަޅާ ރެކޮމެންޑޭޝަންތަކާގުޅޭ ގޮތުން މަޝްވަރާކުރެވޭނެއެވެ.\nޖިނާއީ ޢަދުލުގެ ނިޒާމުގައި އެންމެ ބަލައިގަނެވިފައިވާ ވިސްނުމަކީ ޓެރަރިޒަމްގެ ޢަމަލުގެ ތުހުމަތުކުރެވިފައިވާ ފަރާތްތައް ރެސްޓޮރޭޓިވް ޖަސްޓިސްގެ ނިޒާމްގެ ތެރެއިން ރިހެބިލިޓެޓްކޮށް އަނބުރާ މުޖުތަމަޢަށް ގެނައުން ކަމަށްވުމާއެކު، މިހާރު ޢަމަލުކުރަމުންދާ ޤާނޫނީ އޮނިގަނޑު ތެރެއިން އެފަރާތްތައް އަނބުރާ މުޖުތަމަޢަށް ގެނައުމުގެ ނިޒާމް ޤާއިމްކުރުމާއި، ތަންފީޛޫކުރުމުގައި ދިމާވަމުންދާ ގޮންޖެހުންތައް ޙައްލުކުރުމާ ގުޅޭގޮތުން މި ކޮންފަރެންސްގެ ހަތަރުވަނަ ސެޝަންގައި މަޝްވަރާކުރެވޭނެއެވެ. މި ސެޝަންގައި ކަރުދާސް ހުށަހެޅުމަށް ހަމަޖެހިފައިވަނީ މިނިސްޓްރީ އޮފް ހޯމް އެފެއަރޒް އާއި، އެޓަރނީ ޖެނެރަލްގެ އޮފީހާއި، މޯލްޑިވްސް ޕޮލިސް ސަރވިސް އާއި، މިނިސްޓްރީ އޮފް ޖެންޑަރ އެންޑް ފެމިލީ ގުޅިގެންނެވެ.\nޖުޑީޝަލް ކޮންފަރެންސް އޮން ކައުންޓަރިންގ ޓެރަރިޒަމްގެ ދެވަނަ ދުވަހު، މި މައުޟޫޢުގައި ބައިނަލްއަޤުވާމީ ތަޖުރިބާކާރުންގެ ގޮތުގައި ފާހަގަކުރެވިފައިވާ2ބޭފުޅެއްގެ ލެކްޗަރ ހުށަހަޅުއްވާގޮތަށް ވަނީ ހަމަޖެހިފައެވެ.\nއެގޮތުން، ޓެރަރިޒަމްގެ ކުށުގެ މައްސަލަތަކުގައި 30 އަހަރަށް ވުރެ ގިނަދުވަހު މަސައްކަތްކުރައްވާފައިވާ އިނގިރޭސިވިލާތުގެ ޤާނޫނީ ވަކީލު އަރވިންދަރ ކޯ ސަމްބާ އާއި މެލޭޝިޔާގެ އިސްލާމިކް ޔުނިވަރސިޓީގެ އަޙްމަދު އިބްރާހިމް ކުއްލިޔާ އޮފް ލޯވްސްގެ ޑީން ޕްރޮފެސަރ ޑރ. މުޙައްމަދު ނާޤިބް އިޝަން ޖާން ލެކްޗަރ ހުށަހެޅުއްވުމަށް ވަނީ ހަމަޖެހިފައެވެ.\nމި ކޮންފަރެންސް ނިމިގެންދާއިރު، ޓެރަރިޒަމްގެ ކުށުގެ މައްސަލަތައް ތަޙުޤީޤުކުރުމާއި، ދަޢުވާ އުފުލުގައްޔާއި، ޝަރީޢަތް ހިންގުމުގައްޔާއި، ރިހެބިލިޓޭޓްކުރުމުގައި ދިމާޥަމުންދާ ގޮންޖެހުންތަކުގެ ގޮތުގައި ކޮންފަރެންސްގެ ސެޝަންތަކުގައި ފާހަގަކުރެވުނު ކަންތައްތަކާއި، އެ ގޮންޖެހުންތައް ޙައްލު ކުރުމަށް ހުށަހަޅާ ޝޯރޓް ޓަރމް، މީޑިއަމް ޓަރމް އަދި ލޯންގް ޓަރމް ރެކޮމެންޑޭޝަންތައް ހިމެނޭގޮތަށް ރިޕޯޓެއް އެކުލަވާލުމަށްވަނީ ހަމަޖެހިފައެވެ.\nމި ކޮންފަރެންސްގައި ދިވެހިރާއްޖޭގެ ސުޕްރީމް ކޯޓުގެ ފަނޑިޔާރުންނާއި، ހައިކޯޓުގެ ފަނޑިޔާރުންނާއި، ސުޕީރިއަރ ކޯޓުތަކުގެ ޤާޟީންނާއި، ޖުޑީޝަލް ދާއިރާތަކުން މެޖިސްޓްރޭޓުންނާއި، ކޯޓުތަކުގެ ލީގަލް މުވައްޒަފުން ބައިވެރިވެވަޑައިގަންނަވައެވެ. އަދި ކަމާގުޅުންހުރި ދައުލަތުގެ އިދާރާތަކުގެ ގޮތުގައި އެޓަރނީ ޖެނެރަލްގެ އޮފީހާއި، ޕްރޮސިކިއުޓަރ ޖެނެރަލްގެ އޮފީހާއި، މިނިސްޓްރީ އޮފް ހޯމް އެފެއަރޒް އާއި، މޯލްޑީވްސް ޕޮލިސް ސަރވިސަސް އާއި، ނޭޝަނަލް ކައުންޓަރ-ޓެރަރިޒަމް ސެންޓަރާއި، މިނިސްޓްރީ އޮފް އިސްލާމިކް އެފެއަރޒް އާއި، ރައްޔިތުންގެ މަޖިލީހާއި، މިނިސްޓްރީ އޮފް ޖެންޑަރ އެންޑް ފެމިލީ އާއި، މޯލްޑިވްސް މަނިޓަރީ އޮތޯރިޓީ، އާއި މޯލްޑިވްސް ކަރެކްޝަނަލް ސަރވިސަސް އަދި މޯލްޑިވްސް އިމިގްރޭޝަން ގެ ފަރާތުން ބައިވެރިވެވަޑައިގަންނަވައެވެ. އެގޮތުން މި ކޮންފަރެންސްގައި ޖުމްލަ 76 ބޭފުޅުން ބައިވެރިވެވަޑަގަންނަވައެވެ.


Kuri ah oe3aharu Disney inn unmeedhee film thakeh\nކުރިއަށް އޮތް3އަހަރު ޑިޒްނީގެ އުންމީދީ ފިލްމުތަކެއް\nމި އަހަރު ޑިޒްނީން ބެލުންތެރިން ގިނަ ފިލްމުތަކެއް ގެނެސްދިނުމަށް ނިންމާފައިވާއިރު އެންމެ ފަހުން ޑިޒްނީން ބެލުންތެރިންނަށް ދޫކޮށްލި "އަލާއްދީން"ގެ ލައިވް އެކްޝަން ފިލްމުވަނީ އެންމެ3ދުވަސްތެރޭގައި ބޮކްސް އޮފީހުން ޖާގަ ހޯދާފަ އެވެ.\nޑިޒްނީން މީގެ ކުރިން ގެނެސްދިން ކާރޓޫންތަކުގެ ލައިވް އެކްޝަން ފިލްމުތަކަކީ ބެލުންތެރިންގެ މެދުގައި ބޮޑު މަގުބޫލްކަމެއް ހޯދާފައިވާ ފިލްމުތަކެއްކަން ފާހަގަކޮށްލެވެ. އެގޮތުން ސިޑްރެއްލާ، ބިއުޓީ އެންޑް ދަ ބީސްޓް، ދަ ޖަންގަލް ބުކް ހިމެނެއެވެ.\nއަލާއްދިން ގެ ޕޯސްޓަރެއް--\nއަދި މި އަހަރު މާރޗު މަހު ނެރުނު ޑަމްބޯއަކީވެސް ޑިޒްނީން 1941 ވަނަ އަހަރު ހަމަ އެނަމުގައި ނެރުނު ޑަމްބޯ ކާރޓޫންގެ މައްޗަށް ހަދާފައިވާ ފިލްމެކެވެ.\nޑަމްބޯ ގެ މަންޒަރެއް--\nދެން އެންމެ އަވަހަށް ފެނިގެންދަނީ މިމަހު 21 ރިލީޒް ކުރުމަށް ހަމަޖެހިފައިވާ ކާމިޔާބު ފްރެންޗައިސް ޓޯއީ ސްޓޯރީގެ4ވަނަ ފިލްމެވެ. އެއަށްފަހު ދެން ރިލީޒް ކުރުމަށް ހަމަޖެހިފައިވަނީ ދަ ލައަން ކިންގެވެ. މިއީ 1994 ވަނަ އަހަރު ނެރުނު ކާރޓޫން މައްޗަށް ހަދާ ލައިވް އެކްޝަން ފިލްމެކެވެ. މި ފިލްމު އަންނަމަހު 19 ގައި ބެލުން ތެރިންނާއި ހަމައަށް ފެނިގެން ދާނެއެވެ.\nއެއަށްފަހު ދެން އޮތީ ފެންޓަސީ ދެ ފިލްމު ކަމަށްވާ އާރޓިމިސް ފޯލްއާއި އެ ފިލްމަކަށް ގިނަބަކު އިންތިޒާރު ކުރާ މެލެފިސެންޓްގެ ދެވަނަ ފިލްމެވެ. އާރޓިމިސް ފޯލް އޮގަސްޓް9ގައި ރިލީޒް ކުރުމަށް ހަމަޖެހިފައިވާއިރު މެލެފިސެންޓް:މިސްޓްރެސް އޮފް އީވިލް ރިލީޒް ކުރާނީ އޮކްޓޯބަރ މަހު 18 ގައެވެ. މިއީ ބޮކްސް އޮފީހުގައި ބޮޑެތި ކާމިޔާބީތަކެއް ހޯދާނެ ފިލްމެއް ކަމަށް މިހާރުވެސް ގިނަބަޔަކު ދެކެވެ.\nޑިޒްނީ ނެރުނު އެންމެ ތަފާތު އެއް ކާރޓޫންނަކީ ފްރޯޒެންއެވެ. މި ކާރޓުންގެ ސީކުއަލް ނޮވެމްބަރ މަހު ރިލީޒްކުރުމަށް ހަމަޖެހިފައިވާއިރު މި ކާރޓޫންގެ ޓްރެއިލާ ބެލުންތެރިންނަށް ދޫކޮށްލި ހިސާބުން ވަނީ ބޮޑު ތަރުހީބެއް ލިބިފަ އެވެ.\nއަންނަ އަހަރު އެ ކުންފުނިން ގިނަ ފިލްމުތަކެއް ބެލުންތެރިންނާ ހަމައަށް ގެނައުމަށް ނިންމާފައިވާއިރު އެންމެ އުންމީދު ކުރެވޭ ފިލްމަކީ 27 މާރޗު 2020 ނެރުމަށް ހަމަޖެހިފައިވާ "މުލާން" އެވެ. ގިނަ ބައެއްގެ ލޯބި ހޯދި މި ކާރޓޫންގެ ލައިވް އެކްޝަން ފިލްމަށް ބެލުންތެރިން މިހާރުވެސް ދަނީ އިންތިޒާރު ކުރަމުންނެވެ.\nމިފިލްމުގެ ކުރިން މާރޗު6ގައި އޮންވާރޑް ކިޔާ ފިލްމެއްވެސް ނެރުމަށް ވަނީ ހަމަޖެހިފައެވެ. ނަމަވެސް މި ފިލްމާއި ބެހޭ މާބޮޑު ތަފްސީލެއް ޑިޒްނީން ހާމަކޮށްފަ އެއް ނުވެއެވެ. މީގެ އިތުރުން މޯންސްޓާރ ޔުނިވާސިޓީގެ އިތުރު ފިލްމެއްވެސް އަންނަ އަހަރު ފެނުމަކީ އެކަށީގެންވާ ކަމެކެވެ. މިއީވެސް ގިނަބަޔަކު ކަމުދިޔަ ކާރޓޫނެކެވެ.\nއެއަށްފަހު 24 ޖުލައި 2020 ގައި ޖަންގަލް ކްރޫޒް ބެލުންތެރިންނާއި ހަމައަށް އަންނަ އިރު ލައިވް އެކްޝަންގެ ދެ ފިލްމެއް އޮކްޓޯބަރ 9، 2020 ގައި އަދި ޑިސެމްބަރ 23، 2020 ގައި ބެލުންތެރިންނާއި ހިސާބަށް އަންނާނެއެވެ.\n2021 ނެރުމަށް ހަމަޖެހިފައިވާ ފިމްލުތަކަށް ބަލާލާއިރު އެންމެ ފަހަގަ ކޮށްލެވޭ ފިލްމަކީ ޖުލައި9ގައި ނެރުމަށް ހަމަޖެހިފައިވާ އިންޑިޔާނާ ޖޯންސް5އެވެ. މައުލޫމާތު ލިބޭ ގޮތުގައި 2021 ގައި ޕިނޯކިޔޯ އަދި ލިޓިލް މާމެޑް ގެ ލައިވް އެކްޝަން ފިލްމު ބެލުންތެރިންނާއި ހަމައަށް އަންނާނެއެވެ.\nމީގެ އިތުރުން އިންސައިޑް އައުޓްގެ ދެވަނަ ފިލްމުވެސް ބެލުންތެރިންނާއި ހަމައަށް އަންނާނެ ކަމަށް ބެލެވެނީ 2021 ގެ ޖޫންމަހުއެވެ. އަދި ޖުލައި މަހު ޖަންގަލް ބުކްގެ ދެވަނަ ފިލްމު، އޮކްޓޯބަރ މަހު ސްނޯ ވައިޓްގެ ލައިވް އެކްޝަން ފިލްމެއް ބެލުންތެރިންނަށް ފެނިގެންދާނެއެވެ.\nހަބަރުތަކުން ރިޕޯޓްކުރާ ގޮތުގައި 2022 ވަނަ އަހަރު އެނިމޭޝަން3ފިލްމަކާއި ލައިވް އެކްޝަންގެ6ފިލްމެއް ބެލުންތެރިންނަށް ފެނިގެންދާނެއެވެ.\nމިއަހަރަކީ ޑިޒްނީ އަށް ކާމިޔާބު އަހަރެކެވެ. ހާއްސަކޮށް މި އަހަރު އަދި ކުރިއަށް ހުރި ފިލްމުތަކަކީ ބެލުންތެރިންގެ މެދުގައި މަގުބޫލުކަން ލިބޭނެ ފިލްމުތަކެއް ކަމުން 2019 ސިފަ ވަނީ "ބިގެސްޓް އިއާރ އޮފް ޑިޒްނީ" ގެ ގޮތުގަ އެވެ. އަދި ކުރިއަށް އޮތް3އަހަރަކީވެސް ޑިޒްނީއަށް ކާމިޔާބު3އަހަރުކަމަށް ގިނަ ބަޔަކު ސިފަ ކުރެއެވެ.\nދިރާގު ޓީވީއަށް އައްޒަގެ ޝޯތަކެއް!\nއަނޫރާގުގެ ތައުރީފް ކަންގްނާއަށް\nބިދޭސީން ކުރަމުން އަންނަ މުޒާހަރާތަކާ ގުޅިގެން ކުއްލި މައްސަލައެއް\nސިވިލް ސަރވިސް ކޮމިޝަންގެ ރައީސް އިސްތިއުފާދެއްވައިފި\nތަމްރީނަކަށް ފަހު ވަކީލުކަމުގެ ހުއްދަ ދޭ ގޮތަށް ބިލް ބަދަލުކޮށްފި\nގައުމީ އިނާމަށް ނަން ހުށައެޅުމުގެ ފުރުސަތު ހުޅުވާލައިފި\nއެންއައިސީގެ ނައިބް ރައީސާ ދެ މެންބަރުން އިސްތިއުފާ ދީފި


Meege 1441 aharu kurin miadhu - vNews.mv\nމީގެ 1441 އަހަރު ކުރިން މިއަދު!\nޒަމްޢަތު އަޙްމަދު ވަޙީދު 21 June 2020, 18:20\nމީގެ 1441 އަހަރުކުރިން ރަސޫލާ ސައްލައްﷲ ޢަލައިހި ވަސައްލަމަގެ ހަޔާތްޕުޅުގައި، ވެސް އިރުކޭތައެއް ހިފިއެވެ.\nއެއީ ޝައްވާލުމަހުގެ 29 ވަނަ ދުވަހުއެވެ. ވަގުތަކީ މައްކާގަޑިން 7:15 އެހާކަންހާއިރެވެ. ކޭތަ ވީއްލީ 10 ޖަހާ އެހާކަންހާއިރުކަމަށް ފަލަކީ އިލްމުވެރިން ވިދާޅުވެއެވެ.\nމިއަދަކީ 1441ވަނަ އަހަރުގެ ޝައްވާލުމަހުގެ 29ވަނަ ދުވަހެވެ. މިއަދު އިރުކޭތަ ހިފަން ފެށީވެސް، އަދި ވީއްލީވެސް، މައްކާގަޑިން ބަލާއިރު، ރަސޫލާގެ ހަޔާތްޕުޅުގައި އިރުކޭތަ ހިފި ގަޑީގައެވެ.\nކިހާ އަޖައިބުކުރުވަނިިވި ކަމެއްތޯއެވެ.\nފަލަކީ ޢިލްމުވެރިއެެއްކަމުގައިވާ ކެޕްޓަން މުޙައްމަދު ޝަރީފް ވަނީ، ރަސޫލާގެ ހަޔާތްޕުޅުގައި ހިފި ކޭތައާއި މިއަދު ހިފި ކޭތައިގެ އެއްގޮތްކަން ފާހަގަކުރައްވާފައެވެ. މި ދެ ކޭތަވެސް ހިފާފައިވަނީ ހެނދުނު7އާއި 10 އަކާއި ދެމެދުކަން ޝަރީފް ފާހަގަކުރެއްވިއެވެ.\nޝަރީފް ވިދާޅުވީ މިފަހަރުގެ އިރުކޭތަ ހިފާފައިވަނީ 61 ޕަސެންޓްކަމަށާއި ރަސޫލާގެ ޒަމާނުގެ ކޭތަ ހިފާފައިވަނީ 76 ޕަސެންޓްކަމަށެވެ. އެހެންކަމުން އެ ކޭތަ އަނދިރިވާނެކަމަށް ޝަރީފް ވިދާޅުވިއެވެ.\nމިއީ ވިސްނާބަޔަކަށް ހުރި އިބުރަތަކަށްވާއިރު މިއަދު ހިފި އިރުކޭތައާއި ގުޅިގެން ރާއްޖޭގެ މިސްކިތަތްކުގައި ކުރި ކޭތަ ނަމާދުގައިވެސް ވަނީ މިކަމަށް އަލި އަޅުވާލާފައެވެ.\nޚުތުބާގައި ކީރިތިރަސޫލާ ސައްލައްﷲ ޢަލައިހި ވަސައްލަމަގެ ހަޔާތްޕުޅުގައި އިރުކޭތައެއް ހިފިކަމަށާއި އެއީ އެކަލޭގެފާނުގެ އެންމެ ފަހު ދަރިކަލުން އިބްރާހިމް އަވަހާރަވި ދުވަސްކަމަށް ބުނެފައިވެއެވެ.\nއިރާއި ހަނދަކީ ﷲ ތަޢާލާގެ ކުޅަދުންވަންތަކަން ހާމަކޮށްދޭ ހެކިތަކެއްކަމަށާއި އެކަލާނގެ ޢިލްމުފުޅުގެ ފުރިހަމަކަމާއި މަތިވެރިކަން ﷲގެ ބަސްފުޅުން އެގޭކަމަށާއި އެކަލާނގެ އޯގާވަންތަކަމާއި ގަދަ ކީރިތިވަންތަކަން ޤުރުއާނުން އެނގިގެންދާކަމަށް ޚުތުބާގައި ބުނެފައިވެއެވެ.\nއަދި ކޭތަ ހިފުމަކީ މާތް ﷲ އިރާއި ހަނދަށް މިންވަރު ކުރައްވާފައިވާ ދައުރުވުމެއްގެ ސަބަބުން ހިނގާ ކަމެއްކަމަށާއި އެއީ ވަކި މީހަކު މަރުވެގެން ނުވަތަ ވަކި މީހަކު އުފަންވެގެން ވާކަމެއްނޫންކަމަށް ވެސް މިއަދުގެ ޚުތުބާގައި ބުނެފައިވެއެވެ.\nމިއަދު ހިފި އިރުކޭތަ ރާއްޖެއަށް ފެނިފައިވަނީ ފަޅި ކޭތައެއްގެ ގޮތުގައެވެ.\nއެނިޔުލަރ އެކްލިޕްސެއް ނުވަތަ އިރުގެ އަނގޮޓި ކޭތައެއްގެ ގޮތުގައި ކިޔާ މި އިރުކޭތަ ހިފަންފަށާފައިވަނީ ރާއްޖެގަޑިން މިއަދު ހެނދުނު 9:39ގައެވެ. އެންމެ ބޮޑަށް ކޭތަ ހިފާފައި ހުރީ 10:51 ގައެވެ.\nކޭތަ މުޅިން ވީއްލާފައިވަނީ މެންދުރު 12:14 ގައެވެ.\nއިރުކޭތަ ހިފަނީ، ދުނިޔޭގެ ވަށައިގެން ހަނދު ބުރުޖަހަމުން ދާއިރު، އިރާއި ދުނިޔެއާ ދެމެދަށް ހަނދު ވަދެ، އިރުގެ އައްޔަށް ހުރަސް އެޅުމުންކަމަށް ފަލަކީ ޢިލްމުވެރިން ވިދާޅުވެއެވެ.\nރާއްޖެއަށް އެންމެފަހުން ފުރިހަމަ އިރުކޭތައެއް ފެނިފައި ވަނީ، 2010 ވަނަ އަހަރުގެ ޖެނުއަރީ 15 ވަނަ ދުވަހުއެވެ.\nވަރަށް ރަނގަޅު ލިއުމެއްކަން ފާހަގަކޮށް ލިއުންތެރިޔާއަށް މަރުޙަބާ ކިޔަން.


BML In Dhehki Vaahakathah Neeza Dhogu Kurahvaifi - Vaguthu\nއެމްއެމްޕީއާރްސީގެ ޚިޔާނާތުގައި ކަންހިނގައި ދިޔަގޮތް ކަމަށް ބުނެ ބޭންކް އޮފް މޯލްޑިވްސް (ބީއެމްއެލް) އިން ރައްޔިތުންގެ މަޖިލީހުގެ މާލިއްޔަތު ކޮމިޓީގައި ދެއްކި ވާހަކަތައް އެމްއެމްއޭގެ ޑެޕިއުޓީ ގަވަރުނަރަކަށް އޭރު ހުންނެވި ނީޒާ އިމާދު ދޮގުކުރައްވައިފިއެވެ.\nބީއެމްއެލްގެ ވާހަކަތަކަށް ރައްދު ދެއްވުމަށް ނީޒާ ނެރުއްވި ބަޔާނެއްގައި ވިދާޅުވީ އެމްއެމްޕީއާރްސީގެ ފައިސާތަކެއް އެސްއޯއެފްގެ އެކައުންޓަކަށް ޖަމާވަމުންދިޔައިރު އެ މުއާމަލާތްތައް ނުހިފަހައްޓަން ލަފާ ދީފައި ނުވާނެ ކަމަށެވެ. ނީޒާ ވިދާޅުވީ އެފަދަ ކަމަކާއި ގުޅިގެން ވަކިކަމައް ކުރުމަށް ބީއެމްއެލްއަށް އެއްވެސް ލަފައެއް ދީފައި ނުވާނެކަމަށެވެ.\nނީޒާ ވިދާޅުވީ އެމްއެމްޕީއާރްސީ އާއި އެސްއޯއެފް އާއި ގުޅޭ ގޮތުން އޭސީސީ އިން ކުރިޔަށް ގެންދިޔަ ތަހުގީގަށް ވެސް މައުލޫމާތު ދީފައިވާނެ ކަމަށެވެ. "ދައުލަތުގެ ކަމާބެހޭ މުއައްސަސާތަކަށް މިކަމާއި ގުޅޭގޮތުން ބޭނުންފުޅުވާ މައުލޫމާތު ދިނުމަށް މިހާރު ވެސް ތައްޔާރަށް ހުރި ވާހަކަ ދައްކަނަވެމެވެ." ނީޒާ ވިދާޅުވިއެވެ.\nނީޒާ އިމާދަކީ މި ސަރުކާރުގެ އިކޮނޮމިކް މިނިސްޓްރީގެ ސްޓޭޓް މިނިސްޓަރެވެ.\nބީއެމްއެލްގެ ޑެޕިއުޓީ ސީއީއޯ މުހައްމަދު ޝަރީފާއި ބޭންކްގެ އިންޓަރިމް ރިސްކް އޮފިސަރު ޔާމިން އާދަމް އިއްޔެ ރައްޔިތުންގެ މަޖިލީހުގެ ކޮމެޓީގައި ވިދާޅުވީ އެސްއޯއެފްގެ އެކައުންޓްތަކުން އާދަޔާ ޚިލާފު މުއާމަލާތްތައް ހިންގަން ފެށި ހިސާބުން ދައުލަތުގެ ކަމާއިބެހޭ އިދާރާ ކަމުގައިވާ އެމްއެމްއޭގެ ފައިނޭންޝަލް އިންޓެލިޖެންސް ޔުނިޓް (އެފްއައިޔޫ) އަށް ސަސްޕިޝަސް ޓްރާންސްއެކްޝަން ރިޕޯޓް (އެސްޓީއާރް) އެއް ތައްޔާރުކޮށްފައިވާ ފޮނުވާފައިވާނެ ކަމަށެވެ.\nއެރިޕޯޓާއި ގުޅިގެން އޭރު ވަގުތީގޮތުން އެފްއައިޔޫ ހިންގެވުމާ ހަވާލުވެގެން ހުންނެވި ނީޒާ ލަފާދެއްވީ އެކައުންޓުން ކުރާ މުއާމަލާތްތައް ހުއްޓާނުލާ ކުރިޔަށް ގެންދިޔުމަށް ކަމަށް އިއްޔެ ބީއެމްއެލް އިން ވިދާޅުވިއެވެ. ނީޒާ އޭރު އެފްއައިޔޫއާ ހަވާލުވެވަޑައިގެން ހުންނެވީ އެތަނުގެ ވެރިޔަކަށް ހުންނެވި އާތިފް ޝަކޫރު ޗުއްޓީގައި ހުންނެވުމާއި ގުޅިގެންނެވެ.\nރައީސް ޔާމިންގެ ސަރުކާރުގައި އޭރު ހުންނެވި ޑެޕިއުޓީ ގަވަރުނަރުގެ މަގާމުން ނީޒާ އިސްތިއުފާ ދެއްވަން ނިންމެވީ ގަވަރުނަރަކަށް ހަމަޖައްސަން ރައީސް ޔާމިން ނަން ފޮނުއްވެވުމަށް ފަހު އަނބުރާ ގެންދެވުމުން އެކަމާ މެދު ހިތްހަމަ ނުޖެހިގެންނެވެ.\nއެމްއެމްއޭ އިން ޕައިތަން ޕްރޮގްރާމިންގް ކޯހެއް ފަށައިފި\nޖުލައި 17, 2019 11:00\nފިރިކަލުންގެ އެކައުންޓަށް ޖަމާވި ފައިސާއާ ބެހޭގޮތުންވެސް އެއްޗެކޭ ވިދާޅުވެ ބައްލަވާ.\nޖުލައި 17, 2019 12:17\nމިީނާ މީ ހަމަ ބޮޑު ވަގެއް\nޖުލައި 17, 2019 13:21\nބަބުރު ސޯލިޔު ވަކަން ހުޓުވާސޭކިޔާފައި މިރާއްޖޭގައި ތިބި އެއްމެ.މޮޅުވަގުން ލައިގެ ވަކަކުރު ކުރާކަމަކީ ދެން ފެންނާނީ ބޮޑު ވަގު އަދީބު އަށް މަގާމެއް ދޭތަން. ހިތުން ނީޒާމެން ކަހަލަ ވަގުންލައިގެ ރައްޔިތުން އަދުން އަޅުވާ ާ@@@@@ ބަބުރު ސޯލިހު ބަބުރު ވަގު\nވަގުން ވަގުން ދިފާއުކުރާނެދޯ............


SunOnline: #VAAHAKA: Kalaage Loabin... - 18\nކަލާގެ ލޯބިން... 18\nޔަޝްފާ ޙުސައިން 29 Jan 2022, 12:18\nހިތާއިހިތުން ކުދިކިޔަމުން ހިނގަމުންދިޔަ އިރަމް ފަސްއެނބުރި ބަލަމުން އަމިއްލަ ނަފުސާއި ވާހަކަދައްކަމުން ދިޔައެވެ. ވިޝްކާއަކީ ކާކު ހެއްޔެވެ؟ އައިޒަކާއި ކޮން ގުޅުމެއް އޮތް މީހެއް ހެއްޔެވެ؟ އައިޒަކް ވިޝްކާދެކެ ހިތްހަމަނުޖެހިފައި ހުރިކަން އޭނާއަށް އެނގެއެވެ. އެކަމަކު ކީއްވެ ހެއްޔެވެ؟ އަނެއްކާ ވިޝްކާއަކީ އައިޒަކްގެ ސިއްރު ލޯބިވެރިއެއް ހެއްޔެވެ؟ ނޫނީ، އެދެމެދުގައި އޮތީ ވިޝްކާ އެބުނިފަދަ ގުޅުމެއް ހެއްޔެވެ؟ ވީއިރު، ވިޝްކާއާއި ކައިވެނިނުކޮށް، އައިޒަކް އޭނާ އާއި ކައިވެނިކުރީ ކީއްވެ ހެއްޔެވެ؟ އައިޒަކްގެ ގެއަށް ގެންދިޔަ ދުވަހު، އެ ގެއިން ވިޝްކާ ފެނުނު ހަނދާނެއް އިރަމް ނުވިއެވެ.\nއެއްގަމަށް އެރެން އޮތް ހަނި މަގުން އަރައިގެން ދަނިކޮށް، ދުއްވާފައި އައި ބައިސްކަލަކުން ޖެހިފައި އިރަމް އާއި ބައިސްކަލުގައި އިން ޒުވާނާ ވެއްޓުނީ އެކުއެކީގައެވެ. އިރަމް ފެނުމާއިއެކު، ޒުވާނާގެ ތުންފަތަށް ވެރިވީ ހިނިތުންވުމެކެވެ.\nއަތްފައި ފޮޅަމުން އިރަމް ތެދުވިއެވެ. އުޅަނބޮށިން ތަންކޮޅެއް މަށައިގެން ގޮސް ލޭ ހިލިފައިވާކަން އޭނާއަށް އިހުސާސްވެސް ނުވެއެވެ. އެއަށްވުރެ ބޮޑަށް އިރަމްއަށް ވިސްނުނީ ލައިގެން ހުރި ހެދުމާއިމެދުގައެވެ. ހެދުމުގެ ބައެއް ތަންތަންކޮޅު ހުރީ ކިލާވެފައެވެ. އެތައް ވަރަކަށް ފޮޅައިގެންވެސް ނުފިލުމުން، އިރަމްގެ ސިކުނޑި ސުމަކަށް ދިޔައެވެ. އެއްކަމަކުން ސަލާމަތްނުވެ އުޅެނިކޮށް އަނެއް ކަމެއް ލައިގަތީއެވެ. އިރަމްގެ ތަބީއަތު ހަރާބުވިއެވެ. ކުޑަކޮށް ފެންކަޅިވި ނަމަވެސް، އޭނާ އިސާހިތަކު ކަރުނަތައް ހިންދައިލިއެވެ.\n"ސޮރީ..." އިވުނީ ޒުވާން ފިރިހެނެއްގެ އަޑެވެ.\nއިސްއުފުލައިލިއިރު، އިރަމް ހުރީ ގަދަކަމުން ހިނިތުންވެލައިގެންނެވެ.\n"އިޓްސް އޯ..." އިރަމް ބުނަން އުޅުނު ޖުމްލަ ފުރިހަމައެއް ނުކުރެވުނެވެ.\nކުރިމަތީގައި ހުރީ، އިރަމްއަށް އައު ސޫރައެއް ނޫނެވެ. ކޮންމެވެސް ތަނަކުން އެ ޒުވާނާ ފެނުނު ހަނދާނެއް އޭނާ ވިއެވެ.\n"ޑްރައިވަރ؟... ޔެސް.. ޓެކްސީ ޑްރައިވަރ!..." އިރަމްއަށް ބުނެވުނެވެ.\nޒުވާނާ ބޯޖަހައިލިއެވެ. އޭނާ ހިނިތުންވެލީ، އެންމެ ބައްދަލުވުމަކުންވެސް އިރަމްއަށް އެއީ ކާކުކަން އެނގުމުން ލިބުނު އުފަލެއްގެ ބޮޑުކަމުންނެވެ.\n"އަދިވެސް އެކައުންޓް ނަންބަރެއް ނުލިބޭ..." އިރަމް ބުނެލިއެވެ.\n"އަތް ހަލާކުވެފައެއްނު ތިއޮތީ..." ޒުވާނާ ހާސްވިކަން އޭނާގެ ރާގުން އެނގޭހައިވެއެވެ.\nއިރަމް ދެއްކި ވާހަކައަށް އޭނާ ސަމާލުކަމެއް ނުދިނެވެ. އިރަމްގެ މުޅި ހަށިގަނޑަށް އޭނާ ބަލައިލީ، އިތުރު ކަމެއްވެފައި ހުރިތޯ ޔަގީންކޮށްލާ ފަދައިންނެވެ.\n"އެއްވެސް ތަނަކަށް ތަދުވިތަ؟... ހިނގާ އަވަހަށް ޑޮކްޓަރަށް ދައްކަން..." ޒުވާނާ ބުންޏެވެ.\n"އޯކޭވާނެ.. މާބޮޑުކަމެއް ނޫން އެއީ..." އިރަމް ހިނިތުންވެލިއެވެ.\n"ޔަގީންތަ އޯކޭކަން..." ޒުވާނާ ތަކުރާރުކޮށް ސުވާލުކުރިއެވެ.\nއިރަމް ބޯ ޖަހައިލިއެވެ.\n"ޕޭމަންޓް ފޮނުވާލަން، ދީ އެކައުންޓް ނަންބަރު..." އިރަމް އެދުނެވެ.\n"ޕޭމަންޓް ދޯ؟..." ޒުވާނާ ދޫކޮށްލީ ފުން ނޭވާއެކެވެ. "މިހާ ދުވަސްވީމަ، ޕޭމަންޓްމަތިން ހަނދާނެއްވެސް ނެތް... ކިހިނެއްވާނީ ބަދަލުގަ ކޮފީއެއް ދިނުން؟..."\n"ކޮފީއެއް؟..." އިރަމް ކުޑަކޮށް ހާސްވެފައި އަހައިލިއެވެ.\n"ދެވަނަ ފަހަރަށް ދިމާވީމަ ވާނީ ރައްޓެހިންނަށް..." ޒުވާނާ ހަމަޖެހިލާފައި ބުންޏެވެ. "ކޮފީއެއް ދެން މާލެ ގޮއްސަ ދިނަސް އޯކޭ... އަދިވެސް ބައްދަލު ނުވާނެކަމެއް ނޭނގެއެއްނު... ބައިދަވޭ، އަހަރެންގެ ނަމަކީ ޒިވިއަން... އަހަންނަކީ އިރަމްގެ..."\nޒުވާނާގެ ޖުމްލަ ފުރިހަމަނުވަނީސް، އޭނާގެ ފޯނު ރިންގްވާން ފެށިއެވެ. އިރަމްއަށް ހިނިތުންވެލުމަށްފަހު، އޭނާ އެތަނުން ދުރަށް ހިނގައިގަތެވެ. އިރަމް ހައިރާންވީ ޒިވިއަން އޭނާގެ ނަން ކިޔައިލިއިރު، ރާގުގައި ހުރި ގާތްކަމެއްގެ ސަބަބުންނެވެ. އެއީ ނުދަންނަ މީހަކާއި ބައްދަލުވެ، ވާހަކަ ދައްކާއުޅޭފަދަ ރާގެއް ނޫނެވެ.\nވިޝްކާގެ އަތުގައި ހިފައިގެން ޖެޓީއާއި ދިމާއަށް ހިނގަމުންދިޔަ އައިޒަކްގެ މޫނުން ނުތަނަވަސްކަން ފިލައިގެން ނުދެއެވެ. ކައިވެނީގެ އެންމެ ހާއްސަ ދުވަހު، އެމްމެ ހާއްސަ ވަގުތުގައި، އިރަމް އެކަނިކޮށްލަން ޖެހުނީއެވެ. އައިޒަކް ހުރީ އިންތިހާއަށް ދެރަވެފައެވެ. ޖެޓީއާއި ހަމައަށް ދެވުމާއިއެކު، ވިޝްކާ އައިޒަކްގެ އަތް ފޮޅުވައިލިއެވެ. ކުރިމަތީގައި އޮތް ލޯންޗަށް ބަލައިލާފައި އޭނާ ޖެހިލީ ފަހަތަށެވެ.\n"ބުނެފީމެއްނު މާލެދާނީ ޒެކްއާ އެކީއޭ..." ވިޝްކާ ހުރީ ގޮތްދޫކުރާގޮތަކަށް ނޫނެވެ. "ދޭ އަރަން... އޭރުން އަހަރެންވެސް އަރާނަން... އޭގެ ކުރިން މިތަނުން ގުޑައެއް ނުލާނަނ..."\n"ކުޑަކުދިން އުޅޭހެން ނޫޅެބަލަ... ވިޝްކާ އައީ އަހަންނާ އެކީތަ؟... އައިގޮތަކަށް ދެވެންވެސްވާނެ..." ވިޝްކާ އުޅޭގޮތުން އައިޒަކް ހުރީ ރުންކުރުވާގޮތްވެފައެވެ.\n"ނުދާނަން..." ވިޝްކާ އިންކާރުކުރިއެވެ.\n"އަހަރެންގެ އަނތްބަކު މިތާ އެބަހުއްޓޭ..." އައިޒަކް ހުރީ ގޮތް ހުސްވެފައެވެ.\n"އޭނަ ކައިރީ ބުނަންވީނު އެކަނި މާލެދާން..." ވިޝްކާ ހިތްހަމަނުޖެހިފައި ބުނެލިއެވެ.\n"އަހަންނޭ އޭނަ މިތަނަށް ގެނައީ... އަހަރެންގެ އަނބިމީހާއަށް ރައްކާތެރިކަން ދޭން ހުންނާނީވެސް ހަމަ އަހަރެން..." ކިތަންމެ ރުޅިގަދަވި ނަމަވެސް، އައިޒަކް ވާހަކަދެއްކީ، މަޑުމައިތިރިކޮށް، ވިސްނައިދޭ ކަހަލަ ރާގަކަށެވެ.\n"ދެން އަހަރެންވެސް ޒެކްގެ އަނތްބަކަށް ހަދަންވީނު..." ވިޝްކާ ބުންޏެވެ.\n"ވިޝްކާ..." އައިޒަކް ތަންކޮޅެއް ބާރަށް ގޮވައިލިއެވެ.\n"ކީއްތަވީ؟... ކޮބާތަ މައްސަލައަކީ؟..." އައިޒަކް ވާހަކަދެއްކި ބާރުމިނުގައި ވިޝްކާ ބުންޏެވެ. "ވަން، ޓޫ، ތްރީ، ފޯރ... އެންމެ ޖާގައެއް މީހަކަށް ދެވިގެން ހާދަ ވަރެއް ޒެކްއަށް ތި ވަނީ... އަދި ތިން ޖާގަ ހުސްކޮށް އެބައޮތޭ... ފިރިހެނަކަށް ހަތަރު އަނބިން ހުއްދަކަން ޒެކްއަށްވެސް އެނގޭނެ... އަހަރެންވެސް ޒެކްގެ ރައްކާތެރިކަން ބޭނުންވާތީ އަނތްބަކަށް ހަދަން މި ބުނަނީ... ދެން ކޮބާތަ މައްސަލައަކީ؟..."\n"އަހަރެން ކިހިނެއް ވިޝްކާއަށް ވިސްނައިދޭނީ؟..." އައިޒަކް އޭނާގެ ބޮލުގައި ދެއަތުން ހިފަހައްޓައިލިއެވެ. "ބުނެފީމެއްނު ތީ އަހަރެންގެ ކޮއްކޮއެކޭ..."\n"އަހަންނަށް ތިހެން ނުހަދަބަލަ ޒެކް... ކީއްވެތަ އަހަރެން ބާކީކޮށްލަނީ؟... ގޯސްކަމެއްކުރަން އަހަންނަށް މަޖުބޫރު ނުކުރުވަބަލަ..." ވިޝްކާ ދެރަވެލާފައި ބުންޏެވެ.\n"ވިޝްކާގެ މައިންބަފައިންނަށް ކުރާ ގަދަރެއްގެ ބޮޑުކަމުން އަހަރެން ވިޝްކާއަށް ވިސްނައިދޭން މިހާ ވަރަށް މި މަސައްކަތްކުރަނީ... އެކަމަކު، އަހަންނަށްވެސް ކެތްވާނީ ވަކި ވަރަކަށް... ލޯންޗް އެއޮތީ ހަމަޖައްސާފަ... ވިޝްކާ އައިގޮތަކަށް މާލެދޭ... އަހަންނަށް ވިޝްކާއާއެކީ ދެވޭކަށް ނެތް... އަހަރެންގެ އަނބިމީހާ ނޫންކަމެއް މިވަގުތު އަހަންނަށް މުހިއްމެއް ނޫން..." އައިޒަކް އެނބުރި އައިކޮޅަށް ހިނގައިގަތެވެ.\n"ޒެކް މަޑުކޮށްބަލަ..." ވިޝްކާ އައިޒަކްގެ އަތުގައި ހިފެހެއްޓިއެވެ.\nއައިޒަކް އެ އަތް ފޮޅުވައިލާފައި ހިނގަމުން ދިޔައެވެ.\n"މަންމައަށް ގުޅަނީ..." އިންޒާރުދޭ ކަހަލަ ރާގަކަށް ވިޝްކާ ބުންޏެވެ.\nއައިޒަކް ނުހުއްޓުނެވެ. ވިޝްކާ އެތައް އިންޒާރެއް ދިނުމުންވެސް އޭނާ ހަލުވި ފިޔަވަޅުތަކެއްގައި އެތަނުން ދިޔައީއެވެ. އައި ރުޅީގައި ވިޝްކާ ވަރަށް ބާރަށް ބިންގަނޑުގައި ފައިން ޖެހިއެވެ.\nއެތައް އިރެއް ވީއިރުވެސް އައިޒަކް ނައުމުން އިރަމް ރުޅި އައިސްގެން ކޮޓަރިއަށް ދިޔައީ، އައިޒަކާއި އަނގައިންވެސް ނުބުނަން ނިންމައިގެންނެވެ. ކޮޓަރިއަށް ވަންގޮތަށް، އިރަމް އުޅުނީ އިނގިލީގައި އަޅާފައި އޮތް އަނގޮޓި ނަގައި ހޫރައިލާށެވެ. އެކަމަކު އޭނާއަށް އެކަމެއް ނުވިއެވެ. އައިޒަކް އެހާ ލޯބިން އަޅުވައިދިން އަނގޮޓި ނަގާކަށް އިރަމްގެ ހިތް އެއްބަހެއް ނުވިއެވެ. އިރަމް ގޮސް އެނދުގައި އޮށޯވެލިއެވެ. ގިނައިރުތަކެއްނުވެ، ކޮޓަރި ދޮރުގައި ޓަކި ޖަހައިލާފައި ދޮރު ހުޅުވައިލި އަޑު އިވުނެވެ. ކޮޓަރިއަށް ވަންނާނީ އައިޒަކްކަން އެނގޭތީ އިރަމް ވަގުތުން ދެލޯ މަރައިލިއެވެ.\nއަތުގައި އޮތް ކޮތަޅު މޭޒުމަތީގައި ބަހައްޓާފައި އެނދާއި ދިމާއަށް އައިޒަކް ހިނގައިގަތެވެ. ފުރަގަސްދީގެން އޮތުމުން އިރަމްގެ މޫނު އައިޒަކަށް ފެންނަގޮތެއް ނުވިއެވެ. ހިނގައިދިޔަ ކަންތަކަށްފަހު، އައިޒަކަށް އޭނާގެ އަމިއްލަ ނަފުސު ކުށްވެރިކުރެވެމުން ދިޔައެވެ. އިރަމް އޭނާދެކެ ރުޅިއައުން ހައްގެވެ. އިރަމްގެ ކައިރީގައި އިށީނދެފައި، އައިޒަކް އިރަމްގެ ކޮނޑުގައި އަތް ޖައްސައިލިއެވެ.\n"ނިދީތަ؟..." އައިޒަކް ވަރަށް ލޯބިން އަހައިލިއެވެ.\nއިރަމް ޖަވާބެއް ނުދިނެވެ. ގުޑިވެސް ނުލިއެވެ. ކޮނޑުގައި ހިފައި މަޑުމަޑުން ތަޅުވައިލި ނަމަވެސް، ދެލޯ ހުޅުވައެއްވެސް ނުލިއެވެ.\n"ރުޅި އައިއްސަތަ؟..." މަޑުމައިތިރި ރާގަކަށް އައިޒަކް ސުވާލުކުރިއެވެ.\nއިރަމް އެއްޗެއް ނުބުނުމުން، އައިޒަކް މަޑުމަޑުން އޭނާއާއި ވީ ފަރާތަށް އިރަމް އަނބުރައިލަން އުޅުނެވެ. އިރަމް ގަދަ ހަދައިލިއެވެ. ނޭނބުރެންވެގެން އޭނާ އޮތީ، ހަށިގަނޑަށް ލެވުނުހާ ބާރެއް ލައިގެންނެވެ. އައިޒަކް ގަދަކަމުން އޭނާއާއި ވީ ފަރާތަށް އިރަމް އަނބުރައިލިއެވެ. އޭރު އިރަމް އޮތީ ދެލޯ މަރައި ބާރުކޮށްލައިގެންނެވެ.\n"ހާދަ ބާރުގަދަ ކުއްޖެކޭ..." އައިޒަކް ބުނެލިއެވެ.\nއިރަމް އޮތީ ރުޅިއައިސްފައިކަން އެނގުމުން، އައިޒަކްގެ ތުންފަތަށް ވެރިވީ ލުއި ހިނިތުންވުމެކެވެ. އިރަމްގެ ހިތުގައި އޭނާއާއިމެދު އިހުސާސްތަކެއްވާކަން އައިޒަކަށް ޔަގީންވިއެވެ. ނޫންނަމަ، ވިޝްކާގެ އަމަލުތަކުގެ ސަބަބުން އިރަމް ރުޅި އަންނަންޖެހޭ ސަބަބެއް ނެތެވެ. ކޮންމެ އަންހެންކުއްޖަކު ނަމަވެސް، ލޯބިވާ މީހާ އެފަދަ ގޮތަކަށް ކަންތައް ކުރުމުން، ހިތްހަމަނުޖެހޭކަނެކަން އައިޒަކަށް ގަބޫލުކުރެވުނެވެ. ހުދު އޭނާ ނަމަވެސް ވާނީ އެހެންނެވެ.\n"ސޮރީ..." އައިޒަކް މަޑުމަޑުން ބުނެލިއެވެ.\nއިރަމް ދެންވެސް ލޯ ހުޅުވާލާކަށް ނޫޅުނެވެ.\n"ކޮންކަމެއް ކޮށްދިނިއްޔާ، މާފުކުރާނީ؟..." އިރަމް އާއި ގާތްވެލަމުން، އައިޒަކް ލާނެތް ރާގަކަށް އަހައިލިއެވެ.\nއައިޒަކްގެ ޖުމްލައިން އިރަމްގެ ހިތް ތެޅިގަތެވެ. އޭނާއަށް ޖެހުނީ ގޮތްދޫކުރާށެވެ. ނޫނީ އައިޒަކް ކޮންމެފަދަ ސަމާސާއެއްވެސް ކޮށްފާނެއެވެ. އިރަމް ކުއްލިއަކަށް ފުންމައިގެން ތެދުވިއެވެ. އައިޒަކް ދިޔައީ ސިއްސައިގެންނެވެ.\n"ހާދަ ބިރުން..." އައިޒަކަށް މަޖާވީ، އިރަމް ހުރިގޮތް ފެނުމުންނެވެ.\nދެންމެ ރުޅި އައިސްފައި އޮތް ކުއްޖާ ކުއްލިއަކަށް ތެދުވިއިރު، ހާދަ މައުސޫމެވެ. ބިރުން ސިހިސިހި ހުރެ، ސިއްރު ނަޒަރުން ބަލަމުން ދިޔައިރު، ހީވަނީ ކުޑަކުއްޖެއް ހެންނެވެ. އައިޒަކްގެ ހިތް ލޯބިން ފުރިގެންދިޔައެވެ.\nއައިޒަކް ތެދުވެގެން އިރަމް އާއި ދިމާއަށް ހިނގައިގަތެވެ. އިރަމް ޖެހިލީ ފަހަތަށެވެ.\n"ބަނޑުހައިވެއްޖެ..." އިރަމް އަވަސް އަވަހަށް ބުނެލިއެވެ.\n"ކާންދޭންވީތަ؟..." އިރަމް އާއި ދާދި ގާތުގައި ހުއްޓިފައި އައިޒަކް ސުވާލުކުރިއެވެ.\n"ނޫން..." ފަހަތަށް ޖެހިލަމުން އިރަމް ބޯ ހޫރައިލިއެވެ.\n"މި ކުއްޖާ ހިކިކަމުން ގެންގުޅެންވެސް ބިރުގަނޭ... އަހަރެން ބޭނުން މިކުއްޖާ ކުޑަކޮށް ފަލަކޮށްލަން..." އިރަމްގެ އުނަގަނޑުގައި ދެއަތުން ހިފަހައްޓައިލަމުން އައިޒަކް ބުންޏެވެ.\nއައިޒަކްގެ ރާގު ހުރިގޮތުން، އިރަމްއަށް ހީވީ، އުޑު އައިސް އޭނާ ބިމާލައި ފިއްތައިލި ހެންނެވެ. ހާސްވެގެން އޭނާއަށް ހަދަންވީގޮތެއްވެސް ނޭނގުނެވެ. ރަތްވަމުންދިޔަ އިރަމްގެ ދެކޯތާފަތުގައި ފިރުމައިލަން އައިޒަކްގެ ހިތް އެދުނެވެ. ކިތަންމެ ހިތްވަރު ކުރިނަމަވެސް، އިރަމްއާއި އެހާ ކައިރީގައި ހުންނަންވުމުން، އައިޒަކަށް އޭނާގެ ނަފުސުގެ މައްޗަށް ބާރު ފޯރުވުން ވަނީ އުނދަގޫ ކަމަކަށެވެ.\n"ހިނގާ ކާން... ކާއެއްޗެހި ހިހޫވެދާނެ..." އިރަމް އާއި ދުރަށްޖެހިލަމުން އައިޒަކް ބުންޏެވެ.\nއިރަމްއަށް ހަމަނޭވާއެއް ލެވުނީ ދެނެވެ. އައިޒަކްގެ ފަހަތުން ހިނގަމުންދިޔައިރު، އިރަމްއަށް އޭނާގެ ނަފުސު ކުށްވެރިކުރެވެމުން ދިޔައެވެ. ކިތަންމެ ގަދަ ދައްކާލާފައި އައިޒަކާއި ކުރިމަތިލާން ހިތުލިޔަސް، އައިޒަކް ކުރިމައްޗަށް އެރުމުން، އޭނާ ވަނީ ބޮޑު ފިނޑިއަކަށެވެ. އެކަމާއި އައިޒަކް ފަހުރުވެރިވާނޭކަން އެނގުމުން އިރަމްއަށް ތުންފިއްތައިލެވުނެވެ.\nދަތުރު ނިންމައި އިރަމްމެންނަށް މާލެ ދެވުނީ ކިރިޔާއެވެ. ކަނޑު ގަދަވެ، ވިއްސާރަވިއެވެ. ލޯންޗު ފަޅަށް ވަންއިރު، ތުނިތުނިކޮށް ވާރޭ ވެހެން ފަށައިފިއެވެ. ވިދާލާ ގަދަ ވިދުވަރާއިއެކު ޖަހައިލާ ގުގުރީގެ އަޑުން، ބިރުން ހިތްތައް ވިރޭވަރުވެއެވެ. ވާރޭ ވެހެންފެށިގޮތަށް ހުއްޓައެއްނުލިއެވެ. ހިނދެއް ހިނދަކަށް ބޯކުރަމުން ދިޔައެވެ. ކާރު ގެނައުމަށް މާކިންއަށް ގުޅި ނަމަވެސް، އެ ގަޑިއަށް މާކިންއަށް އާދެވޭގޮތެއް ނުވިއެވެ. ގެއަށް ދިޔުމުގެ ބަދަލުގައި އިރަމްމެންނަށް ޖެހުނީ، ކައިރީގައި ހުރި ރެސްޓޯރެންޓަކަށް ވަންނާށެވެ. އެތެރެއަށް ވަންއިރު، ދެމީހުންވެސް ތިބީ ކޮންމެވެސް ވަރަކަށް ތެމިފައެވެ. އިރަމްގެ އުނަގަނޑުގައި އަތް ޖައްސާލައިގެން ހުރެ، ހުސްކޮށް ހުރި މޭޒަކާއި ދިމާއަށް ދިޔުމަށް އައިޒަކް ހިނގައިގަތެވެ.\nއިރަމް އާއި އައިޒަކްގެ ހަރަކާތްތަކަށް ބަލަން ހުރި މީހަކު އޭނާގެ ކެމެރާގައި އެ ދެމީހުންގެ ތަސްވީރު ރައްކާކޮށްލިއެވެ.


Neelima aai dharinnaamedhu onna gulhun thafseel kohdheefi.\nދާދިފަހުން ދިން އިންޓާވިއުއެއްގައި ނީލިމާ އަޒީމް ވަނީ އެނާގެ ދަރިން ކަމުގައިވާ ޝާހިދް ކަޕޫރާއި އިޝާން ޚައްތަރާ އޮންނަ ގުޅުމުގެ ވާހަކަ ދައްކާފައެވެ. އަދި ހަމަ މި އިންޓަވިއުގައި އޭނާ ވަނީ ޝާހިދްގެ އަންހެނުން މީރާ ރާޖްޕުތާ އޮންނަ ގުޅުމުގެ ވާހަކަ ވެސް ދައްކާފަ އެވެ.\nއެގޮތުން އޭނާ ބުނެފައިވަނީ އޭނާއަށް އިހުސާސް ވާގޮތުން އޭނާގެ ދަރިންނަށް އޭނާގެ ދިރިއުޅުމުން ވަރަށް ގިނަ ފިލާވަޅުތަކެއް ވަނީ ލިބިފައެވެ. އެގޮތުން އޭނާ ވަނީ މި ދެ ފިރިހެން ދަރިންގެ ދިރިއުޅުމަށް އައި ބަދަލު ތަކުގެ ވާހަކަ ދައްކާފައެވެ.\nމި ވާހަކަތަށް ދައްކަމުން ނީލިމާ ބުނެފައިވަނީ އޭނާ އެންމެ ފުރަތަމަ ޕަންކަޖް ކަޕޫރް އާއި ކައިވެނި ކުރީ އެނާގެ އުމުރުން އެންމެ 20 އަހަރުގައި ކަމަށެވެ. އަދި މި ކައިވެންޏަށް ޝާހިދު ލިބުނުފަހުން އޭނާ ވަނީ ޕަންކަޖް ކަޕޫރާ ވަކިވުމަށްފަހު ރާޖޭޝް ޚައްތަރާ ކައިވެނި ކޮށްފަ އެވެ. މި ކައިވެންޏަށް ވަނީ އިޝާން ލިބިފައެވެ. އެހެންނަމަ ވެސް މި ކައިވެނި ވެސް ވަނީ ރޫޅިފައެވެ.\nމިކަމުގެ ސަބަބުން އޭނާގެ ދަރިންގެ ދިރިއުޅުމަށް ވަރަށް ބޮޑެތި ބަދަލުތަކެއް އައިސް ގިނަ ފިލާވަޅުތަކެއް ދަސްވެފައި ވާކަމަށް ނީލިމާ ވަނީ ބުނެފައެވެ. އެގޮތުން އޭނާގެ ދަރިން ބޭނުންވަނީ އެމީހުންގެ ދިރިއުޅުން “ސްޓޭބަލް” ކޮށް ކުރިއަށް ގެންދިއުމަށް ކަމަށްވެސް އޭނާ ބުންޏެވެ. އަދި އޭނާގެ ކައިވެނިތަކަށް ވެފައިވާގޮތްތައް ފެނުމުން މި ދަރިނަށް ވަރަށް މުހިއްމު ކަންތައްތަކެއް ދަސްވެފައި ވާކަމަށްވެސް އޭނާ ވަނީ ބުނެފައެވެ.\nނީލިމާ އާއި ޝާހިދާ ދެމީހުންގެ މެދުގައި އަބަދު ވެސް ދިރިއުޅުމެގެ އެކި އެކި ވާހަކަ ހިއްސާ ކުރެވޭކަމަށް އޭނާ ވަނީ ބުނެފައެވެ. އަދި މީރާ އަކީ އަންހެން ކުއްޖަކަށް ވުމުން އަންހެނެއްގެ އިހުސާސް ވަރަށް ރަނގަޅަށް މީރާއަށް އެނގޭ ކަމަށް ނީލިމާ ވަނީ ބުނެފައެވެ.\n1990 ވަނަ އަހަރު ފިލްމީ ދާއިރާއަށް ނުކުއިތް ނީލިމާ ވަނީ އޭގެ ކުރިންވެސް ޓީވީ އެކްޓަރެއްގެ ގޮތުގައި ހަރަކާތްތެރިވެފަ އެވެ. އޭނާގެ ފާހަގަކޮށްލެވޭ ބައެއް ފިލްމުތަކަށް ބަލާއިރު ” ސަޑަކް”، “ސޫރްޔަވަންޝަމް” އަދި “ބްލެކްމެއިލް” ފަދަ ފިލްމުތައް ފާހަގަކޮށްލެވެއެވެ.


Premier league ah qualify nuve hiydhathi gothakah Eydhafushi kataifi\nޕްރިމިއަރ ލީގަށް ކޮލިފައިނުވެ ހިތްދަތި ގޮތަކަށް އޭދަފުށި ކަޓައިފި\nމިނިވަން ޗެމްޕިއަންޝިޕް ފުޓްބޯޅަ މުބާރާތުގެ ފައިނަލް ބުރުގައި މިއަދު އއ. މާޅޮސް އަތުން 3-2 އިން މޮޅުވި ނަމަވެސް ދިވެހި ޕްރިމިއަރ ލީގަށް ކޮލިފައިވުމުގެ ފުރުސަތު ހިތްދަތި ގޮތަކަށް ފުޓްބޯޅައިގެ ނަން މަޝްހޫރު އޭދަފުއްޓަށް ގެއްލިއްޖެއެވެ. މިދިޔަ ދެއަހަރުވެސް މި މުބާރާތުގައި މޮޅު ކުޅުމެއް ދެއްކި ޗެމްޕިއަން އޭދަފުށި މުބާރާތުން ކެޓީ މާޅޮހާ ޕޮއިންޓުގެ ގޮތުން އެއްވަރުވެ ފައިދާ ގޯލަށް ބަލައިގެންނެވެ. މިއަދު މެޗު ކާމިޔާބު ކުރިނަމަވެސް އޭދަފުއްޓަށް ގެއްލުން ދެގޯލު ލިބޭއިރު މާޅޮހަށް ކުރި ލިބެނީ އެޓީމަށް ފައިދާ އެއް ގޯލު އޮތުމުންނެވެ. ގްރޫޕް ސްޓޭޖުގައި ކުޅުނު ތިންމެޗުން މިދެޓީމަށްވެސް ލިބުނީ ހަތަރު ޕޮއިންޓެވެ.\nތިންގޯލުގެ ތަފާތުން މޮޅުވުން ނޫންގޮތެއް ނެތް މިއަދުގެ މެޗަށް އޭދަފުށި ނިކުތީ އޮފީހުން ރިލީޒް ނުލިބުނު އިޝާން އިބްރާހީމް (ސައްޓު) ނުލައެވެ. އަދި މެޗު ފަށައިގެން ފުރަތަމަ 15 މިނިޓް ތެރޭ އެއްމެ މުހިއްމު އެއް ކުޅުންތެރިޔާ މުޙައްމަދު ފާސިރު (ފާއްޓެ) އަނިޔާގެ ސަބަބުން ބަދަލުކުރަން ޖެހުނެވެ. ނަމަވެސް މެޗު ފެށުނީންސުރެ އޭދަފުށީ ޓީމުން ވަނީ މާޅޮހުގެ ގޯލަށް ނުރައްކާކޮށް ގިނަ ހަމަލާތަކެއް ފޮނުވާލާފައެވެ. ފުރަތަމަ ހާފު ނިމުނީ އޭދަފުށި ދެގޯލުގެ ލީޑެއްގައި އޮވެގެންނެވެ. އޭދަފުއްޓަށް ފުރަތަމަ ގޯލް ޖަހައިދިނީ ޙުސައިން ޝިފާޢު އެވެ. އަދި އޭގެ ކުޑައިރުކޮޅެއް ފަހުން ޙުސައިން އީމާން ޖަހައިދިން ގޯލާއެކު ދެވަނަ ހާފާއި އޭދަފުށި ކުރިމަތިލީ އުއްމީދާއި އެކުއެވެ.\nދެވަނަ ހާފު ފެށިގެންވެސް މުޅި މެޗު ޑޮމިނޭޓް ކުރަމުންދިޔަ އޭދަފުށީގެ ތިންވަނަ ގޯލް މެޗުގެ 55 ވަނަ މިނިޓުގައި ޖެހީ އަޒްމީން އަބްދުއްސައްތާރެވެ. ޕްރިމިއަރ ލީގަށް ކޮލިފައިވުމަށް ބޭނުންވި ތިން ގޯލުގެ ލީޑު ނެގުމުން، އޭދަފުށިން ފަސޭހަ ކަމާއެކު މެޗު ކާމިޔާބު ކުރާނެކަމަށް ބެލެވުނެވެ. ނަމަވެސް މެޗުގެ 69 ވަނަ މިނިޓުގައި މާޅޮހަށް ލިބުނު ފުރުސަތުގެ ބޭނުންހިފައި އެޓީމުން މެޗުގެ ނަތީޖާ 3-1 އަށް ބަދަލުކޮށްލިއެވެ. މި ގޯލާއެކު އޭދަފުއްޓަށް އިތުރު ގޯލެއް ކާމިޔާބު ކުރަން މަޖުބޫރުވި ނަމަވެސް އެކަން ކުރެވޭ ގޮތެއް ނުވިއެވެ. ދެން ފެނުނީ މެޗުގެ އިތުރު ވަގުތުގައި މާޅޮހުން އެޓީމުގެ ދެވަނަ ގޯލު ޖެހިތަނެވެ. ޒުވާން ޓީމަކާއެކު ރަށު ކުޅުންތެރިންނަށް ނިސްބަތްވާ މާޅޮހު ޓީމުން ވަނީ މިއަދުގެ މެޗު ނިމުމުން ވަރަށް ބޮޑަށް އުފާ ފާޅުކޮށްފައެވެ. ކުޑަ އާބާދީއެއް އޮންނަ މާޅޮހަކީ މިނިވަން ޗެމްޕިއަންޝިޕް ފުޓްބޯޅަ މުބާރާތުގައި އަލަށް ވާދަކުރާ ޓީމެކެވެ.\nމި ގްރޫޕުން ޕްރިމިއަރ ލީގުން ޖާގަ ލިބޭ ދެވަނަ ޓީމު ކަށަވަރު ވާނީ ކުޅުދުއްފުށްޓާއި މިލަންދޫ ބައްދަލުކުރާ މެޗަށްފަހުއެވެ. މިމެޗު އެއްވަރު ކޮށްލައިގެންވެސް މިލަންދޫއަށް ގްރޫޕްގެ އެއްވަނަ ލިބޭނެއެވެ. ނަމަވެސް ކުޅުދުއްފުށްޓަށް ޕްރިމިއަރ ލީގުން ފުރުޞަތު ލިބޭނީ މިލަންދޫ ބަލިކޮށްގެންނެވެ.\nމި މުބާރާތުގެ ގްރޫޕް ދޭއްގައި ސ. ފޭދޫގެ މައްޗަށް 2-1 އިން ކުރި ހޯދައި ދ. ކުޑަހުވަދޫވެސް ވަނީ ޕްރިމިއަރ ލީގަށް ކޮލިފައިވެފައެވެ. މި ގްރޫޕުން ޕްރިމިއަރ ލީގަށް ކޮލިފައިވާ ދެވަނަ ޓީމު ކަށަވަރު ވާނީ ގދ. ތިނަދޫއާ ތ. ތިމަރަފުށި ބައްދަލުކުރާ މެޗުން ވާގޮތަކުންނެވެ. ތިމަރަފުށި ސެމީއަށް ދާން ބޭނުންނަމަ، ތިނަދޫ ދެގޯލުގެ ތަފާތުން ބަލިކުރަން ޖެހެއެވެ.\nއޭދަފުއްޓަކީ އައްޑިހައިގެ ފަހުކޮޅުގައި އެއްވަނަ ޑިވިޝަނުގައި ރަގަޅު ވާދައެއް ކޮށްފައިވާ ޓީމެކެވެ. ފުޓްބޯޅަ ދަނޑަށް ނަން މަޝްހޫރު އެތައް ކުޅުންތެރިންނެއް އޭދަފުށިން ނެރެދީފައިވާއިރު މިއަހަރު އެޓީމުން އަމާޒު ހިފީ 25 އަހަރަށްފަހު އެއްވަނަ ޑިވިޝަނުގެ ޓީމުތަކާ ވާދަކުރުމުގެ ފުރުޞަތު ހޯދުމަށެވެ. ނަމަވެސް ފޭވަރިޓުންގެ ގޮތުގައި ބެލެވުނު އޭދަފުއްޓަށް ފުރުޞަތު ގެއްލުނީ ގްރޫޕުން ތިންވަނަ ލިބުމުންނެވެ.\nޖުލައި 13, 2017 at 1:00 pm\nކޮމެންޓް ކުރާ މީހުންގެ އީ-މެއިލް އެޑްރެސް ހޯދުމުގެ ބޭނުމަކީ ކޮބާ؟ ރާއްޖޭގައި ނުކުންނަ މަޝްހޫރު ނޫސްތަކުގައިވެސް ކޮމެންޓް ކުރާ މީހާގެ އީ-މެއިލް އެޑްރެސް ލިޔާކަށް ބުނެފައެއް ނުހުރޭ. އޭދަފުށީގައި މި ނެރޭ ދެ ނޫހަކީ މާފެންވަރުމަތީ ނޫސްތަކަކީތަ؟


Dhoani thakuge falhuverin test eh nukurey, eaeRandom Sampling: HEOC | ThePress\nދޯނިތަކުގެ ފަޅުވެރިން ޓެސްޓެއް ނުކުރޭ، އެއީ ރެންޑަމް ސާމްޕަލިންގް: އެޗްއީއޯސީ\n02 August 2020, 19:36\nކޮވިޑް ސާމްޕަލް ނެގުމުގައި އާރުއާރުޓީ ހަރަކާތްތެރިވަނީ\nމާލޭގެ ފަޅުގައި އަޅާފައިވާ ދޯނިތަކުގެ ކްރޫއިން ނުވަތަ ފަޅުވެރިން ކޮވިޑް-19އަށް ޓެސްޓް ކުރަނީ ރެންޑަމް ސާމްޕަލިންގެ ތެރެއިން ކަމަށް ހެލްތު އެމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފިއެވެ.\n"ދަ ޕްރެސް" އަށް މައުލޫމާތު ދެމުން އެޗްއީއޯސީން ބުނީ ނޯތު ހާބަރުގައި އަޅާފައިވާ މުދާ އުފުލާ ބައެއް ދޯނި/ބޯޓުފަހަރު ރަށްރަށަށް ފުރުމުގެ ކުރިން އެ އުޅަނދުތަކުގެ ފަޅުވެރިން ކޮވިޑް-19 އަށް ޓެސްޓް ކުރުމުގެ ހަރަކާތެއް ކުރިއަށް ގެންދާ ކަމަށް ބައެއް މީޑިއާތަކުން ރިޕޯޓް ކޮށްފައިވާ ހަބަރަކީ ދޮގު ހަބަރެއް ކަމަށެވެ.\nރެންޑަމް ސާމްޕަލްގެ ތެރެއިން ބައެއް އުޅަނދު ތަކުގެ ފަޅުވެރިންގެ ސާމްޕަލް ނަގާ ޓެސްޓް ކުރެވެމުން ދާ ކަމަށް އެޗްއީއޯސީން ބުނެއެވެ. އެއީ ހުރިހާ ބޯޓުތަކުން ޓެސްޓް ކުރަނީ ނޫން ކަމަށްވެސް އެޗްއީއޯސީން ބުނެއެވެ.\nބައެއް މީޑިއާތަކުން ރިޕޯޓް ކޮށްފައިވާ ގޮތުގައި ނޯތު ހާބަރުގައި ފުރަން ތައްޔާރު ވެފައިވާ ބޯޓުތަކާއި މުދާ އަރުވަމުން ދިޔަ ބޯޓުތަކުގެ ކްރޫއިން ވަނީ ކޮވިޑަށް ޓެސްޓް ކޮށްފައެވެ.\nމާލޭއިން ރަށްރަށަށް ދާ ބޯޓުތަކުން ކޮވިޑަށް ޕޮޒިޓިވް ވާ މީހުންގެ އަދަދު ދުވަހެއް ދުވަހަކަށް ދަނީ އިތުރު ވަމުންނެވެ.\nއެގޮތުން އިއްޔެ ވަނީ ކ. މާފުށީގައި ކަރަންޓީނު ވެގެން ތިބި ދެ މީހަކު ކޮވިޑް-19 އަށް ޕޮޒިޓިވް ވެފައެވެ. މީގެ ކުރިން ވެސް ވަނީ ހޯމް ކަރަންޓީނުގައި ހުރި މީހަކު ޕޮޒިޓިވް ވެފައެވެ. އަދި ހުސްވި މަހުގެ 24 ވަނަ ދުުވަހު ހއ ކެލައަށް ދަތުރު ކުރި ސަވާރީ ބޯޓުން 10 މީހުން ކޮވިޑަށް ޕޮޒޮޓިވް ވެފައިވެއެވެ.\nމާފުށީގެ އިތުރުން ކޮވިޑް ކޭސްތައް ފެނިފައިވާ ރަށްރަށުގެ ތެރޭގައި ހއ. ކެލާ، ރ. އިނގުރައިދޫ، ބ. އޭދަފުށި، ޅ. ކުރެންދޫ، ކ. މާފުށި، ވ. ފުލިދޫ، ބ. ކަމަދޫ އަދި ޅ. ހިންނަވަރުގެ އިތުރުން ބ އަތޮޅުގެ ރިސޯޓެއް ކަމަށްވާ ސީސައިޑް ފިނޮޅު ހިމެނެއެވެ.\nހަބަރު ހެލްތު މިނިސްޓްރީ ކޮރޯނާވައިރަސް ކޮވިޑް-19


ޖުމްހޫރީ ޕާޓީގެ އިސްބޭފުޅުންތަކެއް ރައީސް ނަޝީދަށް ތާއީދުކޮށް އެމްޑީޕީ އާއި ގުޅިވަޑައިގެންފި – Maldivian Democratic Party\nޖުމްހޫރީ ޕާޓީގެ އިސްބޭފުޅުންތަކެއް ރައީސް ނަޝީދަށް ތާއީދުކޮށް އެމްޑީޕީ އާއި ގުޅިވަޑައިގެންފި\n16 ނޮވެމްބަރ 2013ގައި ބޭއްވޭ ރިޔާސީ އިންތިޚާބުގެ ދެވަނަ ބުރުގައި ދިވެހި ރައްޔިތުންގެ ޑިމޮކްރެޓިކް ޕާޓީގެ ރިޔާސީ ކެނޑިޑޭޓު ރައީސް މުޙައްމަދު ނަޝީދަށް ތާއީދުކުރަން ނިންމައި ޖުމްހޫރީ ޕާޓީގެ އިސްބޭފުޅުންތަކެއް އެމްޑީޕީއާއި ގުޅިވަޑައިގެންފިއެވެ. މިއަދު (14 ނޮވެމްބަރ 2013)ގައި ރައީސް ނަޝީދާއި އެކު ބޭއްވުނު ޕްރެސް ކޮންފަރެންސްގައި އެމްޑީޕީއާއި ގުޅިވަޑައިގަތީ ޖުމްހޫރީ ޕާޓީގެ ކައުންސިލް މެންބަރުންކަމުގައިވާ ޑރ. އިބްރާހިމް ދީދީ (ޑީޑީ)، ކުރީގެ ޓްރާންސްޕޯރޓް މިނިސްޓަރ ޑރ.އަޙްމަދު ޝަމްހީދު، މާލޭ ސިޓީ ކައުންސިލްގެ މެންބަރު ހަމީދު (ފްލައި) އަދި އެޕާޓީގެ ސްޕޯކްސްޕަރސަން މޫސާ ރަމީޒެވެ. އަދި މީގެ އިތުރުން ރައީސް ނަޝީދު ސަރުކާރުގެ އިސްލާމިކް މިނިސްޓަރ ޑރ. އަބްދުލް މަޖީދު އަބްދުލް ބާރީވެސް އެމްޑީޕީއާއި ގުޅިވަޑައިގަތެވެ.\nމިޕްރެސް ކޮންފެރެންސްގައި ވާހަކަފުޅު ދައްކަވަމުން ޑރ. އިބްރާހިމް ދީދީ ވިދާޅުވީ ޖުމްހޫރީ ޕާޓީގެ ލީޑަރ ގާސިމް އިބްރާހިމް ޕްރޮގްރެސިވް ޕާޓީ އޮފް ދަ މޯލްޑިވްސް (ޕީޕީއެމް)އަށް ތާއީދުކުރެއްވީ މަޖުބޫރުވެގެންކަމަށާއި، އަދި ޖުމްހޫރީ ޕާޓީގެ އެނިންމުމަށް ތާއީދު ނުކުރެވުނީ އެބޭފުޅާއަކީ އިސްލާހަށް މަސައްކަތްކުރައްވާ ބޭފުޅަކަށް ވާތީކަމަށެވެ. ރާއްޖޭގައި އޮތީ ދެފިކުރުކަމަށާއި އެއީ ގައުމު ރިފޯމްކުރުމުގެ ފިކުރާއި 30 އަހަރުގެ ޚުދުމުހުތާރު ވެރިކަމުގެ ފިކުރުކަމަށް ޑރ. އިބްރާހިމް ދީދީ ވިދާޅުވިއެވެ. އެމްޑީޕީއާއި އަލުން ގުޅިވަޑައިގެންނެވީ އެ 30 އަހަރުގެ އާއިލީ ވެރިކަމަކަށް ޖާގަނުދޭންކަމަށާއި، އަނެއްކާވެސް އެމަގުން ހިނގަން ޖެހިދާނެކަމުގެ ބިރު ހީވުމުންކަމަށް ވިދާޅުވިއެވެ.\nޑރ. މަޖީދު ވާހަކަފުޅުދައްކަވަމުން ވިދާޅުވީ އެބޭފުޅައަކީ އަދާލަތު ޕާޓީ އުފެއްދެވުމަށް އެންމެ އިސްކޮށް އުޅުއްވި އެކަކު ކަމަށާއި އެހެންނަމަވެސް އަދާލާތު ޕާޓީއިން ވަކިވެ އެމްޑީޕީއާއި ގުޅިވަޑައިގަތީ އެޕާޓީ މިހާރު ހިންގަމުންދާ ގޮތާއި މެދު ހިތްހަމަނުޖެހިގެންކަމަށެވެ. ޕްރެސް ކޮންފެރެންސްގައި އެމްޑީޕީއަށް އަލަށް ގުޅިވަޑައިގެންނެވި މާލޭ ސިޓީ ކައުންސިލް މެންބަރު ހަމީދު އާއިލީ ވެރިކަމަކަށް ތާއީދު ނުކުރެއްވޭނޭކަން ފާހަގަކުރައްވަމުން ވިދާޅުވީ އެބޭފުޅާ އަބަދުވެސް ތާއީދުކުރައްވާނީ އިސްލާހަށްކަމަށެވެ.\nކުރީގެ ޓްރާންސްޕޯރޓް މިނިސްޓަރ ޑރ. ޝަމްހީދު ވިދާޅުވީ މަޖުބޫރީ ހާލަތުގައި ހިތާއިދެކޮޅަށް ޤާސިމް އިބްރާހިމް ޕީޕީއެމްއާއި ގުޅިވަޑައިގެންނެވި ނަމަވެސް އެބޭފުޅާގެ ހިތްއޮތީ އެމްޑީޕީއާއި އެކުކަމަށެވެ. ކުރިއަށް އޮތް ރިޔާސީ އިންތިޚާބުގެ ދެވަނަ ބުރަށް އަލިއަޅުވައިލައްވަމުން ޑރ. ޝަމްހީދު ވިދާޅުވީ 2008 ވަނަ އަހަރުވެސް އިންތިޚާބުގައި އޮތީ ދެނަންކަމަށާއި އެއީ ރައީސް ނަޝީދާއި، އަބްދުލް ޤައްޔޫމްގެ ނަންކަމަށެވެ. އަދި މިފަހަރު އިންތިޚާބުގައިވެސް އޮތީ ހަމަ އެދެނަންކަމަށް ޝަމްހީދު ވިދާޅުވިއެވެ.\nމިއަދު ބޭއްވުނު ޕްރެސް ކޮންފެރެންސްގައި އެންމެ ފަހުން ވާހަކަފުޅު ދެއްކެވީ ޖުމްހޫރީ ޕާޓީގެ ސްޕޯސްޕާރސަން މޫސާ ރަމީޒެވެ. އެބޭފުޅާ އެމްޑީޕީއާއި ގުޅިވަޑައިގެން ރައީސް ނަޝީދަށް ތާއީދު ކުރެއްވި ސަބަބެއްކަމަށް ފާހަގަކުރެއްވީ އެބޭފުޅާ އާއި ގާސިމް އިބްރާހިމް އަދި އެތަކެއް ދިވެހިންނަށް ޖަލުގައި އަނިޔާ ލިބުނު އާއިލީ ވެރިކަން ތަކުރާރުވިޔަ ނުދިނުންކަމަށެވެ. އަދި އެސަބަބަށްޓަކައި ރައީސް ނަޝީދު ހޮވަން މަޖުބޫރުކަމަށާއި ދާން އުޅޭ އަސްލު މަންޒިލް ނޯޅޭ ކަމުގައި މޫސާ ރަމީޒު ވިދާޅުވިއެވެ.\nމިއަދު އަލަށް ގުޅިވަޑައިގެންނެވި ބޭފުޅުންގެ ފޯމްތައް ރައީސް ނަޝީދާއި ހަވާލުކޮށްދެއްވީ ޕާޓީގެ ޗެއަރޕަރސަން މޫސާ މަނިކުއެވެ.


Rohit ah thaareehee record eh, India ah eh vana | Mihaaru\nއިއްޔެގެ މެޗުގައި ސަތޭކަ ޕޮއިންޓް ހަމަކުރުމަށް ފަހު ރޯހިތު ޝަރްމާ އުފާފާޅުކުރަނީ.-- ފޮޓޯ: އޭއެފްޕީ\nރޯހިތަށް ތާރީހީ ރެކޯޑެއް، އިންޑިއާ އަށް އެއް ވަނަ\n07 ޖުލައި 2019 - 09:344comments\nލީޑްސް، އިންގްލެންޑް (ޖުލައި 7) - ކްރިކެޓް ވޯލްޑް ކަޕްގައި އިއްޔެ ކުޅުނު މެޗުގައި އިންޑިއާ އިން ހަތް ވިކެޓުން ސްރީ ލަންކާ ބަލިކޮށް އެއް ވަނަ ޓީމުގެ ގޮތުގައި ސެމީ ފައިނަލުން ފުރުސަތު ހޯދިއިރު، ވޯލްޑް ކަޕެއްގެ ފަސް މެޗުގައި ސައްތަ ހަމަކުރި ފުރަތަމަ ކުޅުންތެރިޔާގެ ޝަރަފްވެރި ރެކޯޑް އިންޑިއާގެ ތަރި ރޯހިތު ޝަރްމާ ހޯދައިފި އެވެ.\nސްރީ ލަންކާއާ ދެކޮޅަށް ރޭ ކުޅުނު މެޗުގައި ރޯހިތު ވަނީ 103 ލަނޑު ހަމަކޮށްފަ އެވެ. މިއީ އޭނާ 100 ލަނޑު ޖެހިޖެހިގެން ހަމަކުރި ތިން ވަނަ މެޗެވެ. އަދި ޖުމްލަ އެކު މުބާރާތުގެ ފަސް މެޗެއްގައި އެކަން ހާސިލްކުރުމުން އޭނާ އަށް ގިނަ ބަޔަކު އަންނަނީ ތައުރީފުކުރަމުންނެވެ. މީގެ ކުރިން ވޯލްޑް ކަޕެއްގައި އެންމެ ގިނަ މެޗުން 100 ލަނޑު ހަމަކުރުމުގެ ރެކޯޑް އޮތީ ސްރީ ލަންކާގެ ކުމާރް ސަންގަކާރާ އަތުގަ އެވެ. އޭނާ ވަނީ 2015 ވަނަ އަހަރުގެ މުބާރާތުގައި ހަތަރު މެޗުގައި 100 ލަނޑު ހަމަކޮށްފަ އެވެ.\nއިންޑިއާ އަށް އެއް ވަނަ ޔަގީންވީ އިއްޔެ އެ ޓީމު ކުޅުނު މެޗުން މޮޅުވިއިރު، ސައުތު އެފްރިކާ އިން އޮސްޓްރޭލިއާ ބަލިކުރުމުންނެވެ. އަންގާރަ ދުވަހު ކުޅޭ ސެމީގެ ފުރަތަމަ މެޗުގައި އިންޑިއާ ނުކުންނާނީ ނިއު ޒީލެންޑާ ދެކޮޅަށެވެ. އަދި ބުރާސްފަތި ދުވަހު ދެ ވަނަ ސެމީގައި މުބާރާތް ކުޅޭ އިންގްލެންޑް ކުޅޭނީ އޮސްޓްރޭލިއާއާ އެވެ.\nއިއްޔެގެ މެޗުގައި ފުރަތަމަ ކުޅެން އަރައި ސްރީ ލަންކާ 50 އޯވަރު ތެރޭގައި7ވިކެޓަށް ހެދުނީ 264 ލަނޑެވެ. ޖަވާބުގައި އިންޑިއާ އިން ކުޅެން އަރައި 44 ވަނަ އޯވަރުގެ ތެރޭގައި 265 ލަނޑު ހަމަކޮށް މެޗު ކާމިޔާބުކުރި އެވެ. އެ ޓީމަށް އެންމެ ރަގަޅު ކުޅުމެއް ދެއްކީ 111 ލަނޑު ހެދި ކޭއެލް ރާހުލް އެވެ.\nވޯލްޑް ކަޕް ފަސް ފަހަރު ކާމިޔާބު ކޮށްފައިވާ އޮސްޓްރޭލިއާ އިއްޔެ ދެކުނު އެފްރިކާ އަތުން ބަލިވީ 10 ލަނޑުންނެވެ. މި މެޗުގައި ފުރަތަމަ ކުޅެން އަރައި ދެކުނު އެފްރިކާ އިން 50 އޯވަރުގެ ތެރޭގައި 325 ލަނޑު ހަމަކުރި އެވެ. ޖަވާބުގައި އޮސްޓްރޭލިއާ ކުޅެން އަރައި 50 އޯވަރު ހަމަވާން ކައިރިވެފައި ވަނިކޮށް ހުރިހާ ކުޅުންތެރިން ނުބައިވެގެން ހަމަކުރެވުނީ 315 ލަނޑަށެވެ.\nލީގު ބުރުގެ ރެކޯޑަށް ބަލާއިރު މި ފަހަރުގެ މުބާރާތް ކާމިޔާބު ކުރުމުގެ ފުރުސަތު ބޮޑީ މީގެ ކުރިން ދެ ފަހަރެއްގެ މަތިން ތަށި އުފުލާލާފައިވާ އިންޑިއާ އެވެ. ދިހަ ޓީމު ކުޅުނު ފުރަތަމަ ބުރުގައި އިންޑިއާ ބަލިވީ އެންމެ މެޗަކުންނެވެ.


Sifain aai fuluhun ge flat thaku ge massala eh majileehah\nސިފައިންގެ ކޯޕަރޭޓިވް (ސިފްކޯ) އާއި ޕޮލިސް ކޯޕަރޭޓިވް ސޮސައިޓީ (ޕޮލްކޯ) މެދުވެރިކޮށް ސިފައިންނާއި ފުލުހުންނަށް ހާއްސަކޮށް ހުޅުމާލޭގައި އަޅަމުންދާ 600 ފްލެޓްގެ މަސައްކަތް ލަސްވާ ސަބަބާއި މަޝްރޫއުގެ ތެރޭގައި ކޮރަޕްޝަންގެ އެއްވެސް ކަމެއް ހިންގަމުންދޭތޯ ބެލުމަށް ރައްޔިތުންގެ މަޖިލީހަށް މައްސަލައެއް ވައްދައިފި އެވެ.\nދާންދޫ ދާއިރާގެ އެމްޑީޕީގެ މެންބަރު ޔައުގޫބް އަބްދުﷲ ހުށަހެޅުއްވި އެ މައްސަލާގައި ވަނީ، އެ މަޝްރޫއަށް އަށް އަހަރުވެގެން ދިޔައިރު މަސައްކަތް ނުނިމި އޮތް ސަބަބާއި، ސިފްކޯ އާއި ޕޮލްކޯއިން މި ޕްރޮޖެކްޓްއަށް ފައިސާ ދައްކަމުންދާ އުސޫލު މަޖިލީހުން ބެލުމަށް ގޮވާލާފައިވެ އެވެ.\nސިފްކޯއަކީ އޭރުގެ ޑިފެންސް މިނިސްޓަރު އަދި ޕޮލްކޯއަކީ އޭރުގެ ޕޮލިސް ކޮމިޝަނަރު އުފައްދާފައިވާ ޖަމިއްޔާތަކަށް ވާއިރު، އެ ފްލެޓްތަކުގެ މަޝްރޫއުގެ މަސައްކަތް އަނެއްކާ ވެސް އޭރުގެ ޑިފެންސް މިނިސްޓަރު މުހައްމަދު ނާޒިމްގެ ހިއްސާ އޮންނަ އާރުސީސީ ކުންފުންޏަށް ހަވާލު ކުރާ ކަމަށް ދެކެވޭ ވާހަކަތައް ބެލުމަށް ވެސް ޔައުގޫބްގެ މައްސަލަގާއިވެ އެވެ.\nއެ ފްލެޓްތަކުގެ މަޝްރޫއުގެ ތައިލެންޑް ކޮންޓްރެކްޓަރު އައިލެންޑް އެކްސްޕާއިން ބުނެފައިވާ ގޮތުގައި ސަބް ކޮންޓްރެކްޓަރަށް އާރުސީސިއާ ހަވާލު ކުރަން އެ ކުންފުންޏާ މަޝްވަރާކޮށްފައިވެ އެވެ. ނަމަވެސް ހަވާލު ކުރެވޭނީ ސިފްކޯއާއި ޕޮލްކޯގެ ހުއްދަ ހޯދަން ޖެހޭތީ އެ ކަމުގެ ހުއްދައަށް އެދިފައިވާ ކަމަށް އެ ކުންފުނިން ބުނެފައިވެ އެވެ.\nއެ ކުންފުނިން އެހެން ބުނުމާއެކު ޔައުގޫބް ކުރެއްވި ޓްވީޓެއްގައި ވެސް ވިދާޅުވެފައިވަނީ، ސިފައިންނާއި ފުލުހުންގެ ފްލެޓްތަކުގެ މަޝްރޫއުގައި ގޮތް ނޭނގޭ ޖަރީމާތަކެއް ހިނގަމުންދާ ކަމަށް ގަބޫލު ކުރެއްވޭ ކަމަށެވެ. އެ ޖަރީމާތަކުން ސިފައިންނާއި ފުލުހުން ސަލާމަތް ކުރާނެ ކަމާއި އެ ކަން ކުރާނީ މަޖިލީހުގެ ތެރެއިން ކަމަށް ވިދާޅުވެފައިވެ އެވެ.\nމި މަޝްރޫއު އެންމެ ފުރަތަމަ ހަވާލުކުރީ ނޫމަޑިއަށެވެ. ނަމަވެސް ކުރީގެ ރައީސް އަބްދުﷲ ޔާމީންގެ ސަރުކާރުގައި އެ އެއްބަސްވުން އުވާލި އެވެ. ދެން އެ މަސައްކަތް ހަވާލުކުރީ ނޫމަޑިން މަސައްކަތް ސަބްކޮންޓްރެކްޓަށް ދޫކޮށްފައިވާ ކުންފުނި، އައިލެންޑް އެކްސްޕާޓަށެވެ.\nއެމްޑީޕީގެ ފުރަތަމަ ސަރުކާރާ އެކު ނޫމަޑިން ވެފައި އޮތް އެއްބަސްވުންތަކެއް ޕީޕީއެމްގެ ސަރުކާރުން އުވާލުމުން، ބަދަލެއްގެ ގޮތުގައި 55 މިލިއަން ޑޮލަރު (849 މިލިއަން ރުފިޔާ) މި ސަރުކާރުން ދައްކާފައިވެ އެވެ. މި އަދަދަށް ނޫމަޑިއަށް ފައިސާ ދީފައި ވަނީ، އާބިޓްރޭޝަނަށް ނޫމަޑިން މައްސަލަ ހުށަހަޅާފައިވަނިކޮށް، ކޯޓުގެ ބޭރުން އެ ކުންފުންޏާ މަޝްވަރާކޮށްފަ އެވެ.\nސިފައިންގެ ފްލެޓްތަކުގެ މަސައްކަތް މިހާރު ވެސް މާ ބޮޑަށް ކުރިއަކަށް ނުދެ އެވެ. މި ފްލެޓްތައް ހަދަމުން ގެންދަނީ ސަރުކާރުން ލޯނު ނަގައިގެން އެ ފައިސާގެ ހަރަދުގަ އެވެ. އެކަމަކު އެ ކަމަށް ސިފައިންނާއި ފުލުހުން ވެސް މި ފްލެޓްތަކަށް ޑައުން ޕޭމަންޓްގެ ގޮތުގައި ފައިސާ ދައްކާފައިވެ އެވެ.\nއެމްޑީޕީ ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + އެމްއެންޑީއެފް މުހައްމަދު ނާޒިމް ޕޮލިޓިކްސް ނޫމަޑި


Dr. Afrasheem adhi Raudhaa ge maru: Gulhumeh veyba?\nޑރ. އަފްރާޝީމްގެ މަރާއި ރައުދާގެ މަރު: ގުޅުމެއްވޭ ބާ؟\n15 ޑިސެމްބަރ 2020 - 12:52:28\nރާޖު ޝާހީ އިސްލާމީ ބޭންކް މެޑިކަލް ކޮލެޖު ގައި މެޑިސިން ކިޔަވަމުންދިޔަ މޮޑެލް ރައުދާ އާތިފް މަރުވެފައި އޮއްވާ ފެނުނީ ބަންގާޅުގައި އޭނާ ދިރިއުޅުނު ޑޯމް ރޫމްގެ ތެރެއިން 2017 ވަނަ އަހަރުގެ މާޗު 29 ވަނަ ދުވަހު އެވެ. އެ ހަބަރު އެ ދުވަހުގެ ހަވީރެއް ހާއިރު ތުންތުން މަތިން ރާއްޖެއާ ހިސާބަށް ފޯރާއި، އެތައް ބަޔަކަށް ސިހުން ގެނުވިއިރު އެންމެން ވެސް ކުރިމަތި ކުރި ސުވާލަކީ ހަމަ ހަގީގަތުގައި ވެސް ރައުދާ ދަންޖެހުނީތޯ؟ އެވެ.\nއެހާ ރީތި އަދި ހަމަޖެހޭ ދިރިއުޅުމެއްގައި އުޅެމުން އައި ޒުވާނަކު ހަމަ ހަގީގަތުގައި ވެސް މިފަދަ ބޮޑު ފިޔަވަޅެއް ނަގަފާނެތޯ އެތައް ބަޔަކު ސުވާލުތައް އުފައްދަމުންދިޔަ އެވެ. ކޮންމެއަކަސް، ކޮންމެ ބަޔަކު ކޮންމެ ގޮތަކަށް ދެކުނަސް، އެ ދުވަހެކޭ އެއްގޮތަށް މިއަދު ވެސް ރައުދާގެ ބައްޕަ، މުހައްމަދު އާތިފް ގަބޫލުކުރަނީ މިއީ ބަޔަކު މީހުން ފަހަތުގައި ތިބެ ހިންގި ޖަރީމާއެއްގެ ގޮތުގަ އެވެ. ރައުދާއަކީ އަމިއްލައަށް މަރުވާވަަރަށް ވުރެ ހިތްވަރު ގަދަ ޒުވާނެއް ކަމާއި އަދިވެސް އެތައް ސަބަބަކާހުރެ އޭނާގެ ބައްޕަ، ދަރިފުޅު އަމިއްލައަށް މަރުވީ ކަމަށް ގަބޫލުކުރަން ދެކޮޅު ހަދަ އެވެ. އަދިވެސް ދަރިފުޅަށް އިންސާފު ހޯދުމަށް އެ ވާހަކަތައް ދަނީ ތިލަކުރަމުންނެވެ.\nބަންގާޅުގެ ޕޮލިސް ބިޔުރޯ އޮފް އިންވެސްޓިގޭޝަނުން ރައުދާގެ މަރުގެ މައްސަލަ ތަހުގީގުކުރުމަށް ފަހު ނެރުނު ރިޕޯޓްގައި ބުނެފައި ވަނީ "ރައުދާ މަރުވީ ލޯބިވެރިޔާއާ މައްސަލަޖެހި، އެކަމުގެ ނުތަނަވަސްކަމުގައި އަމިއްލަ އަށް ދަންޖެހިގެން "ކަމަށެވެ.\nމައްސަލައިގެ ތަހުގީގަށް ރައުދާ އާއި އޭނާގެ ލޯބިވެރިޔާ ވަޓްސް އެޕުން ދައްކާފައި ހުރި ވާހަކަ ހިމެނޭ 17000 ސަފުހާގެ ޗެޓު ލޮގުތަކާއި ފޭސްބުކް ޗެޓު ދިރާސާ ކުރި އިންވެސްޓިގޭޝަން ޓީމުން ބުނާއިރު ރައުދާ މަރުވުމުގެ ކުރިން ފޮނުވި މެސެޖު އޭނާގެ ލޯބިވެރިޔާ އަށް ފޮނުވާފައިވަނީ ދަންވަރު 2:30 ގައެވެ.\nރައުދާގެ މަރުގެ މައްސަލާގައި އޭނާ އާއެކު ކިޔަވަން އުޅުނު ކުއްޖަކަށް ވެސް ތުހުމަތު ކުރި އެވެ. ނަމަވެސް ފުލުހުންގެ ތަހުގީގުން ފާހަގަވީ ރައުދާ މަރުވީ އަމިއްލަ އަށް، ދަންޖެހިގެން ކަމަށެވެ.\nމިފަހުން، ރައުދާގެ ބައްޕަ ހިއްސާކުރި ވާހަކައަކަށް ބަލާލަމާއި ހިނގާށެވެ. އޭނާއަކީ ޑޮކްޓަރެއް ކަމަށާއި އެގޮތުން އިންޑިއާގެ މެޑިކަލް ކޮލެޖަކުން ޑޮކްޓަރުކަން ކިޔެވިކަން ފާހަގަކޮށް ރައުދާގެ ބައްޕަ ބުނެފައިވަނީ "ފެންނަން ހުރި ހެކިތަކާއެކު އޭނާއަކީ މަރާލާފައިވާކަން ނޭނގޭވަރުގެ މީހެއް ނޫން" ކަމަށެވެ.\nއެކަމަކީ މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް އުފެއްދި، ކޮމިޝަނުގެ ރައީސްގެ މަގާމުގައި ކުރިން ހުންނެވި، ހުސްނުއްސުއޫދަށް ވެސް އެނގިވަޑައިގަންނަވާނެ ކަމެއް ކަމަށް އޭނާ ބުންޏެވެ.\nރައުދާ މަރުވުމުގެ ކުރިން އެތައް އިންޒާރުތަކެއް އޭނާ ލިބުންކަމަށާއި ހުސްނުއް ސުއޫދު ވަނީ ރައުދާއަށް މަރުގެ އިންޒާރު ފޮނުވި މީހާއަކީ ކެރަފާ ވަސީމާ މުހައްމަދު ކަމަށް ވެސް ވިދާޅުވެފައި ވާކަމަށް ރައުދާގެ ބައްޕަބުޏެވެ. ނަމަވެސް މިހާރު ހައްދަވަމުން ގެންދަވަނީ ދޮގު ކަމަށް ވެސް އޭނާ ތުހުމަތު ކުރެއެވެ.\nރައުދާގެ ބައްޕަ ބުނީ އޭނާގެ ދަރިފުޅު ރައްޓެހިވެގެން އުޅުނީ ރައީސް މުހައްމަދު ނަޝީދުގެ ބޮޑުބޭބެގެ ކެރަފާ އަބްދުލްގަނީގެ ދަރިފުޅު ކެރަފާ ސާހީ ގަނީއާ ކަމަށެވެ.\nކޮންމެއަކަސް ދަރިފުޅުގެ މަރާއި 2012 ވަނަ އަހަރުގެ އޮކްޓޫބަރު މަހުގެ ފުރަތަމަ ދުވަހުގެ ރޭ ދަންވަރުގެ ވަގުތެއްގައި އަވަހާރަކޮށްލި އޭރުގެ އުނގޫފާރު ދާއިރާގެ މެމްބަރު ޑރ. އަފްރާޝީމް އަލީގެ މަރާއި ގުޅުމެއްވާ ކަމުގެ އިޝާރާތެއް ވެސް ރައުދާގެ ބައްޕަ ކުރި އެވެ.\n"މަރުވުމުގެ ކުރިން ރައުދާއަށް އަފްރާޝީމްގެ މަރުގެ އޭ ޓު ޒެޑަށް އެނގޭ ކަމަށް ބުނެފައިވޭ،" - ދައުދާގެ ބައްޕަ-\nފުރާނައަށް ނުރައްކާވެފައިވާ ކަމަށް ބުނި ކަމަށާއި ނަމަވެސް އެކަން ވެސް މަރު ކޮމިޝަނުން އޮޅުވާލީ ކަމަށް ބައްޕަ ތުހުމަތު ކުރި އެވެ.\nރައުދާގެ ބައްޕަ، އަފްރާޝީމްގެ މަރާއި އޭނާގެ ދަރިފުޅުގެ މަރާއި ގުޅުމެއްވެދާނެކަމުގެ އިޝާރާތެއް ކުރިއިރު މީގެ ކުރިން ވެސް ރާއްޖޭގައި ހިނގި މިފަދަ ބޮޑެތި މަރުގެ މައްސަލަތަކުގެ ފަހަތުގައި ޑރ،. އަފްރާޝީމްގެ މަރުގެ މައްސަލަ ހިމެނޭކަމުގެ އަޑުތައް ރަށު ތެރޭގައި ފެތުރިފައިވެ އެވެ.\nއެގޮތުން ގެއްލުވާލާފައިވާ ނޫސްވެރިއާ އަހުމަދު ރިލްވާން ވެސް ވަގަށް ނަގައިގެން ގެންގޮސް މަރާލީ ޑރ. އަފްރާޝީމްގެ އަލީގެ މަރުގެ ހަގީގަތް ހާމަކުރަން އުޅުމުން ކަމަށްވެސް އަޑު ފެތުރުނެވެ. އަދި އެނާ ދުވަސްވަރު އެފަދަ މަސައްކަތެއް ކުރަމުން ދިޔަ ކަމަށް އެނާގެ އޮފީހުގައި މަސައްކަތްކުރާ މީހުންވެސް އެކި ފޯރަމްތަކުގައި ބުނެފައި އެބަހުއްޓެވެ.\nދަރިފުޅުގެ މަރަށް ތިން އަހަރަށް ވުރެ ދުވަސްވެގެން ދިޔައިރު ވެސް އާތިފް ދައްކަވާ ވާހަކަތަކަށް މާބޮޑު ސަމާލުކަމެއް ލިބޭ މަންޒަރެއް ނުފެނެ އެވެ. ނުވިތާކަށް އޭނާ ދައްކާ ވާހަކަ ގަބޫލުކުރާނެ މީހަކު ވެސް މިއަދު ނެތީ ކަމާއި ބެހޭ ފަރާތްތަކުން ރައުދާ މަރުވީ އަމިއްލައަށް ކަމަށް ނިންމި ހިސާބުންނެވެ. ބަޔަކު ކިތަންމެ ގޮތަކަށް ދެކުނަސް، އާތިފްގެ އެތައް ސުވާލެއް އެބަ ހުއްޓެވެ.\n"ރައުދާ މަރުވި ގޮތް އޮޅުވާލުމަށް ފަހު، އެންމެ މަތީ ފަނޑިޔާރު ގޭގައި ސުއޫދު އިންނެވުން ސަދޫމްގެ ކޯޓަކަށް އެތަން ނުވޭތޯ؟" -ރައުދާގެ ބައްޕަ -\nބަންގާޅަށް ފޮނުވި ޕޮލިސް މުހައްމަދު ރިޔާޒަށް ވަޒީފާގެ ކުރިއެރުންދީ މިއަދު އެސިސްޓެންޓް ކޮމިޝަނާ އޮފް ޕޮލިސްގެ މަގާމަށް ޕްރޮމޯޓްކުރުމުން ވެސް އެތައް ފާޑުކިޔުމެއް އަމާޒުކުރި އެވެ. ކޮންމެއަކަސް ރައުދާ މަރުވީ އަމިއްލައަށް ކަމަށް ބުނަމުންދާތީ ރައުދާގެ ބައްޕަ ވަނީ ރައުދާއަކީ އެހެން ބުނާ މީހެއްގެ ދަރިއެއްނަމަވެސް ބުނާނީ ކީކޭތޯ ސުވާލު އުފައްދާފަ އެވެ.\nޑރ. އަފްރާޝީމްގެ ޖަނާޒާގެ ތެރެއިން: ފޮޓޯ ސަން\nފުލުހުން ރައުދާ މަރުވި ކަމަށް ނިންމީ ދެ ފަހަރެއްގެ މަތިން އޮޓޯޕްސީ ހެދުމަށް ފަހެވެ. ބަންގްލަދޭޝްގެ ރާޖްޝަހީ މެޓްރޮޕޮލިޓަން މެޖިސްޓްރޭޓު ކޯޓުން ކުރި އަމުރަކާއެކު ދެވަނަ އޮޓޮޕްސީއެއް ހަދަން، ގަބުރު ކޮނެގެން ރައުދާގެ ހަށިގަނޑު ވެސް ނެގި އެވެ.\nއެ މައްސަލަ ކޯޓުން ބަލައިގަނެ، ރަނގަޅަށް ތަހުގީގުކުރުމަށް ކޯޓުން އަމުރު ވެސް ކުރިއިރު، އެ މައްސަލަ ބަންގާޅުގެ ސީއައިޑީން ވެސް ބެލި އެވެ. އެހެންނަމަވެސް މި ނިންމުމަކަށް ބަދަލެއް ނާދެ އެވެ. މިހެންކަމުން ރައުދާގެ މަރުގެ ތަހުގީގު ބަންގާޅު ފުލުހުން ކޮށްފައިވާ ގޮތާމެދު ސުވާލު އުފެއްދުމުގެ ޗާންސް އެބައޮތެވެ.\nރައުދާ އާތިފްގެ ކަރަށް ލިބިފައިހުރި ގެއްލުންތައް\nމަރުކޮމިޝަނުން ތަހުގީގު ކުރަމުން އަންނަ މަރުތައްވެސް އެއް މަރު އަނެއް މަރާއި ގުޅިފައިވާ މިންވަރު ވެސް އެ ކޮމިޝަނުން އަންނަނީ ތަހުގީގު ކުރަމުންނެވެ.\nއެހެން ނަމަވެސް ރައުދާގެ މައްސަލައިގައި މަރުކޮމިޝަނުންވެސް ބޮޑަށް ބުރަ ވެފައިވަނީ ބަންގުލަދޭޝްގެ ފުލުހުންގެ ނިންމުންތަކާއި ވައްޔަރު ގޮތަކަށެވެ.\nރައުދާގެ ބައްޕަ ބުނާހެން އަފްރާޝީމްގެ މަރުގެ ހަގީގަތް ރައުދާއަށް އެނގޭ އެނގުމާމެދު ސުވާލު ނޫފެދެނީތޯއެވެ؟\nމީގެ އިތުރުން ޑރ އަފްރާޝީމްގެ އާއިލާއާއި ރައުދާގެ އާއިލާއިން ވަނީ މަރުކޮމިޝަނުގެ ރިޕޯޓު ގަބޫލު ނުކުރާނެކަމަށް ވެސް ބުނެފައެވެ.\nރައުދާގެ މަރުގެ މައްސަލައިގެ ތަހުގީގު ކުރިއަށް ދިޔަ ގޮތް ބެލުމަށް ބަންގާޅަށް ދިޔަ އޭރުގެ ޗީފް ސްޕަރިންޓެންޑެންޓް އޮފް ޕޮލިސް މުހައްމަދު ރިޔާޒު ވިދާޅުވީ ރައުދާ އާތިފްގެ އަނގައިން ފައިބައިފައި ހުރި ސޮނި، އޭނާގެ ހެދުމާއި އޭނާ ދަންޖެހުމަށް ބޭނުން ކުރި ކަމަށް ބުނާ ސްކާފުން ފެނުނު ކަމަށާއި ރައުދާގެ ކޮޓަރީގެ ފަންކާގައި އައްސާފައި ހުރި ފޮތިގަނޑަކީ ދެ ސްކާފު ގޮށް ޖަހައިގެން ގުޅުވާފައި އޮތް ފޮތިގަނޑެއް ކަމަށެވެ.\nރިޔާޒް ވިދާޅުވީ ރައުދާގެ ހަށިގަނޑުގެ ފޮޓޯތައް ބެލި އިރު، ރައުދާގެ ކަރުގައި ހުރި ލައިގޭޝަން މާކްސްއަށް ބަލާއިރު، ޑިޕްރެޝަން ޕޮއިންޓްސް ގޮތުގައި ވާތް ފަރާތުން ފާހަގަކުރެވެނީ ފޮތިގަނޑުގައި ހަރުކޮށް އޮތް ބައި ޖެހުމުގެ ސަބަބުން އަޑިވެފައި ހުރި ތަނަކަށް ވެދާނެ ކަމަށް ބެލުމުގެ ފުރުސަތު އެބައޮތް ކަމަށެވެ. އަދި ރައުދާގެ ކޮޓަރިއަށް އޭނާގެ ރަހުމަތްތެރިން ވަދެ، އޭނާގެ ހަށިގަނޑު ތިރިކުރީ ފަންކާގައި އައްސާފައި ހުރި ވާގަނޑު ކަނޑާލައިގެންކަން އެނގޭ ކަމަށެވެ. އޭގެ އިތުރުން ރިޔާޒް ވިދާޅުވީ އާންމުކޮށް ބަންގާޅުގައި އޮޓޮޕްސީ ހަދަނީ އެންމެ ޑޮކްޓަރެއް ކަމަށާއި، ނަމަވެސް ރައުދާގެ މައްސަލަ ސީރިއަސްވުމުގެ ސަބަބުން އޭނާގެ އޮޓޮޕްސީ ހެދީ ތިން ކޮލެޖަކުން ޑޮކްޓަރުން ބައިވެރިވި ޓީމަކުން ކަމަށެވެ.\nބަންގާޅުގެ ފުލުހުންނާއި ފުލުހުންގެ މި ވާހަކަތަކެއް ރައުދާގެ ބައްޕަ ގަބޫލެއް ނުކުރެ އެވެ. ނުވިތާކަށް މަރު ކޮމިޝަނުގެ ރިޕޯޓްގައި ވެސް ރައުދާ މަރުވީ އަމިއްލައަކަމަށް ނިންމާފައި އޮތް ނަމަ ވެސް ރައުދާގެ ބައްޕަ ވަނީ ރައުދާ ދަން ޖެހިފައި ހުއްޓާ ފެނުނު މީހަކު އަދި ފޮޓޯއެއް ވެސް ނުދެއްކުނު ކަމަށް ބުނެފަ އެވެ.\nއެގޮތުން ރައުދާގެ ކަރުގައި ހިފާ މަރާލުމުން ކަރުގައި ހިފި މީހާގެ ތިން އިނގިއްޔާ ބޮޑުވާ އިނގިލީގެ ނިޝާން ހުރި ކަމަށް ބުނެ އާތިފް މީގެ ކުރިން ވެސް ރާޖް ޝާހީ ޕޮލިސް އިންކުއެސްޓް ރިޕޯޓްގައި އެކަން އެގޮތަށް ބަޔާންކޮށްފައިވާ ކަމަށް ވެސް ބުނެފައިވެއެވެ.\nރައުދާގެ މޫނުގައި އަނިޔާގެ ނިޝާން ހުރި ކަމަށާއި ޕޯސްޓް މޯޓަމް އޮޓޮޕްސީ ފޮޓޯތަކުން ވެސް އެކަން ސާބިތުކޮށްދޭ ކަމަށް އާތިފް ބުނެ އެވެ.\nރައުދާއަށް ފޮނުވި ކަމަށް ސީއައީޑީ ފުލުހުން ބުނި ޓްވިޓާ މެސެޖާއި އެކައުންޓް ހޯދުނު ކަމަށް ހުސްނުއް ސުއޫދު ވިދާޅުވި ކަމަށް ވެސް ބުނެފައިވެ އެވެ. މި ހުރިހާ ހެކި ހުރި އިރުވެސް މަރު ކޮމިޝަނުން ބުހުތާން ދޮގު ހަދާ ރައުދާގެ މަރުގެ ހަގީގަތް އޮޅުވާލާ އާއިލާއަށް އިތުރު ހިތްދަތިކަމެއްދީ ރައްޔިތުންނަށް އޮޅުވާލީ ކަމަށް ވެސް އާތިފް ބުނެ އެވެ.\nކޮންމެއަކަސް މިއަދު ވެސް އެތައް ސަބަބެއް ފެންމަތިކޮށް، ރައުދާގެ މަރާލީ ކަމަށް އޭނާގެ ބައްޕަ ތުހުމަތުކުރަމުންދަނީ އެކަމުގެ ފަހަތުގައި ތިބި ބަޔަކު ކޮންމެވެެސް ދުވަހަކުން އިންސާފުގެ ކުރިމައްޗަށް ގެނެވޭނެ ކަމުގެ އުއްމީދުގަ އެވެ. އެކަމަކު މިއަދު ޑރ. އަފްރާޝީމްގެ މަރާއި އެމަރާއި ގުޅުމެއް އޮތް ކަމުގެ އިޝާރާތެއް ވެސް ދެން އުފަދޭ ސުވާލަކީ މިކަމެއް މިކުރީ އެކަމުގެ މައުލޫމާތުތައް ރައުދާއަށް އެނގުމުންތޯ؟ މިއީ އުފެދޭ ސުވާލެކެވެ.\nމަރުރައުދާ އާތިފުޑރ. އަފްރާޝީމް


Ras Online - ރާއްޖެއަށް އޮލިމްޕިކްސްގައި މެޑެއްޔެއް ހޯދިދާނެ ގޮތް ޕީޖީ ޝަމީމު ވިދާޅުވެދެއްވައިފި\nރާއްޖެއަށް އޮލިމްޕިކްސްގައި މެޑެއްޔެއް ހޯދިދާނެ ގޮތް ޕީޖީ ޝަމީމު ވިދާޅުވެދެއްވައިފި\nއަހުމަދު މަސްނޫމް 11 ސެޕްޓެމްބަރު 2021 - 17:30\nޕްރޮސެކިއުޓަރ ޖެނަރަލް ހުސައިން ޝަމީމަކީ ޤާނޫނީ ދާއިރާއިން މީހުން ހޭލުންތެރިކުރުވުމުގެ މަސައްކަތުގައި، ނުވަތަ ޤާނޫނީ ކޮންމެވެސް ކަމަކާއި ގުޅޭގޮތުން ކުރައްވާ ބަހުސްތަކުން ހަމައެކަނި ފާހަގަވާ ބޭފުޅެއް ނޫނެވެ. ދިރިއުޅުމުގެ ރީތި އާދަކާދަތަކާއި ދުޅަހެޔޮ ސިއްހަތެއްގައި ހުރުމާއި ގުޅޭގޮތުންވެސް ޝަމީމްގެ ޓްވިޓަރާއި އޭނާގެ ބްލޮގްގައި ބައެއް ފަހަރު ލިޔުންތައް އާއްމުކުރައްވައެވެ. އާއްމު ގޮތެއްގައި ހަފުތާ ބަންދުގައި ޝަމީމްގެ ބްލޮގްގައި މިފަދަ ކޮންމެވެސް މައުޟޫއަކަށް ލިޔުއްވާފައި ހުރެއެވެ.\nމިހިނގާ ހަފުތާ ބަންދުގައިވެސް އޭނާގެ ބްލޮގްގައި ވަނީ ކަމަކާއި ގުޅޭގޮތުން އޭނާއަށް ފެނިވަޑައިގަންނަވާ ގޮތް ހާމަކުރައްވާފައެވެ. އާދެ، މިފަހަރު ޝަމީމް ވިދާޅުވެދެއްވަނީ ދުނިޔޭގައި ބާއްވާ އެންމެ ޝަރަފުވެރި ކުޅިވަރު މުބާރާތްކަމަށްވާ އޮލިމްޕިކްސްއިން ދިވެހިރާއްޖެއަށް މެޑެއްޔެއް ހޯދިދާނެ ގޮތެކެވެ. އެކަމަށް ކުރަންޖެހޭ މަސައްކަތެވެ.\nޝަމީމަކީ ކުޅިވަރާއި ކަސްރަތުގެ ބޭފުޅެކެވެ. އެހެންކަމުން ކުޅިވަރާއި ގުޅޭގޮތުން ވާހަކަ ދެއްކެވުމަކީ އޭނާއަށް މާ އުނދަގޫ ކަމަކަށް ނުވާނެއެވެ. ޚާއްސަކޮށް ދުވުމާއި ފެތުމެވެ. އެއީ އޭނާ "މަރުދަންޖެހޭ" ކަންކަމެވެ. ޝަމީމްގެ ބްލޮގްގައި މިފަހަރު ލިޔުއްވި މަޒުމޫންވެސް ޚާއްސަކޮށްފައިވަނީ ފެތުމަށެވެ. ފެތުމުގެ ދާއިރާއިން އޮލިމްޕިކްސްއިން މެޑެއްޔެއް ހޯދިދާނެ ގޮތެކެވެ.\nޝަމީމް ވިދާޅުވާ ގޮތުންނަމަ އޮލިމްޕިކްސްއިން މެޑެއްޔެއް ހޯދަން ބޭނުންނަމަ ފުރަތަމަ ކުޅިވަރެއް އިޚްތިޔާރުކުރަންޖެހެއެވެ. އެގޮތުން ފެތުމުގެ ދާއިރާއަކީ އޮލިމްޕިކްސްގައި ރާއްޖެއިން މެޑެލް ހޯދަން އަމާޒު ހިފަން އިޚްތިޔާރުކުރަންވީ ކުޅިވަރުކަމަށް ޝަމީމް ވިދާޅުވާ ސަބަބެއް އެބައޮތެވެ.\n"މިއީ، އޮލިމްޕިކްސްގައި ކަނޑުގައި ނުވަތަ ކޯރެއްގައި ބާއްވާ ހަމައެކަނި އިވެންޓެވެ. މުޅި ދިވެހިރާއްޖެއަކީ، މިއިވެންޓުގެ ޠަބީޢީ ސްޓޭޑިއަމެކެވެ. ދުނިޔޭގެ އެހެން ޤައުމުތަކާ ޚިލާފަށް، މިއިވެންޓަށް ތަމްރީނުކޮށް ހެދުމަށް، މޫދުގައި ފެތުމަށް ލިބޭ ފުރުޞަތު، ރާއްޖޭގައި އާދަޔާ ޚިލާފަށް ބޮޑެވެ. މިސާލަކަށް، ކެނެޑާގެ ޓީމަށް، ކެނެޑާގެ މޫދެއްގައި ފެތޭނީ އަހަރަކު ދެތިން ދުވަހެވެ. އެހެން ދުވަސްދުވަހު، ފަތަން އެރެވޭ ވަރަށްވުރެ މޫދު ފިނިވާނެއެވެ. އެމީހުން ތަމްރީން ހަދަނީ އިންޑޯ ޕޫލުގައެވެ. ދިވެހިރާއްޖޭގައި ދިމާ އިދިކޮޅެވެ. މޫސުމާހެދި މޫދުގައި ނުފެތޭނީ އަހަރަކު ދެތިން ދުވަހުއެވެ. މިއިވެންޓަކީ، ދިވެހިރާއްޖެއަށް ޖިއޮގްރަފީ ގޮތުން ރަނެއް މަލެއްފަދަ އިވެންޓެކެވެ." ޝަމީމް ވިދާޅުވިއެވެ.\nޝަމީމް ވިދާޅުވީ މިމަސައްކަތް ޤައުމީ ފެންވަރުގައާއި އެސޯސިއޭޝަނުގެ ފެންވަރުގައި ކުރެވިފައި ނެތީ، މިމަސައްކަތް ފަށާ ސިޔާސީ މީހުންނަށް މިކަމުގެ ފައިދާ ނުލިބިދާނެތީކަމަށް ވެދާނެކަމަށެވެ.\n"އެބޭފުޅުން އިޚްލާޞްތެރި ނޫނީއެއް ނޫނެވެ. މިމަސައްކަތުގެ މޭވާއެއް ލިބުމަށް، 15-20 އަހަރުގެ މަސައްކަތް ބޭނުންވާނެއެވެ. އަމާޒެއް އޮވެގެން، އެ އަމާޒަށް މަސައްކަތް ކުރުމުގެ ޝައުޤުވެރިކަމެއް ހުންނަންވާނެއެވެ. އެއަމާޒަށް ވާޞިލުވާނީ ތިމާމީހާގެ ޒަޢާމަތުގައި ނޫންކަންވެސް ޤަބޫލުކުރަންވާނެއެވެ." ޝަމީމް ވިދާޅުވެފައިވެއެވެ.\nއޮލިމްޕިކްސްއިން މެޑެލް ހޯދުމުގެ މަސައްކަތް ފެށުމުގެ ގޮތުން ކުރަން އެންމެ ރަނގަޅުކަމެއްގެ ގޮތުގައި ޝަމީމް ދެއްވީ ޕޮމިސް ކަޕް ނުވަތަ ބޭރުން ޓީމުތައް ގެނެސްގެން ބާއްވާ އެފަދަ މުބާރާތެއް ފެށުމަށެވެ. ޝަމީމް ވިދާޅުވީ އެއީ ގިނަދުވަސްތަކެއް ނަގާފާނެ މަސައްކަތެއް ނަމަވެސް އެކަމުން ކުރާނެ ފައިދާ މީގެކުރިން ފެނިފައިވާކަމަށެވެ.\n"ޕޮމިސްކަޕުގެ ޙަޤީޤީ ނަތީޖާ ފެނުނީ 1998 ގައި، ދިވެހި ޤައުމީ ފުޓުބޯޅަ ޓީމު، ސާފް ޗެމްޕިއަންޝިޕްގެ ފައިނަލަށް ދަތުރު ކުރި ހިސާބުންނެވެ. އެއީ 10 އަހަރުގެ މަސައްކަތެވެ. 1987 ގައި ފެށި ޕޮމިސްކަޕުގެ ސީދާ ނަތީޖާއެވެ. 2008 ގެ ސާފް ޗެމްޕިއަންޝިޕް ކާމިޔާބު ކުރެވުމަކީވެސް، އަޅުގަނޑު ދެކޭ ގޮތުގައި ޕޮމިސްކަޕުގެ ސީދާ ނަތީޖާއެކެވެ. ޕޮމިސްކަޕުގައި ދިވެހި ޓީމުތައް ސިލޯނުގެ ޓީމުތައް އަތުން މޮޅުވާން ފެށިފަހުން، ސިލޯނުގެ ޓީމެއް އަތުން ދިވެހި ޓީމެއް ބަލިނުވެ ވިއްސަކަށް އަހަރު ހޭދަކުރިއެވެ." ޕޮމިސް ކަޕުން ދިވެހި ފުޓްބޯޅައަށް ލިބުނު ކުރިއެރުމާއި އޭގެ ނަތީޖާއިން މިސާލު ޖައްސަވަމުން ޝަމީމް ވިދާޅުވިއެވެ. ޕޮމިސް ކަޕަކީ ރައީސް މައުމޫންގެ ވެރިކަމުގައި ރާއްޖެއިން ބޭރުގެ ޓީމުތަކަށް ދައުވަތު ދީގެން ރާއްޖޭގައި ބޭއްވި ބައިނަލްއަޤްވާމީ ފެންވަރުގެ މުބާރާތެކެވެ.\nޝަމީމް ވިދާޅުވީ ދިވެހިރާއްޖޭގައި، ފެތުމުގެ ދާއިރާއިން ޕޮމިސްކަޕް ބާއްވަންވީކަމަށާއި ފުރަތަމަ ރާއްޖެއަށް މާ ގިނަ ވަނަތަކެއް ނުލިބިދާނެކަމަށެވެ. ނަމަވެސް، 10 އަހަރުތެރޭގައި ދިވެހި ކުދިން ކާމިޔާބު ހޯދާނެކަމަށާއި 20 އަހަރު މިމަސައްކަތް މިގޮތުގައި ސާބިތުކަމާއެކު ހިފަހައްޓާލެވިއްޖެނަމަ، އޮލިމްޕިކް މެޑަލެއް ހޯދުމަކީ ކުރެވިދާނެ ކަމެއްކަމަށް ޝަމީމް ވިދާޅުވިއެވެ.\n"އަޅުގަނޑުމެން މިހާރު އަމާޒު ހިފަންވީ 2028 ގައި ލޮސްއެންޖަލިސްގައި ބާއްވާ މުބާރާތަށް ފެތުންތެރިއަކު ކޮލިފައި ކުރެވޭތޯއެވެ. އެމުބާރާތުގައި ދިވެހި އެތުލީޓަކު ކޮލިފައި ވިޔަސް، އެއެތުލީޓު އުޅޭނީ އެންމެ ދަށް ފެތުންތެރިންގެ ތެރޭގައެވެ. އެއީ މައްސަލައެއް ނޫނެވެ. އަޅުގަނޑުމެން މެޑަލަކަށް ވާދަކުރާނީ 2032 ގައި ބްރިސްބާނުގައި އޮންނަ އޮލިމްޕިކްސްއާއި 2036 ގައި އޮންނަ އޮލިމްޕިކްސްގައެވެ. 2040 ގައި، ދިވެހި ފެތުންތެރިންނަކީ، ރާއްޖެއިން ފުރާއިރުވެސް މެޑަލް ހޯދާނެކަމަށް ދުނިޔޭގެ ފެތުމުގެ މަޖައްލާތަކުން ލަފާކުރާނެ އެތުލީޓުންނަށްވާނެއެވެ. އޭރު، ރާއްޖޭގެ ޤައުމީ ކުޅިވަރަކަށްވެސް ވާނީ ފެތުމެވެ." ފެތުމުގެ ދާއިރާއިން ޝަމީމް ދެކެވަޑައިގަންނަވާ ހުވަފެން ތަފްސީލްކޮށްދެއްވަމުން ވިދާޅުވިއެވެ.


Addu viyafaariveriya maraali massala gai ithuru3meehakah dhauva kohfi\nއައްޑޫ ވިޔަފާރިވެރިޔާ މަރާލި މައްސަލާގައި އިތުރު ތިން މީހަކަށް ދައުވާކޮށްފި\nއައްޑޫގައި މަރާލާފައި އޮއްވާ ފެނުނު ވިޔަފާރިވެރިޔާ އަލީ އަބްދުﷲ -\nމަރާލުމަށްފަހު އައްޑޫ ސިޓީ، ހިތަދޫ އަލަ އޮޅެއްގެ ތެރެއަށް އެއްލާލާފައި އޮއްވާ ފެނުނު އެ ރަށު ބުރުނީގޭ، އުމުރުން 47 އަހަރުގެ އަލީ އަބްދުﷲ ގެ މަރުގެ މައްސަލާގައި ތިން މީހެއްގެ މައްޗަށް ދައުވާ އުފުލައިފި އެވެ.\nއަލީ އަބްދުﷲ މަރާލި މައްސަލާގައި ދައުލަތުން ދައުވާ އުފުލާފައިވަނީ، އައްޑޫ ސިޓީ ހިތަދޫ އަތަމާވިލާ، މައޫޒު މުހައްމަދާއި އެ ރަށު އައްޒާ، މުބާރިކު މުހައްމަދާއި ނަޝީދީގޭ، މުހައްމަދު ޝިފާޒްގެ މައްޗަށެވެ. އެމީހުންގެ މައްޗަށް އުފުލާފައިވަނީ އެނގިހުރެ މީހަކު މެރުމުގައި ބައިވެރިވުމުގެ ދައުވާ އެވެ.\nމި ތިން މީހުންގެ ޝަރީއަތް މިއަދު ފަށަން ވަނީ ހަމަޖެހިފަ އެވެ. މެންދުރުފަހަށް ތިން މީހުންގެ ވެސް ފުރަތަމަ އަޑުއެހުން ވަނީ ތާވަލުކޮށްފަ އެވެ.\nއަލީ އަބްދުﷲ މަރާލި މައްސަލާގައި މީގެ ކުރިން އެހެން މީހަކަށް ވެސް ވަނީ ދައުވާކޮށްފަ އެވެ. އެއީ އޭނާއަށް ބޮޑުބޭބެ ކިޔާ މީހެއް ކަމަށްވާ ހިތަދޫ ހެޕީފިއުޗާ، އަހުމަދު އިބްރާހީމް ދީދީ 39، ގެ މައްޗަށެވެ. އެ މައްސަލާގެ ޝަރީއަތް ވަނީ ފަށައި ސިއްރުކޮށްފަ އެވެ.\nއަލީ އަބްދުﷲ މަރާލާފައިވާ އޮއްވާ ފެނިފައިވަނީ އޭނާ ގެއްލިގެން ހޯދަމުން ދަނިކޮށެވެ. މި މައްސަލާގައި ފުލުހުން ބުނެފައިވަނީ އޭނާ މަރާލާފައިވަނީ ފައިސާ އާއި މުދަލުގެ ދަހިވެތި ކަމުގައި ކަމަށެވެ. އަދި އެ މައްސަލާގައި ތުހުމަތު ކުރެވޭ މީހެއްގެ ގޭގައި ވަޅުލާފައި ހުއްޓައި 40،000 އަށް ވުރެ ގިނަ ފައިސާ ފެނިފައިވާ ކަމަށެވެ.\nމަރު އައްޑޫ ސިޓީ ޕްރޮސެކިއުޓާ ޖެނެރަލްގެ އޮފީސް


Hanguraamai'ge Sarahahdhah Ufanvaa Dhivehi Kudhin Registry Kuran Laazimu Kohfi - Vaguthu\nސީރިޔާގައި ހިނގަމުން ދާހިލީ ހަނގުރާމައެއްގެައި ޝަހަރެއް ސުންނާފަތި ކޮށްލާފައި ފޮޓޯ: ރޮއިޓާސް\nބޭރުގެ ގައުމުތަކުގެ ހަނގުރާމަވެރި ސަރަހައްދެއްގައި އުފަންވާ ދިވެހި ކުދިން ރަޖިސްޓަ ކުރުމާބެހޭ އުސޫލެއް އެކުލަވާލައިފިއެވެ.\nޑިޕާޓްމެންޓް އޮފް ނޭޝަނަލް ރަޖިސްޓްރޭޝަން (ޑީއެންއާރް) އިން އާއްމުކޮށްފައިވާ އުސޫލުގައިވާ ގޮތުން ހަނގުރާމަވެރި ސަރަހައްދެއްގައި ދިވެހި ރައްޔިތަކަށް އުފަންވެފައިވާ ކުދިންގެ އުފަންވުން، ކަމާބެހޭ ގާނޫނުތަކުގައިވާ ގޮތުގެ މަތިން ރާއްޖޭގައި ރަޖިސްޓްރީ ކުރުން ލާޒިމްވެއެވެ.\nކުއްޖެއްގެ އުފަންވުން ރަޖިސްޓްރީ ކޮށްދެވޭނީ އެ ކުއްޖަކީ ދިވެހި ރައްޔިތަކަށް އުފަން ދަރިއަކު ކަމާމެދު ގޮތެއް ކަނޑައެޅުމަށް ޓަކައި، ގާނޫނުގެ ދަށުން ކޯޓަށް މައްސަލަ ހުށަހަޅައި، އެ ކުއްޖެއްގެ އުފަންވުމާމެދު ކޯޓުން ގޮތެއް ކަނޑައެޅުމުންނެވެ.\nކޯޓުން ނިންމާ ނިންމުން ލިބޭތާ ހަތަރު ދުވަހުގެ ތެރޭގައި އެ ކުއްޖާގެ ބެލެނިވެރިޔާ، ނުވަތަ ބެލެނިވެރިޔާގެ ޕަވާ އޮފް އެޓާނީ އެއް މެދުވެރިކޮށް ކަނޑައަޅާ ފަރާތަކުން އެ ކުއްޖެއްގެ އުފަންވުން ރަޖިސްޓާ ކުރުމަށާއި އުފަންދުވަހުގެ ސެޓުފިކެޓު ހެދުމަށް ފޯމު މެދުވެރިކޮށް އެ ކުއްޖެއްގެ މަންމަ ނުވަތަ ބައްޕަ ރަށްވެހިވެފައިވާ ރަށެއްގެ ނުވަތަ ސިޓއެއްގެ ކައުންސިލަށް ހުށަހަޅަންވާނެ ކަމަށް އެ އުސޫލުގައި ބަޔާންކޮށްފައިވެއެވެ.\nކުއްޖެއްގެ އުފަން ދުވަހުގެ ސެޓުފިކެޓު، ގާނޫނުގައި ކަނޑައަޅާފައިވާ މުއްދަތުގެ ތެރޭގައި ކައުންސިލުން ހަދައި ދޭންވާނެ ކަމަށްވެސް އުސޫލުގައި ބުންޏެވެ.\nބޭރުގައުމުތަކުގެ ހިނގާ ހަނގުރާތަމަތަކުގައި ބައިވެރިވާ ދިވެހިންގެ އަދަދު ދަނީ ދުވަހެއް ދުވަހަކަށް އިތުރުވަމުންނެވެ. އެންމެ ގިނައިން ދިވެހިން ބައިވެރިވަނީ ސީރިޔާގައި ހިނގާ ދާހިލީ ހަނގުރާމަތަކުގައެވެ.\nއާއިލާއަށާއި ސަރުކާރަށް އޮޅުވާލައިގެން ބައެއް މީހުން ސިރިޔާއަށް އެތެރެވަނީ ތުރުކީންނެވެ. ނިރުބަވެރިކަން ހުއްޓުމަށް ހަދާފައިވާ އިދާރާ، ނޭޝަނަލް ކައުންޓަ ޓެރަރިޒަމް ސެންޓަރުން އާއްމުކޮށްފައިވާ މައުލޫމާތުތައް ބުނާ ގޮތުން ނަމަ އާބާދީގެ ގޮތުން ބޭރު ގައުމުތަކުގައި ހިނގާ ހަނގުރާމަތަކުގައި އެންމެ ގިނައިން ބައިވެރިވަނީ ދިވެހިންނެވެ.\nސީރިޔާގައި ހުންނަ "ހައުލް ކޭމްޕު" ގައި މީގެ އެތައް ބަޔަކު މިހާރުވެސް އެބަތިއްބެއެވެ. ހަނގުރާމައަށް ދިޔަ މީހުން އަންނަންވެގެން އެ މީހުންގެ އާއިލާތަކުން ދަނީ ސަރުކާރުގައި އެދެމުންނެވެ. އެކަމަކު އެ މީހުން ގެނައުމަށް ސަރުކާރަށް ވަނީ ދަތިތަކާ ކުރިމަތިލާން ޖެހިފައެވެ. ސަބަބަކީ އެ ތަންތަނަކީ ސީރިޔާގެ ބާރުވެސް ހިނގާ ސަރަހައްދުތަކަށް ނުވާތީއެވެ.\nސަރުކާރުގެ އަމާޒަކީ މިހެން ގެންނަން މީހުން ރިހިބިލިޓޭޓް ކުރުމެވެ. އެކަމަށްޓަކައި ހާއްސަ ސެންޓަރެއްވެސް ވަނީ ގާއިމްކޮށްފައެވެ. ރާއްޖޭގައި ހަރުކަށި ފިކުރުގެ މީހުންގެ އަދަދު އިތުރުވަމުންދާކަމީ އެންސީޓީސީއަށް ކުރިމަތިވެފައިވާ އެންމެ ބޮޑު އެއް ގޮންޖެހުމެކެވެ.\nނިރުބަވެރި ދައުވާތަކުން ސަލާމަތްވި ނަމަވެސް މިމީހާ އެދުނީ މިނިވަން ނުކުރުމަށް!\nޖެނުއަރީ 24, 2022 09:35\nތީ ވަރަށް ކަޑަ ކަމެއް. އެހެނީ ރާއްޖެ ބަދުނާމު ކޮށްފައި، ހަނގުރާމަ ވެރި ސަރަހައްދަކަށް އަމިއްލެއަށް ދެމަފިރިން ގޮސް ނުވަތަ އަންހެނުން ގޮވައިގެން ގޮސް، އުފަންވާ ކުދިންނަކީ ދިވެހި ކުދިންކަމަށް ހަދައިގެން ނުވާނެ. އެކުދިންނާ ހަވާލުވާޏްޖެހޭނީ އދ އިން. ރާއްޖެއަކުންނޫން. ރާއްޖޭން ހަވާލުވާންޖެހޭނަމަ، އެމީހުން ހަނގުރާމައަށް ދާނީ ދިވެހި ސަރުކާރުގެ ހުއްދަ ހޯދައިގެން.\nޖެނުއަރީ 24, 2022 10:27\nހަގުރާމައަށް ދިޔަސް މަހަށް ދިޔަސް އަވަށްޓެރި ގައުމަކަށް ހިޖުރަކުރިޔަސް ދިވެހި ދެމަފިރިޔަކަށް ލިބޭ ކުއްޖާ އާމެދު އެދެމަފިރިންގެ ރުހުން އޮތްނަމަ ޖެހޭނީ ރަޖިސްޓަރީ ކުރަން. ތިމާ ހިތަށް އަރާހާ ކަމެއްގައި ގާނޫނު ލަންބަން އުޅުމަކީ މޮޔައިންގެ ސިފައެއް.\nޖެނުއަރީ 24, 2022 11:50\nހަގުރާމަތަކުގައި ބައިވެރިވާ މީހުން ދިވެހި ރައްޔިތުންގެ ފައިސާއިން ރާއްޖެ ގެންނާނެ ކަމެއްނެތް ދިޔަ ގޮތަކަށް އަންނާނެއްނު އެމީހުން.އަހަރެމްނަށް ރަނގަޅީ ނައްޔާ.ގައުމީ ސަލާމަތައް ހުރިި ބޮޑު ނުރައކަލެއް މި މީހުންނަކީ.\nޖެނުއަރީ 24, 2022 13:48\nފުރަތަމަ ސުވާލަކީ ހަނގުރާމައިގެ ސަރަހައްދުތަކުގެ ގޮތުގައި ކަނޑައަޅާފައިވާ ސަރަހައްދުތަކަކީ ކޮބާ؟\nދެވަނަ ސުވާލަކީ ހަނގުރާމައެއް ނެތް ތަނެއްގަ ހުއްޓަ އެތަނެއްގައި ހަނގުރާމަ ފެށިއްޖެނަމަ އެތަނަށް އުފަންވާ ކުއްޖާވެސް ރަހިސްޓްރީ ވާންޖެހޭނެހޭ؟\nޖެނުއަރީ 24, 2022 19:01\nކުދިންގެ ބައްޕަ ނިޔާވުމުން ކުދިން ނަކީ ޝަރުޢީ ކައިވެނި ކޮށްގެން ލިބިފައިވާ ކުދިންކަން ނުވަތަ ޝަރުއީ ކައިވެނީގެ ބޭރުން ލިބިފައިވާ ކުދިންކަން ދަނެގަންނާނީ ކޮންގޮތަކުންތޯ ކައިވެނީގެ އެއްވެސް ލިޔުމެއްވެސް ނެތި ؟


މެންބަރުންގެ ޚިޔާލު: އޮޅުވާލަން މިއުޅެނީ ކޮންބަޔަކަށް ހެއްޔެވެ؟ – Maldivian Democratic Party\n24 އޮކްޓޯބަރު 2011\nމެންބަރުންގެ ޚިޔާލު: އޮޅުވާލަން މިއުޅެނީ ކޮންބަޔަކަށް ހެއްޔެވެ؟\nދިވެހި ރާއްޖެއަށް މިއަދު އަންނަމުންމިދާ ތަރައްގީ އަކީ ވޭތުވެދިޔަ ތިރީސް އަހަރުގެ ތެރޭގައި ރާއްޖެ ތަރައްގީ ކުރުމުގެ ނަމުގައި ކުރެވުނު ފަހަތު ފަޔަށް ބުރަވެފައިވާ މަސައްކަތް ތަކެއް ނޫނެވެ. ކުރީގެ ސަރުކާރުން ކަރުކެހިކެހި ބަނޑުގައި ވޭންއަޅާތާ އަށްއަހަރު ވީއިރުވެސް ތުރަނުވި ހުޅުމާލެ ކަހަލަ ބޮޑެތި ބިންތައް މިސަރުކާރުން ވައިއެޅިލާއިރަށް އެއޮންނަނީ ވިހާފައެވެ. ވެލާ ހިޔަ ދޮޅިއްސަ ބިސް އަޅާފައި ކޫސްވެސް ނުކިޔައި ފައިބައިގެން ދާހެން މުޅިގައުމުގައި ފުލެޓުތައް އެހެރަގެން އަޅައި ނިމެނީއެވެ. ނަރުދަމާތަކާއި ބަނދަރުތައް އެދަނީ ޗާޓުގައި ހުއްޓުމެއްނެތި އިތުރު ވަމުންނެވެ. ކަރުދާހުގައި އެކަނި ލިޔާން ކުރީން އެނގުނު ސިޓީ މިއަދު އައްޑޫގައި އެއޮތީ އަލިތަކުން ޖަރީ ކުރެވިފައެވެ. މިމަންޒަރުތައް ބަލާލަން ފަރިފަރި ހިނިތުންވުމާއެކު ” ދުށުމާއިގެން ” ދާދިއުންތައް ފެނުމުން މިތިބަ އިދިކޮޅު ރޮނގާލިންގެ ހިތުގައި ހާދަހާ ވޭނެއް އެބައަޅައެވެ.\nކުރާނެ ކަމެއްނެތެވެ. ރާއްޖެއަށްވުރެ ފަހުން މިނިވަންކަން ހޯދި ގައުމުތަކުގައި ބޯލާނެ ފެންފޮދެއް ނެތްނަމަވެސް ، އަރުވާޖަހައި ގައުމައިގެން ދުނިޔޭގެ އެންމެ ކުރިއަށް ޖެހިލިއިރު ރާއްޖޭގައި ފުނިފުންޏަށް ލިބުނު ޑޮލަރުތަކާއި ހިލޭއެހީތައް ކުރިމަތީގައި ބަހައްޓައިގެން ރަށްމެދުގައި ކުރީގެ ވެރިމީހާ އެހުރީ ” އެއްގަމު ކޮހެއްހެން ” ގަމާރުވެފައެވެ. ގައުމުގައި ނަންކިޔާން ހުރިއްޔާ ހުރި ތަރައްގީގެ ކޮންމެ ކަމެއްގެ ، އެއްޗެއްގެ ބޭރުގައި ލޭބަލް ޖަހައިފައި އޮތީ އެބުނާ ބޭރުމީހުންނެވެ. ހޮސްޕިޓަލެއް ވިއްޔާ އެބުނާ ބިރުގަންނަ ވޯރާ ވިޔަފާރިވެރިންވެސް ނިސްބަތްވާ އުތުރު ކަރައިގެ މީހުންނެވެ. ބޮޑުރާޅު އަރާތީ ތިންފައިލީގާ އެތުރިއްޔާ އެތުރީ ލޯކުދި މީހުންނެވެ. ގާނޫނެއް ހަދާން އިށީންނަން ލިބުނީ ޕާކިސްތާނުންދިން ހިޔާވައްސެއްގައެވެ. ފުލެޓެއް އެޅުނިއްޔާ އެޅުނީ ކަކުނިދިޔަ ބޮއެގެން އެއުޅޭ މީހުން ލައްވައެވެ. އެކަމަކު މިއަދު ހަމަ އެމީހުން ތިބެގެން ކަރުތެރޭން އަޑުގޮއްވަމުން އެދުވަނީ މިސަރުކާރަށް އޮޑާލަމުންނެވެ. ލަދުހަޔާތުގެ ކަންފުޅެއްވެސް އަމުދުން ނެތީމައެވެ.\nމިއަދުގެ ތަރައްގީގެ ސްޕީޑާއި، މިއަދުގެ ދުނިޔޭގެ އިގްތިސާދީ ހާލަތާ ރައްޔިތުންނަށް އެނގޭތީވެ ތިމާމެންނަށް ލިބެމުންދާ މަލާމާތުން ރެކޭނަމޭ ހީކޮށް ހެއްދެވިހައި ދޮގުތައް ހަދަމުން ސައްވީސްގަޑިއިރު މިގައުމުގައި ބަޔަކު ދުވިނަމަވެސް އެކަން ގަބޫލުކުރާ މަދުބަޔަކުވެސް އަދިއެތިބީ ހަމަ އަޅާފާނެ އަތަކަށް އެކަނި ބަލާލަ ބަލާލައެވެ. މިއަދު މިގައުމުގައި ވެރިކަންކުރާ ޕާޓީގެ ތާއީދު އިތުރުވެ ، ރައީސް ނަޝީދުގެ ވެރިކަމުގެ މިދައުރު ނިމުމުގެ ކުރީން ރައްޔިތުން ދެވަނަ ދައުރަކަށް އެމަނިކުފާނަށް އާނއެކޭ ބުނާނެކަން މިއަދުވެސް ޔަގީންވާއިރު އެދުހުން މިއުޅޭ އިދިކޮޅު މީހުންނާއި ހައްދުފަހަނަ އަޅާފައި އެތިބަަ ” ދޮޅުރޯނާވެފައިތިބި ސޭކުންގެ ” އަޑުވެސް ދެން އިތުރަށް މިގައުމުން އިވިގެން ނުދާނެކަން އެމީހުންނަށް އެނގި ކަށަވަރުވާތީވެ ދައްކާނެ ނުދައްކާނެ ވާހަކައެއްވެސް މިހާރު އެއުޅެނީ ނޭނގިގެންނެވެ.\nވެރިކަންކުރާ ޕާޓީގައި މުޅީންމެ ތިބީ ނުރައްކާތެރި ބޮޑު ބަލިމަޑުކަމެއް ޖެހިފައިތިބި ބައެއްކަމުގައި ރެޔާދުވާލު ގޮވަމުން ގެންދާއިރު އެއީވެސް ދިވެހި ރާއްޖޭގެ ގާނޫނުއަސާސީން އެންމެހައި ހައްގުތައް ކަށަވަރު ކޮށްދީފައިތިބި ދިވެހި ރައްޔިތުންކަންވެސް އެމީހުންގެ ހަދާނުގައި އޮންނަ ކަމަކަށް ނުވެއެވެ. ތިމަންނާމެންގެ ވެރިކަމެއްގައި ” އެމްޑީޕީގެ ރީނދޫހުން ޖެހިފައި އެތިބަމީހުންނަށް އެވެނިގޮތެއް ހަދާނަމޭ، މިވެނިގޮތެއް ހަދާނަމޭ ” ގޮވަމުންދާއިރު އެމްޑީޕީގެ ފަންސާސްހާހުން މަތީގެ އަދަދެއްގެ މެންބަރުންނާއި އެމީހުންގެ އާއިލާތަކުން އެމީހުންގެ ލެޔަށް ފެންބޮވައިގެންފައި ތިބި ބަޔަކަށް ވެރިކަން ދޭނެހެއްޔެވެ؟ ދިވެހި ރައްޔިތުން ވޭތުވެދިޔަ ތިރީސްއަހަރު އެކުރި ހިތި ތަޖުރިބާ އިތުރަށް ކުރާން ބޭނުންވާނެ ހެއްޔެވެ؟ ޕީޕީ ނުވަތަ ޕޯއްޕޯއް ލައްވަމުން ނުކުތީމައި ކުރީގެ ވެރިކަމުގައި މީހުންމެރި “ކިނބިގަހު ފުރޭތަ” ނަބީބޭކަލެއް ކަމުގައި ބަޔަކު ބަލައި ގަންނާނެ ހެއްޔެވެ؟ މޮޔަނުވާށެވެ. މިއަދު އެމްޑީޕީގެ ސަރުކާރުން މިގައުމުގެ އެންމެހައި ރައްޔިތުންނާއި މެދު ހަމަހަމަ އުސޫލުން ކަންކަން ކުރަމުން ރާއްޖެއަށް މިގެންނަ ތަރައްގީފެނި އެޕާޓީގެ ދަފުތަރުގައި ބައިލައްކައަށްވުރެ ގިނަ މެންބަރުން އުފާއުފަލުން ރަޖިސްޓަރީވަމުން ދާތީވެ އެކަމާ ލަގޮނޑީގައި އަޅާވޭނުން މަޖުބޫރުކޮށްގެން ޕާޓީއަށް މީހުން ވައްދަނީއޭ ގޮވާއިރު ، ބަލަގަ ތިމާމެން ޕާޓީއެއް ހަދައިގެން ސަރުކާރު ހިސާރުކޮށް ދައުލަތުގެ ހުރިހައި މުއައްސަސާއެއްގައި ތިބިއްޔާ ތިބިހައި މީހަކަށް މަޖުބޫރުކޮށް ނުވިތާކަށް ރަށްރަށުގެ ފަޅަށް ވަދެތިބިހައި ” ހުއިފިލަނޑާ” ތައްވެސް ޕާޓީގެ ދަފުތަރުގައި ޖެއްސި ދުވަސް މިއަދު ހަނދާން ނެތީހެއްޔެވެ؟\nމިއަދު މިއޮތް ސަރުކާރަކީ އެމްޑީޕީގެ މެނިފެސްޓޯއެއް ހިފައިގެން އެޕާޓީގެ ކެންޑިޑޭޓަކު ނުކުމެ ރައްޔިތުންގެ ވޯޓަކުން ގާއިމުކުރި ގާނޫނީ ވެރިކަމެކެވެ. އެމްޑީޕީގެ ފުރިހަމަ ދައުރު މިވެރިކަމުގައި ނޯންނާނެ ކަމުގައި ހީނުކުރާށެވެ. އޮންނާނެއެވެ. ސަރުކާރާ އިދިކޮޅަށް ކަންކަންކުރާން ސަރުކާރު ވަށްޓާލަން އިދިކޮޅު މީހުންނާއި ގުޅިގެން ޝަރުއީ ދާއިރާއިން ނުކުތަސް ، ގާނޫނުހަދާ މަޖިލިހުން ނުކުތަސް އެބަޔެއް ހުއްޓުވަން އެމްޑީޕީވެސް ނުކުތުމުގެ ހައްގު އޮންނާނެއެވެ. އެޕާޓީގައި އެތިބީ އޮޅުދޫ ކަރައިގެ އަހުލީ ހަނގުރާމަ ނިމުމުން އެސަރުކާރަށް ފިލައިގެން މިރާއްޖެ އައިސް އުޅޭ ބައެއްކަމުގައި އިދިކޮޅު ފަރާތްތަކަށް ހީވާނަމަ ބުނަންއޮތީ ” ތިޔަތިބީ ތަސައްރަފުން ކެނޑިފައެވެ. ، އަލުން ޚިތާނުގެ ލައްވަމާ ހިނގާށެވެ.” އެމްޑީޕީގެ މީހުން ނުކުންނާނީކީ ސަރުކާރު ވަށްޓާލާކަށް ނޫނީ ސަރުކާރުގެ މުއައްސަސާތައް ތަޅާލާކަށް ނޫނެވެ. އެމީހުން ނުކުންނަން ޖެހެނީ ސަރުކާރުގެ އާރާ،ބާރު ކަނޑުވާލައި ނުމަގުން ސަރުކާރު ވައްޓާލަން އުޅޭބަޔަކާ ސަރުކާރާ ދެމެދަށް ހުރަސްއަޅައި ދިފާއު ކުރުމަށެވެ. އަދި އެމްޑީޕީގެ މެނިފެސްޓޯއިން ސަރުކާރަށް ލާޒިމުކުޅަ ކަންކަން ސަރުކާރުން ތަންފީޒު ނުކުރެވޭނަމަ އެކަން ސަރުކާރަށް ހަނދާންކޮށްދޭން ޖެހޭނަމަ އެކަންކުރަންވެސް އެމްޑީޕީން ނުކުންނާނެއެވެ. އެކަމަކު ސަލާމަތީ ބާރުތަކަށްވެސް އެމްޑީޕީއިން ނުކުންނަ ނުކުތުން އެއީ ގާނޫނީ ސަރުކާރު ވަށްޓާލުމަށް ނުކުންނަ ނުކުތުމެއް ކަމުގައި އެމްޑީޕީގެ މަސްލަހަތު ގާނޫނީގޮތުން އޮންނަ ސަރުކާރެއް ދެމިއޮތްހައި ދުވަހަކު ތަރުޖަމާކުރާކަށް ނުޖެހޭނެ ދޯއެވެ. އެހެންވެ އިދިކޮޅު މީހުން ސަރުކާރު ވަށްޓާލަން ކުރާ މުޒާހަރާތަކާ ، ސަރުކާރު ހިންގާ ޕާޓީން ހިންގާ ހަރަކާތްތަކާ ތަފާތު ނުކުރެވޭނެޔޭ ބުނާނީ ހަމަހޭގައި ހިނދުކޮޅަކުވެސް ނުހުރެވޭ މީހުންނެވެ. ރާބޮއެގެންވާ މަސްތައްވުރެ ވެރިކަމުގައި ގިނަދުވަހު ތިބެވުނީމައި ، އަދި މިއަދު އެޝާނާ ޝައުކަތު ގެއްލި އިންދިރާސްވީމައި އެވާ މަސްތު މާބޮޑުވާނެކަމުގައި ބައެއް މީހުން ބުނެއުޅެއެވެ. މިވަނީ އެހެންކަމުގައި ބުނަންޖެހެއެވެ. އޮޅުވާލަން މިއުޅެނީ ކޮންބަޔަކަށް ހެއްޔެވެ؟


Majileehah Hovanjeheynee Raees Salih Ah Thaaeedh Kurabayaku: Naibu Raeees\nގަމު ދާއިރާގެ އެމްޑީޕީ ކެނޑިޑޭޓު ވިސާމްގެ ސައިކަލު ބުރުގައި ނައިބުރައީސް ފައިސަލް ބައިވެރިވެ ވަޑައިގަންނަވަނީ: ފޮޓޯ ޓުވިޓަރު\n16 މާޗް 2019 1 ކޮމެންޓް\nވައުދުތައް ފުއްދުމަށް ރައީސް ސޯލިހުގެ ސިޔާސަތުތަކަށް ތާއީދު ކުރައްވާ ބަޔަކު މަޖިލީހަށް ހޮވަން ޖެހޭ: ނައުބު ރައީސް\nރައްޔިތުންނަށްވީ ވައުދުތައް ފުއްދުމަށް ރައީސް ސޯލިހުގެ ސިޔާސަތުތަކަށް ތާއީދު ކުރައްވާ ބަޔަކު މަޖިލީހަށް ހޮވަން ޖެހޭ ކަމަށް ނައިބުރައީސް ފައިސަލް ނަސީމް ވިދާޅުވެއްޖެއެވެ.\nފައިސަލް ނަސީމް މިހެން ވިދާޅުވީ ގަމު ދާއިރާއަށް ވާދަކުރައްވާ އެމްޑީޕީގެ ކެނޑިޑޭޓު މުހައްމަދު ވިސާމް (ސަމްޕަތު) ގެ ކެމްޕޭނު ޖަލްސާއެއްގައި ރޭ ލ. ގަމުގައި ވާހަކަ ދައްކަވަމުންނެވެ.\nރޭގެ ޖަލްސާގައި ނައިބުރައީސް ވިދާޅުވެފައިވަނީ އިސްލާހަށް މަސައްކަތް ކުރުމަކީ ވަކި ޕާޓީއެއްގައި ހުރެގެން ކުރަންޖެހޭ ކަމެއް ނޫންކަމަށެވެ. އަދި ވަކި ޕާޓީއަކަށް ބެލުމެއް ނެތި ހެޔޮކަންކަން ކުރުމުގައި އެކަކު އަނެކަަކަށް ވާގިވެރިވާން ޖެހޭނެކަމަށްވެސް އެމަނިކުފާނު ވަނީ ވިދާޅުވެފައެވެ.\nނައުބުރައީސް އިއްޔެވަނީ އެމްޑީޕީގެ ފަރާތުން ވިސާމަށް ތާއީދުކުރުމަށް ބާއްވާފައިވާ ސައިކަލު ބުރެއްގައި ވެސް ބައިވެރިވެ ވަޑައިގަންނަވާފައެވެ.\nނައިބުރައީސް މިހެން ވިދާޅުވި ދަނޑިވަޅަކީ ޖުމްހޫރީ ޕާޓީގެ މެމްބަރުން އެ ޕާޓީންގެ މަޖިލިސް ކެނޑިޑޭޓުންނަށް ތާއީދު ކުރެއްވުމަށް އެ ޕާޓީގެ ރައީސް ގާސިމް އިބްރާހިމް އެދިލައްވާފައިވާ ދަނޑިވަޅެކެވެ. އަދި ގާސިމް އެދިލައްވާފައިވަނީ ސަރުކާރު ވަޒީފާގެ ބޭނުމުގައި އެއްވެސް ބޭފުޅަކު ޖުމްހޫރީ ޕާޓީން ކެނޑޭނަމަ އޭގެ ކުރިން ސަރުކާރުގެ މަގާމުން އިސްތިއުފާ ދިނުމަށެވެ.\nޖޭޕީ މަޖިލިސް 2019 އެމްޑީޕީ\nގާސިމަކާސް ނޭގޭމެ އެނޫން ގޮތަކަށް ވާހަކަދައްކާކަށް؛ ތި ޕާޓީގަ ވަަރަށް ގިނަ ފޯރމް ދީފަ ގާސިމްގެ ވަޒީފާގަ ހުންނަން ބޭނުމިއްޔާ ޖޭ.ޕީ އަށް ސޮއިކުރަން ބުނެގެން ސޮއިކޮށްފަ ތިބި މެންބަރުން.. އެހެންވީމަ އެކަހަަލަ މެންބަރުން ތިޕާޓީގެ ކެންޑިޑޭޓަށް ވޯޓްވެސް ނުދޭނެކަން އެނގޭތީ ތިއުޅެނީ.. އެމް ޑީ ޕީ ގަ ތިބޭނީ އަސްލު މެންބަރުން..


ބިހޭވިއަރަލް ލާރނިން ތިއަރީގެ އަލީގައި އުގެނުން\nއުނގެނުމަކީ ވަށައިގެންވާ މާހައުލުން ނުވަތަ ތަޖްރިބާއަކުން ކުރުވާ އަސަރެއްގެ ސަބަބުން ތިމާގެ ސުލޫކަށް ނުވަތަ ޢިލްމަށް ނުވަތަ ބޭރުފުށުގެ ޢަމަލަށް ގެނުވާ ދާއިމީ ބަދަލެކެވެ. އަދި އުނގެނުމުގެ ނަތީޖާއެއްކަމުގައި ވާކަމީ މީހާގެ ސުލޫކަށް އަންނަ ބަދަލެކެވެ. މިހެންކަމުން މިނަޒަރިއްޔާތުގައި ފާހަގަ ކުރެވޭ ގޮތުގައި އިންސާނުންގެ ސުލޫކަށް އަންނަ ބަދަލުތަައް ގުޅިފައިވަނީ އޭނާގެ މާހައުލުގައި ކުރާ ތަޖްރިބާތަކާއި ހިއްސާކުރާ ހިއްސާކުރުންތަކާއެވެ. މިތިއަރީގެ މައިގަނޑު ކޮންސެޕްޓު ގުޅިފައިވަނީ3ލަފްޒަކާއެވެ. އެއީ ސްޓިމިލަރ، ބިހޭވިއަރ، ރެސްޕޯސްއެވެ. އެއީ އުނގެނޭ ފަރާތުގެ (ބިހޭވިއަރއަށް) އޭނާ އުޅޭ މާހައުލުން ކުރުވާ އަސަރެއް ނުވަތަ ބާރުފޯރުވާ ކަމެއް (ސްޓިމިލަރ) އަދި އެކަމުގެ ސަބަބުން ސުލޫކަށް ނުވަތަ ވިސްނުމަށް އަދި ބިހޭވިއަރއަށް ކުރުވާ އަސަރާއެކު ފާޅުވެ ހާމަވާ ކަމެކެވެ. (ރެސްޕޯންސް) މިއީ ސްޓިމިލަރއާއި ގުޅިގެން އޭނާގެ ފަރާތުން ހާމަވާ ސުލޫކު ކަމުގައި ބެލެވިދާނެއެވެ.\nކުރީގެ އުނގެނުން ޝަރަހަކޮށްދިނުމުގެ ނަޒައްރިއްޔާތައް:\n1. ކްލެސިކަލް ކޮޑިޝަން: މިއީ ވަކި ގޮތަކަށް ހޭނުވުމެވެ. އުނގެނުމުގެ މިނަޒަރިއްޔާ އެންމެ ފުރަތަމަ ދެނެގަތް ފަރާތަކީ 1920 ގެ އަހަރުތަކުގައި އިވަން ޕަވްލޯފްއެވެ. މިމޮޑެލްގައި ފާހަގަ ކުރާގޮތުގައި އެލިސިޓިން ސްޓިމިއުލަރ އެއްގެ ސަބަބުން އުގެނުން ހިނގާނެއެވެ. ޚާއްސަގޮތެއްގައި މިމޮޑެލްގައި އަންގައިދެނީ ދެސްޓިމިއުލީއެއް އެކަތި އަނެކައްޗާއި ގުޅިގެން ނަތީޖާ ނުވަތަ ރެސްޕޯންސް ހިނގާގޮތެވެ. އޭނާގެ ތަޖްރިބާތަކުގެ ތެރެއިން އުނގެނުމާއި އެންމެ ގުޅުވާ ލެވިފައިވަނީ ކުއްތާ ބޭނުންކޮށްގެން ހެދި ތަޖްރިބާތަކެވެ.\nމިމޮޑެލްއަކީ ކުދިން ވަކި ގޮތަކަށް ތަރުބިއްޔަތުކޮށް ހޭނުމަށްޓަކައި، އެންމެ ތުއްތު އިރުން ސުރެން ބޭނުން ކުރެވިދާނެ ގޮތެކެވެ. އަދި ދަރިވަރުންގެ ކިބައިގައި ވަކި ސުލޫކެއް އަށަގެންނެވުމަށްޓަކައި ކްލާސްރޫގައިވެސް ބޭނުން ކުރެވިދާނެ މުހިންމު މޮޑެލްއެކެވެ. މިސާލަކަށް މުދައްރިސްް ފިލާވަޅު ކިޔާދެމުންދާއިރު2ކުއްޖަކު ވާހަކަ ދައްކާނަމަ، ފިލާވަޅު ހުއްޓާ އެދެކުދިންނަށް ބަލާލެވިދާނެއެވެ. މިކަމުގެ ސަބަބުން އެ2ކުދިންގެ ސަމާލުކަންލިބި ވާހަކަދެއްކުން ހުއްޓާލާނެއެވެ. އަދި އަބަދުވެސް ކުދިންވާހަކަ ދައްކާނަމަ ފިލާވަޅު ހައްޓާލީމަ ކުދިންގެ ސަމާލުކަން ލިބި ވާހަކަދެއްކުން ހުއްޓޭނެއެވެ.\n2. އޮޕްރަންޓް ކޮންޑިޝަނިގް: މި މޮޑެލް ތަޢާރަފު ކޮށްފައިވަނީ 1983 ވަނަ އަހަރު ބޭއެފް ސްކީނާއެވެ. އިންސާނާގެ ސުލޫކުގެ ނަތީޖާއެއްގެ ގޮތުން އޭނާއަށް އިނާމެއް ނުވަތަ އަދަބެއް ލިބޭލިބުމުގެ މަގުން އޭނާއަށް ދަސްވާ ދަސްވުމެވެ. މި ގޮތައް ސުލޫކަށް ބަދަލު ގެނުވާ ދެގޮތެއް ވެއެވެ. އެއީ ރީއިންފޯރސްމެނޓް އާއި ޕަނިޝް މަންޓްއެވެ. ރީއިންފޯރސްމަންޓްގެ ސަބަބުން ވަކިކަހަލަ ސުލޫކެއް ހަރުލެއްވުމަށް ބާރުއެޅެއެވެ. މިސާލަކަށް ކުއްޖަކު ހިސާބުން ފުލްމާކްސް ހޯދުމު އެކުއްޖާއަށް ހިތްވަރުދީ ސާބަސްދިނުމެވެ. އަދި ޕަނިޝްމަންޓުގެ ސަބަބުން ވަކިކަހލަ ސުޅޫކެއް މަދުވެ ދައްކުރެވެއެވެ. މިސާލަކަށް: ކުޅޭހިތްވާ ކުއްޖަކު، ފިލާވަޅު ނުހެދުމުން ކުޅެންދިޔުމުން މުހުރޫމް ކުރުމެވެ.\nޝައުޤުވެރިކަމާ ގުޅޭތިއަރީތައް ކަމަކަ...\nސޯޝަލް ކޮގްނަޓިވް ތިޔަރީގެ އަލީގައި އުނގެނުން މި...\nކޮގްނެޓިވް ލާނިންގް ތިއަރީގެ އަލީގައި އުނގެނުން ...\nބިހޭވިއަރަލް ލާރނިން ތިއަރީގެ އަލީގައި...\nCopyRight@RixmaAbdulRahuman. Picture Window theme. Powered by Blogger.